text:
రాహుల్ గాంధీని ప్రశంసిస్తూ ఎల్.కే.అడ్వాణీ ఈ వ్యాఖ్యలు చేయలేదు - FACTLY
Sai Krishna Muthyanolla
May 15, 2024
“రాహుల్ గాంధీ భారత రాజకీయాల హీరో” అని దేశ మాజీ హోంమంత్రి, ఎల్.కే.అడ్వాణీ అన్నారని క్లెయిమ్ చేస్తూ సోషల్ మీడియాలో (ఇక్కడ, ఇక్కడ, ఇక్కడ) ఒక పోస్టుని షేర్ చేస్తున్నారు. ఈ క్లెయిమ్‌లో ఎంతవరకు నిజం ఉందో చూద్దాం.
క్లెయిమ్: దేశ మాజీ హోంమంత్రి, ఎల్.కే.అడ్వాణీ రాహుల్ గాంధీని ప్రశంసిస్తూ “భారత రాజకీయాల హీరో” అని అన్నారు.
ఫాక్ట్ (నిజం): రాహుల్ గాంధీని ప్రశంసిస్తూ ఎల్.కే.అడ్వాణీ ఎలాంటి వ్యాఖ్యలు చేయలేదు. కొన్ని మీడియా సంస్థలు ఎల్.కే.అడ్వాణీకి తప్పుగా ఈ వ్యాఖ్యలను ఆపాదించాయి. తదుపరి  వారు తమ వెబ్సైట్ నుండి ఈ కథనాలను తొలగించారు. కావున, పోస్టులో చేసిన క్లెయిమ్ తప్పు.
వైరల్ అవుతున్న పోస్టులో “రాహుల్ గాంధీ భారత రాజకీయాల హీరో” అని దేశ మాజీ హోంమంత్రి ఎల్.కే.అడ్వాణీ అన్న వ్యాఖ్యలు ‘avadhbhoomi.com’ అనే వెబ్సైటు నుండి తీసుకున్నట్టు ఉంది. దాంతో ఈ వెబ్సైటులో  ఈ వ్యాఖ్యల గురించి వెతికితే దీనికి సంబంధించిన ఏ కథనం లభించలేదు. కానీ, ఈ కథనం యొక్క ఆర్కైవ్ లింక్  లభించింది.
పైన లభించిన సమాచారం ప్రకారం, ఎల్.కే.అడ్వాణీ, కాంగ్రెస్ పార్టీ అధినేత రాహుల్ గాంధీని భారత రాజకీయాల హీరో అన్నాడని సోషల్ మీడియాలో ప్రచారం అవుతున్న పోస్ట్ ని నిజంగానే  ‘Avadhbhoomi’ అనే లోకల్ న్యూస్ వెబ్సైటు 8 మే 2024న ప్రచురించిందని తెలుస్తుంది. అంతేకాక, ‘Townhall Times’ అనే న్యూస్ ఏజెన్సీ కూడా ఎల్.కే.అడ్వాణీ రాహుల్ గాంధీని ప్రశంసిస్తూ వ్యాఖ్యలు చేసినట్టు ఇలాంటి కథనాన్నే రిపోర్ట్ చేసింది. కానీ, అడ్వాణీ రాహుల్ గాంధీని ప్రశంసిస్తూ ఈ వ్యాఖ్యలు చేసినట్టు ఎటువంటి ఆధారాలు లభించలేదు. నిజంగానే, అడ్వాణీ ఈ వ్యాఖ్యలు చేసి ఉంటే అన్ని ప్రముఖ మీడియా సంస్థలు ఈ వార్తని ప్రచురించేవి.
పైన పేర్కొన్న రెండు మీడియా సంస్థలు ఈ కథనాలను తమ వెబ్సైట్ల నుండి తొలగించాయి. అంతేకాక, ఈ విషయం వైరల్ అవడంతో ‘Townhall Times’ అడ్వాణీ రాహుల్ గాంధీ గురించి ఏ వ్యాఖ్యలు చేయలేదని, ఈ వార్త తప్పని స్పష్టం చేస్తూ 11 మే 2024న తమ పత్రికలో ఒక ప్రకటన ఇచ్చింది. రాహుల్ గాంధీకి సంబంధించి ఇలాంటి వ్యాఖ్యలే ‘న్యూ డెమోక్రటిక్ పార్టీ ఆఫ్ ఇండియా’ కార్యదర్శి అరుణ్ మజీ చేశారని వారు ఇందులో పేర్కొన్నారు. మేము వారితో చేసిన కరెస్పాండెన్స్ లో కూడా ఇదే విషయాన్నీ వారు వివరించారు.
అంతేకాక, ఎల్.కే.అడ్వాణీ దగ్గర అసోసియేట్‌గా పని చేసిన దీపక్ చోప్రా ABPతో మాట్లాడుతూ అడ్వాణీ రాహుల్ గాంధీ ఫై ఎప్పుడూ ఇలాంటి వ్యాఖ్యలు చేయలేదని ధృవీకరించారు.
చివరగా, “రాహుల్ గాంధీ భారత రాజకీయాల హీరో” అని ఎల్.కే.అడ్వాణీ అనలేదు. ఈ వ్యాఖ్యలు ఎల్.కే.అడ్వాణీ అన్నట్టు ఆయనకు తప్పుగా ఆపాదిస్తున్నారు.


text:
కిలిమంజారో పర్వత గగన దృశ్యాలని కైలాస పర్వతం దృశ్యాలుగా షేర్ చేస్తున్నారు - FACTLY
Sai Krishna Muthyanolla
July 28, 2021
కైలాస పర్వత విహంగ వీక్షణ దృశ్యాలు, అంటూ సోషల్ మీడియాలో ఒక వీడియో షేర్ అవుతుంది. భారత ప్రభుత్వ ప్రయత్నాల ఫలితంగా మొట్టమొదటిసారి కైలాస శిఖరం పై ఉన్న దృశ్యాలని చుడగలుగుతున్నట్టు ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కైలాస పర్వతం విహంగ వీక్షణ దృశ్యాలని చూపుతున్న వీడియో.
ఫాక్ట్ (నిజం): ఈ వీడియోలో కనిపిస్తున్నది ఆఫ్రికా దేశంలోని కిలిమంజారో పర్వతం, చైనా ఆక్రమిత టిబెట్ ప్రాంతంలోని కైలాస పర్వతం కాదు. రిజ్వాన్ రేమ్తుల్లా అనే ఒక పైలట్, కిలిమంజారో పర్వతాన్ని 360 డిగ్రీలు చుట్టుతూ ఈ గగన దృశ్యాలని రికార్డ్ చేసాడు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లని రివర్స్ ఇమేజ్ సెర్చ్ చేసి వెతికితే, ఇవే దృశ్యాలు కలిగిన వీడియోని ‘Tanzania Budget Safaris’ అనే ఫేస్బుక్ పేజి 25 జూలై 2017 నాడు పోస్ట్ చేసినట్టు తెలిసింది. ఈ వీడియోలో కనిపిస్తున్నది ఆఫ్రికా దేశంలోని కిలిమంజారో పర్వతం అని వివరణలో తెలిపారు. రిజ్వాన్ రేమ్తుల్లా అనే ఒక పైలట్, టాంజానియాలోని కిలిమంజారో పర్వతాన్ని 360 డిగ్రీలు చుట్టుతూ ఈ దృశ్యాలని తీసినట్టు కొన్ని ట్రావెల్ వెబ్సైట్లు, ఈ వీడియోని ఫేస్బుక్లో షేర్  చేసాయి. ఆ పోస్టులని ఇక్కడ, ఇక్కడ చూడవచ్చు.
పోస్టులో షేర్ చేసిన అవే దృశ్యాలు కలిగిన వీడియోని ‘Daily News Digital’ న్యూస్ సంస్థ తమ యూట్యూబ్ ఛానెల్లో షేర్ చేసింది. ఈ వీడియోలో కనిపిస్తున్నది ఆఫ్రికా దేశంలోని కిలిమంజారో పర్వతమని ఈ న్యూస్ ఛానల్ స్పష్టం చేసింది.
చైనా ఆక్రమిత టిబెట్ ప్రాంతంలోని ‘Mountain Kangrinboqe’ (చైనా దేశంలో కైలాస పర్వతాన్ని ‘Mountain Kangrinboqe’ అని  పిలుస్తారు) ఫోటోలని ‘VTIBET’ న్యూస్ సంస్థ తమ ఆర్టికల్‌లో పబ్లిష్ చేసింది. కైలాస పర్వత విహంగ వీక్షణ దృశ్యాలని ఈ ఆర్టికల్‌లో చూడవచ్చు. చైనా న్యూస్ సంస్థ ‘CGTN’ కూడా కైలాస పర్వత విహంగ వీక్షణ దృశ్యాలని తమ యూట్యూబ్ ఛానెల్లో పబ్లిష్ చేసింది. ఈ వీడియోలో కనిపిస్తున్న కైలాస పర్వత దృశ్యాలు, పోస్టులో షేర్ చేసిన వీడియోలోని దృశ్యాలతో పోలి లేవు. ఈ వివరాల ఆధారంగా పోస్టులో షేర్ చేసిన వీడియోలో కనిపిస్తుంది ఆఫ్రికాలోని కిలిమంజారో పర్వతమని, కైలాస పర్వతం కాదని ఖచ్చితంగా చెప్పవచ్చు.
చివరగా, కిలిమంజారో పర్వత విహంగ వీక్షణ దృశ్యాలని కైలాస పర్వతం దృశ్యాలుగా షేర్ చేస్తున్నారు.

source: news-factly

license: Creative Commons - Attribution - https://creativecommons.org/licenses/by/4.0/

author: Sai Krishna Muthyanolla


text:
ఢిల్లీలో ‘శ్రద్ధ’ని హత్య చేసిన ‘అఫ్తాబ్’ ముస్లిం, కానీ జబల్‌పూర్‌లో ‘శిల్ప’ని హత్య చేసిన ‘హేమంత్ రాజేంద్ర భదానే’ హిందువు - FACTLY
Sai Krishna Muthyanolla
November 16, 2022
వివరణ (20 November 2022): ఈ ఆర్టికల్ ని మొదట ప్రచిరించినప్పుడు జబల్‌పూర్‌లో ‘శిల్ప’ని హత్య చేసిన వ్యక్తి పేరు ‘అభిజిత్ పాటిదర్’ అని పేర్కొన్నాము. కానీ, నిందితుడిని అరెస్ట్ చేసిన పోలీసులు అభిజిత్ పాటిదర్ అతని అసలు పేరు కాదని, హోటల్ లో నిందితుడు ఫేక్ ఐడి కార్డు ఇచ్చాడని తెలిపారు. నిందితుడి అసలు పేరు ‘హేమంత్ రాజేంద్ర భదానే’ అని పేర్కొన్నారు. ఈ ఆర్టికల్ నిందితుడి అసలు పేరుతో అప్డేట్ చేయటం జరిగింది.
“ఇంకా ఎన్ని ఘోరాలు జరిగితే హిందువులు మేల్కొoటారు. జబల్పూర్ మేక్లా రిసార్ట్‌లో జిహాది యువకుడు హిందూ బాలిక గొంతు కోసి చంపాడు.” అని చెప్తూ ఢిల్లీ, జబల్‌పూర్ లలో ఇటీవల జరిగిన హత్యలకు సంబంధించిన వ్యక్తుల దృశ్యాలను షేర్ చేస్తున్నారు. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: ఇటీవల ఢిల్లీ మరియు జబల్‌పూర్‌లో అమ్మాయిలను హత్య చేసిన ఇద్దరు వ్యక్తులు ముస్లిం మతానికి చెందిన వారు.
ఫాక్ట్: ఢిల్లీలో ‘శ్రద్ద’ అనే అమ్మాయిని చంపిన వ్యక్తి పేరు ‘అఫ్తాబ్ అమీన్ పూనావాలా’. ఇతను ముస్లిం మతానికి చెందిన యువకుడు. ఇక, ‘హేమంత్ రాజేంద్ర భదానే’ అనే వ్యక్తి  శిల్ప అనే యువతిని  జబల్‌పూర్‌లోని మేక్లా రిసార్ట్‌లో నవంబర్ మొదటి వారంలో హత్య చేశాడు. ఇతను హిందువు, ఇతను ముస్లిం మతానికి చెందిన వాడు కాదు. కావున పోస్టులో చేస్తున్న క్లెయిమ్ తప్పుదోవ పట్టించే విధంగా ఉంది.
‘ఇండియన్ ఎక్స్‌ప్రెస్’ మరియు వివిధ వార్తా మీడియా సంస్థల కథనం ప్రకారం, ఢిల్లీలో ‘శ్రద్ద’ అనే అమ్మాయిని చంపిన వ్యక్తి పేరు ‘అఫ్తాబ్ అమీన్ పూనావాలా’. ఇతను ముస్లిం మతానికి చెందిన యువకుడు. హత్య చేసిన 6 నెలలకు ఇతన్ని పోలీసులు 12 నవంబర్ 2022న అరెస్ట్ చేసి విచారిస్తున్నారు.
ఇక పోస్టులోని వీడియో గురించి వెతకగా, ఇది మధ్యప్రదేశ్ లోని జబల్‌పూర్ ప్రాంతంలో  ఉన్న ఒక రిసార్ట్‌లో నవంబర్ మొదటి వారంలో జరిగిన హత్యకు సంబంధించింది అని తెలిసింది. ‘టైమ్స్ ఆఫ్ ఇండియా’, ‘ది ప్రింట్’ కథనం ప్రకారం, ‘హేమంత్ రాజేంద్ర భదానే’’ అనే వ్యక్తి శిల్ప అనే యువతిని  జబల్‌పూర్‌లోని మేక్లా రిసార్ట్‌లో హత్య చేశాడు. ఇతను ముస్లిం మతానికి చెందిన వాడు కాదు.  హత్య తరువాత సోషల్ మీడియాలో దానికి సంబంధించిన వీడియో కూడా పోస్టు చేశాడు. ఇతనిని రాజస్థాన్‌లో పోలీసులు అరెస్టు చేశారు.
చివరిగా, ఢిల్లీలో ‘శ్రద్ధ’ అనే యువతిని హత్య చేసిన ‘అఫ్తాబ్’ ముస్లిం, కానీ జబల్‌పూర్‌లో ‘శిల్ప’ని హత్య చేసిన ‘హేమంత్ రాజేంద్ర భదానే’ హిందువు.

created: November 16, 2022


text:
పెట్రోల్‌పై కేంద్ర ఎక్సైజ్ డ్యూటీ తగ్గిన తర్వాత హైదరాబాద్‌లో లీటర్ పెట్రోల్ ధరలో కేంద్ర వాటా ₹27.33 కాగా, రాష్ట్ర వాటా ₹28.16 - FACTLY
Sai Krishna Muthyanolla
November 10, 2021
గత కొన్ని నెలలుగా పెరుగుతూ వస్తున్న పెట్రోల్/డీజిల్ ధరల నుండి ఉపశమనం కలిగిస్తూ కేంద్ర ప్రభుత్వం ఇటీవల పెట్రోల్/ డీజిల్‌పై తాము విధించే ఎక్సైజ్ డ్యూటీని కొంత తగ్గించింది. కేంద్ర నిర్ణయాన్ని అనుసరించి తెలుగు రాష్ట్రాల్లో ఆయా రాష్ట్ర ప్రభుత్వాలు పెట్రోల్/ డీజిల్‌పై తాము విధించే టాక్స్‌లని తగ్గించాలని డిమాండ్లు వస్తున్నాయి. ఐతే ఈ నేపథ్యంలోనే పెట్రోల్/ డీజిల్‌పై కేంద్ర, రాష్ట్ర ప్రభుత్వాలు వసూలు చేసే టాక్స్‌లకు సంబంధించిన వివరాలను  తెలుపుతున్న  పలు సోషల్ మీడియా పోస్టులు (ఇక్కడ , ఇక్కడ, ఇక్కడ, మరియు ఇక్కడ ) విస్తృతంగా షేర్ అవుతున్నాయి. ఈ కథనం ద్వారా పెట్రోల్/ డీజిల్‌పై ఆ పోస్టులలో చెప్తున్న దాంట్లో నిజమేంటో చూద్దాం.
క్లెయిమ్: పెట్రోల్/ డీజిల్‌పై కేంద్ర, రాష్ట్ర ప్రభుత్వాలు వసూలు చేస్తున్న టాక్స్‌ల వివరాలు.
ఫాక్ట్ (నిజం): ఇటీవల కేంద్ర ప్రభుత్వం పెట్రోల్‌పై ₹5 ఎక్సైజ్ డ్యూటీని తగ్గించిన తర్వాత హైదరాబాద్‌లో లీటర్ పెట్రోల్ ధరలో కేంద్ర వాటా ₹27.33 కాగా, రాష్ట్ర వాటా ₹28.16. అనగా మొత్తం ధరలో 25.26% కేంద్ర ఖజానాకి వెళ్తుండగా, 26.02% రాష్ట్ర ఖజానాకి చేరుతుంది. కావున పోస్టు ద్వారా చెప్పేది తప్పు.
సాధారణంగా పెట్రోల్ బంక్‌లలో లీటర్ పెట్రోల్/ డీజిల్‌పై మనం చెల్లించే ధరని నాలుగు భాగాలుగా విభజించవచ్చు. పెట్రోల్/ డీజిల్‌ను డీలర్లకు విక్రయించే ధర + కేంద్ర ప్రభుత్వం విధించే ఎక్సైజ్ డ్యూటీ + డీలర్ కమిషన్+ స్టేట్ VAT, ఈ నాలుగింటిని కలిపితే వచ్చేది మనం చెల్లించే ధర.
ఐతే ఈ నాలుగింటిలో సెంట్రల్ ఎక్సైజ్ డ్యూటీ ఎంత ఉండాలనేది కేంద్ర ప్రభుత్వం నిర్ణయిస్తుంది. కాగా రాష్ట్రాలు విధించే VAT సాధారణంగా ‘ad valorem’, అంటే మిగతా మూడింటిపై ఆధారపది ఉంటుంది. ఎలాగంటే స్టేట్ VAT= X % (ఆయిల్ కంపెనీలు పెట్రోల్/ డీజిల్‌ను డీలర్లకు విక్రయించే ధర + కేంద్ర ప్రభుత్వం విధించే ఎక్సైజ్ డ్యూటీ + డీలర్ కమిషన్). అంటే కేంద్ర ప్రభుత్వం ఎక్సైజ్ డ్యూటీ పెంచినప్పుడు, దానికి అనుగుణంగా స్టేట్ VAT కూడా పెరుగుతుంది, అలాగే సెంట్రల్ ఎక్సైజ్ డ్యూటీ తగ్గినప్పుడు, స్టేట్ VAT కూడా తగ్గుతుంది.
పెట్రోల్‌కి సంబంధించి ఇండియన్ ఆయిల్ వెబ్సైటులో 04 నవంబర్ 2021 రోజున ఢిల్లీలో అమలులో ఉన్న ప్రైస్ బిల్డ్అప్ వివరాలు ఇక్కడ చూడొచ్చు. ఈ వివరాల ప్రకారం ఆ రోజు ఢిల్లీలో లీటర్ పెట్రోల్ ధర ₹103.97గా ఉంది. ఇందులో ఆయిల్ కంపెనీలు పెట్రోల్/డీజిల్‌ను డీలర్లకు విక్రయించే ధర ₹48.23 కాగా, సెంట్రల్ ఎక్సైజ్ డ్యూటీ ₹27.90, డీలర్ కమిషన్ ₹3.85. ఇక ఢిల్లీ ప్రభుత్వం విధించే 30% VAT ₹23.99.
పెట్రోల్/ డీజిల్‌పై ఎవరు ఎలాంటి టాక్స్‌లు విధిస్తున్నారు:
కేంద్ర ప్రభుత్వం పెట్రోల్/ డీజిల్‌పై విధించే సెంట్రల్ ఎక్సైజ్ డ్యూటీని  బేసిక్ ఎక్సైజ్ డ్యూటీ, స్పెషల్ అడిషనల్ ఎక్సైజ్ డ్యూటీ (సెస్), అడిషనల్ ఎక్సైజ్ డ్యూటీ (సెస్), అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ (సెస్) అనే నాలుగు రకాలుగా విభజించవచ్చు. ఈ నాలుగింటిలో కేవలం బేసిక్ ఎక్సైజ్ డ్యూటీని మినహాయిస్తే మిగిలిన మూడు రకాల టాక్స్‌లు సెస్/సర్చార్జీ రూపంలో విధిస్తారు. ఇటీవల చేసిన సవరణల అనంతరం పెట్రోల్‌పై కేంద్ర ప్రభుత్వం ₹27.90 సెంట్రల్ ఎక్సైజ్ డ్యూటీని వసూలు చేస్తుండగా, ఇందులో బేసిక్ ఎక్సైజ్ డ్యూటీ ₹1.40, మిగిలిన ₹26.50 పైన తెలిపిన సెస్/సర్చార్జీ రూపంలోనే వసూలు చేస్తుంది.
ఐతే ఫైనాన్స్ కమిషన్ సిఫారసుల ప్రకారం కేంద్ర పన్నులలో రాష్ట్రాలకు 41% వాటా ఉంటుంది. కానీ సెస్/సర్చార్జీ రూపంలో వసూలు చేసేదాంట్లో రాష్ట్రాలకు ఎటువంటి వాటా ఉండదు. అంటే పెట్రోల్/ డీజిల్‌పై విధించే సెంట్రల్ ఎక్సైజ్ డ్యూటీలో కేవలం బేసిక్ ఎక్సైజ్ డ్యూటీలో మాత్రమే రాష్ట్రాలకు వాటా ఉంటుంది. బేసిక్ ఎక్సైజ్ డ్యూటీ (₹1.40)లో 59% వాటా కేంద్రానిది (₹0.83) కాగా, మిగిలిన 41% (₹0.57)లో ఫైనాన్స్ కమిషన్ సిఫారసు ప్రకారం ఒక్కో రాష్ట్రానికి ఒక్కో నిష్పత్తిలో పంచుతారు.
ఇక రాష్ట్ర ప్రభుత్వాల విషయానికి వస్తే, పెట్రోల్/ డీజిల్‌పై రాష్ట్రాలు సేల్స్ టాక్స్/ VAT వసూలు చేస్తాయి. కాగా కొన్ని రాష్ట్రాలు మాత్రం VATకి అధనంగా సెస్,  ఇతర చార్జీలు కూడా వసూలు చేస్తున్నాయి. ఐతే తెలంగాణ ప్రభుత్వం మాత్రం పెట్రోల్/ డీజిల్‌పై కేవలం సేల్స్ టాక్స్/ VATని వసూలు చేస్తుంది.
ప్రస్తుతం తెలంగాణ ప్రభుత్వం పెట్రోల్ పై  35.2% VATని వసూలు చేస్తుంది, అంటే (తెలంగాణ VAT= 35.2% ( ఆయిల్ కంపెనీలు పెట్రోల్/ డీజిల్‌ను డీలర్లకు విక్రయించే ధర (₹48.23) + కేంద్ర ప్రభుత్వం విధించే ఎక్సైజ్ డ్యూటీ (₹27.90) + డీలర్ కమిషన్(₹3.85)).  పైన తెలిపిన ప్రైస్ బిల్డ్అప్ ఆధారంగా లెక్కిస్తే తెలంగాణ ప్రభుత్వం VAT రూపంలో ₹28.15 వసూలు చేస్తుంది.
2014 నుండి ఎవరెవరు ఎంత టాక్స్ పెంచారు:
మే 2014లో ప్రధాని మోదీ నేతృత్వంలోని ఎన్‌డీఏ మొదటిసారి ప్రభుత్వాన్ని ఏర్పాటు చేసినప్పుడు డీజిల్‌పై సెంట్రల్ ఎక్సైజ్ డ్యూటీ ₹3.56 కాగా, పెట్రోల్‌పై ఎక్సైజ్ డ్యూటీ ₹ 9.48గా ఉండేది. ఆ తర్వాత క్రమక్రమంగా ఎక్సైజ్ డ్యూటీ పెరుగుతూ తగ్గుతూ వచ్చింది. మోదీ ప్రభుత్వం మొదటిసారిగా నవంబర్ 2014లో సెంట్రల్ ఎక్సైజ్ డ్యూటీని పెంచింది, ₹ 9.48గా ఉన్న పెట్రోల్‌పై ఎక్సైజ్ డ్యూటీని ₹11.02కి పెంచింది. ఆ సంవత్సరం డిసెంబర్‌లో మళ్ళీ  ఒకసారి ఎక్సైజ్ డ్యూటీని పెంచింది. అదేవిధంగా 2015లో నాలుగుసార్లు, 2016లో మూడుసార్లు ఎక్సైజ్ డ్యూటీని పెంచుకుంటూ వచ్చింది.
2017, 2018లో పలు సార్లు ఎక్సైజ్ డ్యూటీని తగ్గించినప్పటికీ, తిరిగి 2019 నుండి వరసగా పెంచుకుంటూ వచ్చింది. మే 2020లో ఏకంగా పెట్రోల్‌పై ₹10, డీజిల్‌పై  ₹13 ఎక్సైజ్ డ్యూటీని పెంచడంతో పెట్రోల్,  డీజిల్‌పై  ఎక్సైజ్ డ్యూటీ అత్యధికంగా ₹32.98 మరియు ₹31.83కి చేరుకుంది.
2021 బడ్జెట్‌లో ఎక్సైజ్ డ్యూటీకి సంబంధించి కొన్ని సవరణలు చేసింది. నికరంగా ఎక్సైజ్ డ్యూటీలో ఎటువంటి హెచ్చుతగ్గులు చేయనప్పటికీ, కొత్తగా పెట్రోల్‌పై ₹2.5 మరియు లీటర్ డీజిల్‌పై ₹4 అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్‌ని ప్రవేశపెట్టింది. ఐతే ఈ భారం వినియోగదారులపై పడకుండా అప్పటికివరకు వసూలు చేస్తున్న బేసిక్ ఎక్సైజ్ డ్యూటీ మరియు స్పెషల్ అడిషనల్ ఎక్సైజ్ డ్యూటీని కొత్తగా పెట్టిన సెస్‌కి అనుగుణంగా తగ్గించారు.
చివరిసారిగా ఇటీవల నవంబర్ 2021లో ఎక్సైజ్ డ్యూటీని సవరించి, పెట్రోల్‌పై ₹5, డీజిల్‌పై ₹10 ఎక్సైజ్ డ్యూటీని తగ్గించడంతో ప్రస్తుతం పెట్రోల్‌పై ఎక్సైజ్ డ్యూటీ ₹27.90కి చేరుకోగా, డీజిల్‌పై ఎక్సైజ్ డ్యూటీ ₹21.80కి చేరుకుంది.
తెలంగాణ విషయానికి వస్తే, రాష్ట్ర ప్రభుత్వం పెట్రోల్/ డీజిల్ విక్రయంపై  విధించే సేల్స్ టాక్స్/ VATని గత ఏడు సంవత్సరాలలో ఒకసారి మాత్రమే సవరించింది. ఫిబ్రవరి 2015లో అప్పటివరకు పెట్రోల్‌పై ఉన్న 31% VATని 35.2%కి, అలాగే డీజిల్‌పై అప్పటివరకు ఉన్న 22.25% VATని 27%కి పెంచింది. ఆ తర్వాత మళ్ళీ VATపై ఎటువంటి సవరణలు జరగలేదు.
కేంద్ర ప్రభుత్వం సెస్‌ల రూపంలో వసూలు చేసేది పెరుగుతూ వస్తుంది:
ఈ ఆర్టికల్ మొదట్లో ప్రస్తావించినట్టు కేంద్ర ప్రభుత్వం ఎక్సైజ్ డ్యూటీ రూపంలో వసూలు చేసేదాంట్లో కేవలం బేసిక్ ఎక్సైజ్ డ్యూటీని మినహాయిస్తే మిగతా మూడు సెస్‌లు కాబట్టి వాటిలో రాష్ట్రాలకు ఎటువంటి వాటా ఇవ్వనక్కరలేదు. ఐతే కేంద్ర ప్రభుత్వం చాలా కాలం నుండి బేసిక్ ఎక్సైజ్ డ్యూటీని తగ్గిస్తూ, సెస్‌ల రూపంలో వసూలు చేసేదాన్ని పెంచుకుంటూ వస్తుంది.
నవంబర్ 2014లో స్పెషల్ అడిషనల్ ఎక్సైజ్ డ్యూటీ (సెస్) ₹6 కాగా, 2016 వరకు దీనిలో ఎటువంటి మార్పు లేనప్పటికీ 2017 నుండి క్రమక్రమంగా పెంచుతూ 2020కి దీనిని ₹12 చేసారు. 2021 బడ్జెట్‌లో రూపాయి తగ్గించినప్పటికీ, తగ్గించిన మొత్తాన్ని కొత్తగా ప్రవేశపెట్టిన అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్‌కి బదలాయించారు.
అదేవిధంగా నవంబర్ 2014లో ₹2గా ఉన్న అడిషనల్ ఎక్సైజ్ డ్యూటీని ( రోడ్డు & ఇన్ఫ్రాస్ట్రక్చర్ సెస్) మార్చ్ 2015లో ఏకంగా నాలుగు రూపాయలు పెంచారు. ఆ తర్వాత 2018లో రెండు రూపాయలు, 2019 మరియు 2020లో రూపాయి చొప్పున రెండు సార్లు పెంచగా, మే 2020లో ఏకంగా ఎనిమిది రూపాయలు పెంచి అడిషనల్ ఎక్సైజ్ డ్యూటీని ₹18 చేసారు.
ఈ క్రమంలోనే రాష్ట్రాలకు వాటా ఉండే బేసిక్ ఎక్సైజ్ డ్యూటీని మొదట్లో పెంచినప్పటికీ ఆ తర్వాత తగ్గిస్తూ వచ్చారు.  2014లో ₹2.70 ఉన్న బేసిక్ ఎక్సైజ్ డ్యూటీని క్రమక్రమంగా పెంచుకుంటూ 2016లో ₹9.48 చేసారు. ఐతే ఆ తర్వాత దీనిని  క్రమక్రమంగా తగ్గిస్తూ ₹1.40 చేసారు, ప్రస్తుతం కూడా ఇదే రేట్ అమలులో ఉంది.
దీన్నిబట్టి పైన చెప్పినట్టు పెట్రోల్‌పై కేంద్ర ప్రభుత్వం వసూలు చేస్తున్న ఎక్సైజ్ డ్యూటీలో కేవలం ఈ  ₹1.40లో మాత్రమే రాష్ట్రాలకు వాటా ఉంటుంది. ఈ  ₹1.40లో కేంద్రం వాటా 59%, అనగా ₹0.83. మిగిలిన దాంట్లో 41%, అనగా ₹0.57లో అన్ని  రాష్ట్రాలకు వాటా ఉంటుంది. ఫైనాన్స్ కమిషన్ సిఫారసు ప్రకారం ఇందులో తెలంగాణకి 2.13% వాటా ఉంటుంది. అంటే 57 పైసలలో తెలంగాణకి 2.13% అనగా రూ 0.01 (ఒక పైసా) వాటా రాష్ట్రానికి చెందుతుంది.
ప్రస్తుత రిటైల్ ధరలలో ఎవరి వాటా ఎంత:
ఇటీవల కేంద్ర ప్రభుత్వం పెట్రోల్/ డీజిల్‌పై ఎక్సైజ్ డ్యూటీని తగ్గించిన తర్వాత 10  నవంబర్ 2021న హైదరాబాద్‌లోని ఇండియన్ ఆయిల్ పెట్రోల్ పంప్‌లో లీటర్ పెట్రోల్ ధర 108.20గా ఉంది. ఈ మొత్తంలో కేంద్రం మరియు రాష్ట్ర ప్రభుత్వాల వాటా ఎంతో కింద చూద్దాం.
అంటే లీటర్ పెట్రోల్ ధర ₹108.20లో 25.26% కేంద్ర ఖజానాకి చెందుతుండగా, 26.02% రాష్ట్ర ఖజానాకి చేరుతుంది.
అలాగే కేవలం పన్నులను పరిగణలోకి తీసుకుంటే హైదరాబాద్‌లో లీటర్ పెట్రోల్‌పై  ధర ₹108.20లో మొత్తం ₹56.05 పన్నుల రూపంలో వసూలు చేస్తుండగా, ఇందులో 48.76% వాటా కేంద్రానిది కాగా, 50.24 % రాష్ట్ర ప్రభుత్వానిది.
చివరగా, కేంద్ర ప్రభుత్వం పెట్రోల్‌పై ఎక్సైజ్ డ్యూటీని తగ్గించిన తర్వాత హైదరాబాద్‌లో లీటర్ పెట్రోల్ ధరలో కేంద్ర వాటా ₹27.33 కాగా, రాష్ట్ర వాటా ₹28.16.

created: November 10, 2021


text:
అగ్నిపథ్ రిక్రూట్‌మెంట్ దరఖాస్తులు ఇంకా మొదలవలేదు; ఇప్పటికే 5 కోట్ల దరఖాస్తులు వచ్చినట్టు తప్పుగా షేర్ చేస్తున్నారు - FACTLY
Sai Krishna Muthyanolla
June 20, 2022
“అగ్నిపథ్ రిక్రూట్‌మెంట్ ప్రారంభమైన మొదటి రోజే 5 కోట్ల దరఖాస్తులు”, అని చెప్తూ ఒక పోస్ట్‌ని సోషల్ మీడియాలో చాలా మంది షేర్ చేస్తున్నారు. ఆ పోస్ట్‌లో ఎంతవరకు నిజముందో చూద్దాం.
క్లెయిమ్: అగ్నిపథ్ రిక్రూట్‌మెంట్ ప్రారంభమైన మొదటి రోజే 5 కోట్ల దరఖాస్తులు వచ్చాయి.
ఫాక్ట్: 20 జూన్ 2022 నాడు మొదటిగా ఇండియన్ ఆర్మీ నుండి అగ్నిపథ్ రిక్రూట్‌మెంట్‌కి సంబంధించిన రిక్రూట్‌మెంట్ నోటిఫికేషన్ రానున్నట్టు తెలిసింది. అయితే, ఈ ఆర్టికల్ రాసే సమయానికి అగ్నిపథ్ రిక్రూట్‌మెంట్‌కి సంబంధించి దరఖాస్తులు ఇంకా మొదలవలేదు. ఇండియన్ ఆర్మీ 20 జూన్ 2022న రిలీజ్ చేసిన అగ్నిపథ్ రిక్రూట్‌మెంట్ నోటిఫికేషన్ ప్రకారం జులై 2022 నుండి రిజిస్ట్రేషన్ మొదలవుతుంది. దరఖాస్తులు మొదలవక ముందే, మొదటి రోజే 5 కోట్ల దరఖాస్తులు వచ్చినట్టు తప్పుగా షేర్ చేస్తున్నారు. కావున పోస్ట్‌లో చెప్పింది తప్పు.
అగ్నిపథ్ రిక్రూట్‌మెంట్‌కి సంబంధించిన వివరాల కోసం ఇంటర్నెట్‌లో వెతకగా, ఈ విషయంపై రక్షణ మంత్రిత్వ శాఖ ప్రధాన ప్రతినిధి భరత్ భూషణ్ బాబు ట్వీట్ చేసారని తెలిసింది. 19 జూన్ 2022 నాడు తను ట్వీట్ చేస్తూ, 20 జూన్ 2022న మొదటిగా ఇండియన్ ఆర్మీ నుండి, 21 జూన్ 2022న ఇండియన్ నేవీ నుండి, మరియు 24 జూన్ 2022న ఇండియన్ ఎయిర్ ఫోర్స్ నుండి అగ్నిపథ్ రిక్రూట్‌మెంట్‌కి సంబంధించిన రిక్రూట్‌మెంట్ నోటిఫికేషన్లు రానున్నట్టు తెలిపారు.
#Breaking
The #Agniveer recruitment notification is coming out.
Aspirants, here are the details to keep in mind. #Agnipath #Agniveer #AgnipathRecruitmentScheme pic.twitter.com/oo2AH6ge4N
ఇదే విషయం చెప్తూ ‘ప్రెస్ ఇన్ఫర్మేషన్ బ్యూరో’ వారు కూడా ట్వీట్ చేసారు. ఆ ట్వీట్‌ని ఇక్కడ చూడవచ్చు.
Find Yourself, Find Your Passion
On the Path of #Agnipath
Become an #Agniveer
Recruitment notification coming out on
💠@adgpi: 20 June, 2022
💠@indiannavy: 21 June, 2022
💠@IAF_MCC: 24 June, 2022#BharatKeAgniveer pic.twitter.com/JIFsxedWAe
అయితే, ఈ ఆర్టికల్ రాసే సమయానికిఅగ్నిపథ్ రిక్రూట్‌మెంట్‌కి సంబంధించి దరఖాస్తులు ఇంకా మొదలవలేదు. ఇండియన్ ఆర్మీ 20 జూన్ 2022న రిలీజ్ చేసిన అగ్నిపథ్ రిక్రూట్‌మెంట్ నోటిఫికేషన్ ప్రకారం జులై 2022 నుండి రిజిస్ట్రేషన్ మొదలవుతుంది.
చివరగా, అగ్నిపథ్ రిక్రూట్‌మెంట్ దరఖాస్తులు ఇంకా మొదలవలేదు; ఇప్పటికే 5 కోట్ల దరఖాస్తులు వచ్చినట్టు తప్పుగా షేర్ చేస్తున్నారు.


text:
తాను ఆత్మహత్య చేసుకున్నందున అగ్నివీరుడు అమ్రిత్ పాల్ సింగ్‌కు సైనిక గౌరవం లభించలేదు - FACTLY
Sai Krishna Muthyanolla
October 20, 2023
అగ్నిపథ్ యోజన ద్వారా రిక్రూట్ అయి ఇటీవల మరణించిన అమ్రిత్ పాల్ సింగ్ ఫోటోను షేర్ చేస్తూ, “అగ్నివీర్ ద్వారా రిక్రూట్ అయిన అమృత్ పాల్ అనబడే వ్యక్తి  జమ్మూ అండ్ కాశ్మీర్ లోని పూంచ్ లో మరణించాడు. అతని మృతదేహాన్ని ప్రైవేటు వాహనంలో తీసుకువచ్చారు, దహన సంస్కారానికి ఆర్మీ యూనిట్ హాజరు కాలేదు మరియు అతనికి ఆర్మీ గార్డ్ అఫ్ హానర్ అందించబడలేదు.” అంటూ సోషల్ మీడియాలో  పోస్టు చేస్తున్నారు. దీని వెనుక ఎంత నిజముందో ఇప్పుడు చూద్దాం.
క్లెయిమ్: అగ్నివీర్ ద్వారా నియామకం పొందిన అమ్రిత్ పాల్  జమ్మూ అండ్ కాశ్మీర్ లోని పూంచ్ లో మరణించాడు. అతని మృతదేహాన్ని ప్రైవేటు వాహనంలో తీసుకువచ్చారు, దహన సంస్కారానికి ఆర్మీ యూనిట్ హాజరు కాలేదు మరియు అతనికి ఆర్మీ గార్డ్ అఫ్ హానర్ అందించబడలేదు
ఫాక్ట్(నిజం): ఆర్మీ దర్యాప్తులో అగ్నివీర్ అమ్రిత్ పాల్ సింగ్ ఆత్మహత్య చేసుకున్నట్లు నిర్ధారించబడింది, అందుకే అతనికి మరణానంతరం ఎటువంటి హానర్ లేదా సైనిక అంత్యక్రియలు అందించబడలేదు అని ఇండియన్ ఆర్మీ ‘X’ ద్వారా స్పష్టం చేసింది. కావున, ఈ పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ఈ క్లెయిమ్ గురించి కీవర్డ్ సెర్చ్ ద్వారా ఇంటర్నెట్లో వెతకగా, 11 అక్టోబర్ 2023న వచ్చిన న్యూస్ రిపోర్ట్ (ఇక్కడ మరియు ఇక్కడ) ప్రకారం, అగ్నివీర్ అమ్రిత్ పాల్ సింగ్ పూంచ్ జిల్లా మాన్‌కోట్ ప్రాంతంలోని LOC సమీపంలో సెంట్రీగా విధులు నిర్వహిస్తున్నాడు. ఆ సమయంలో అతను బుల్లెట్ గాయం కారణంగా మరణించాడు. ఈ విషయాన్ని ధ్రువీకరిస్తూ. ప్రమాదవశాత్తూ అగ్నిప్రమాదం జరిగిందా, ఆత్మహత్యా లేక మరేదైనా కారణాల వల్ల ఈ ఘటన జరిగిందా అనేది నిర్ధారిస్తున్నట్లు పోలీసు అధికారులు  తెలిపారు.
తదుపరి, 14 అక్టోబర్ 2023న భారత సైన్యం యొక్క 16వ కార్ప్స్ ‘వైట్ నైట్ కార్ప్స్‘ ట్వీట్ ద్వారా, ‘అగ్నివీర్ అమ్రిత్ పాల్ సింగ్ స్వయంగా తుపాకీతో కాల్చుకున్న గాయం కారణంగా మరణించాడు. తన మృత దేహాన్ని, ఒక జూనియర్ కమీషన్డ్ ఆఫీసర్ మరియు నలుగురు ఇతర ర్యాంక్‌లతో కలిసి, అగ్నివీర్ యూనిట్ నియమించిన సివిల్ అంబులెన్స్‌లో రవాణా చేయబడింది. ఆర్మీ సిబ్బంది కూడా అంత్యక్రియలకు హాజరయ్యారు. కానీ, మరణానికి కారణం స్వీయ గాయం అయినందువల్ల  ప్రస్తుత పాలసీకి అనుగుణంగా ఎటువంటి హానర్ లేదా సైనిక అంత్యక్రియలు అందించబడలేదు’ అని తెలిసింది.
అంతే కాకుండా, 15 అక్టోబర్ 2023న భారత సైన్యం X  ద్వారా, ‘అమ్రిత్ పాల్ అంత్యక్రియలకు గార్డు ఆఫ్ హానర్ ఇవ్వబడలేదు, ఎందుకంటే స్వీయ గాయం కారణంగా మరణించిన సందర్భంలో ఈ హానర్ ఇవ్వబడదు.’ అని తెలిపింది.
అగ్నిపథ్ యోజన గురించి తెలుసుకునేందుకు, భారత సైన్యం దీని గురించి అందించిన నిబంధనలు పరిశీలించాం. అగ్నిపథ్ యోజన జూన్ 2022లో భారత ప్రభుత్వం ప్రవేశపెట్టింది.ఈ యోజన ప్రకారం, 1950 నాటి ఆర్మీ చట్టం ప్రకారం, శిక్షణా కాలంతో సహా నాలుగు సంవత్సరాల పాటు కొనసాగే సేవా కాలానికి అభ్యర్థులు నమోదు చేయబడతారు.  అగ్నివీర్రులకు పెన్షన్  నిబంధనలు వర్తించవు. కానీ, అగ్నిపథ్ పథకం సర్వీసులో మరణించిన సైనికుల లబ్ధిదారులకు ఆర్థిక పరిహారాన్ని అందిస్తుంది. పరిహారం మొత్తం X, Y, Z గా వర్గీకరించిన పరిస్థితుల పై ఆధారపడి ఉంటుంది.
చివరిగా, అగ్నివీర్ అమ్రిత్ పాల్ సింగ్ ఆత్మహత్య చేసుకున్నందున సైనిక గౌరవం లభించలేదు.

created: October 20, 2023


text:
2021-22 బడ్జెట్ ద్వారా కేంద్ర ప్రభుత్వం పెట్రోల్, డీజిల్ ధరలు పెంచలేదు - FACTLY
Sai Krishna Muthyanolla
February 2, 2021
కేంద్ర ప్రభుత్వం ప్రవేశపెట్టిన 2021-22 బడ్జెట్ లో పెట్రోల్ ధర రూ.2.5 మరియు డీజిల్ ధర రూ.4 పెంచారని చెప్తున్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
క్లెయిమ్: కేంద్ర ప్రభుత్వం ప్రవేశపెట్టిన 2021-22 బడ్జెట్ లో పెట్రోల్ ధర రూ.2.5 మరియు డీజిల్ ధర రూ.4 పెంచారు.
ఫాక్ట్ (నిజం): కేంద్ర ప్రభుత్వం ప్రవేశపెట్టిన 2021-22 బడ్జెట్ లో పెట్రోల్ మరియు డీజిల్ పై Agriculture Infrastructure and Development Cess (AIDC) పేరుతో లీటర్ పెట్రోల్ పై రూ.2.5 మరియు లీటర్ డీజిల్ పై రూ.4 సెస్ విధించారు. ఐతే ఈ భారం వినియోగదారుడిపై పడకుండా సాధారణంగా పెట్రోల్ మరియు డీజిల్ పై విధించే బేసిక్ ఎక్సైజ్ Basic excise duty (BED) మరియు Special Additional Excise Duty (SAED) రేట్లను కొత్తగా విధించిన సెస్ కి అనుగుణంగా తగ్గించారు. కావున పోస్టు ద్వారా చెప్పేది తప్పుదోవ పట్టించేలా ఉంది.
01 ఫిబ్రవరి 2021న కేంద్ర ప్రభుత్వం ప్రవేశపెట్టిన బడ్జెట్ లో పెట్రోల్ మరియు డీజిల్ పై Agriculture Infrastructure and Development Cess (AIDC) విధించారు. ఈ సెస్  లీటర్ పెట్రోల్ పై రూ. 2.5 మరియు లీటర్ డీజిల్ పై రూ. 4 ఐతే ఈ భారం వినియోగదారుడిపై పడకుండా సాధారణంగా పెట్రోల్ మరియు డీజిల్ పై విధించే బేసిక్ ఎక్సైజ్ Basic excise duty (BED) మరియు Special Additional Excise Duty (SAED) రేట్లను కొత్తగా విధించిన సెస్ కి అనుగుణంగా తగ్గించారు.
ఇంతకుముందు లీటర్ పెట్రోల్ పై రూ. 2.98 మరియు రూ. 12.00 గా ఉన్న Basic excise duty (BED) మరియు Special Additional Excise Duty (SAED) ఇప్పటినుండి రూ. 1.4 మరియు రూ. 11.00 గా ఉండబోతోంది. అదేవిధంగా లీటర్ డీజిల్ పై రూ. 4.83 మరియు రూ. 9.00 గా ఉన్న Basic excise duty (BED) మరియు Special Additional Excise Duty (SAED) ఇప్పటినుండి రూ. 1.8 మరియు రూ. 8.00 గా ఉండబోతోంది.
బడ్జెట్ లో ప్రవేశపెట్టిన కొత్త సెస్ వల్ల వినియోగదారుడిపై ఎటువంటి భారం అదనపు భారం పడదు, కాకపోతే దీనివల్ల రాష్టాలకు వచ్చే ఆదాయంలో కొంత కోత పడుతుంది. సాధారణంగా పెట్రోల్ మరియు డీజిల్ పై కేంద్ర ప్రభుత్వం బేసిక్ ఎక్సయిజ్ డ్యూటీ + స్పెషల్ అడిషనల్ ఎక్సయిజ్ డ్యూటీ + రోడ్ & ఇన్ఫ్రాస్ట్రక్చర్ సెస్ విధిస్తుంది, ఇప్పుడు అదనంగా అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్ (AIDC)ని చేర్చింది. ఐతే ఈ నాలుగింటిలో స్పెషల్ అడిషనల్ ఎక్సయిజ్ డ్యూటీ, రోడ్ & ఇన్ఫ్రాస్ట్రక్చర్ సెస్  మరియు అగ్రికల్చర్ ఇన్ఫ్రాస్ట్రక్చర్ అండ్ డెవలప్మెంట్ సెస్స్ రూపంలో వసూలు చేసే పన్నులు పూర్తిగా కేంద్రానికే వెళ్తాయి, వీటిలో రాష్ట్రాలకు ఎటువంటి వాటా ఉండదు. సింపుల్ గా చెప్పాలంటే పైన టేబుల్ లో ఇచ్చిన వివరాలలో పెట్రోల్ పై వసూలు చేసే టాక్స్ లో రూ. 31.5 మరియు డీజిల్ పై వసూలు చేసే టాక్స్ లో  రూ.30 పూర్తిగా కేంద్రానికే చెందుతుంది. కేవలం బేసిక్ ఎక్సయిజ్ డ్యూటీ రూపంలో వసూలు చేసే దాంట్లో  41%  ఫైనాన్స్ కమిషన్ సిఫారసు మేరకు ఒక్కో రాష్ట్రానికి ఒక్క నిష్పత్తిలో పంచుతారు. ఇక్కడ గమనించాల్సిన విషయం ఏంటంటే బడ్జెట్ ప్రతిపాదనలలో ఇంతకు ముందురూ.2.98  గా ఉన్న బేసిక్ ఎక్సయిజ్ డ్యూటీని ఇప్పుడు రూ.1.4 కి తగ్గించడంతో  వీటి నుండి రాష్ట్రాలకు వచ్చే ఆదాయం కూడా తగ్గనుంది.
పెట్రోల్ పై విధించే టాక్స్ లో కేంద్ర మరియు రాష్ట్ర వాటా, ఇంకా పెట్రోల్ పై టాక్స్ లకి సంబంధించి FACTLY రాసిన కథనాలు ఇక్కడ మరియు ఇక్కడ చూడొచ్చు.
ఇటీవల కేంద్ర ప్రభుత్వం ప్రవేశపెట్టిన బడ్జెట్ లో పెట్రోల్ మరియు డీజిల్ పై Agriculture Infrastructure and Development Cess (AIDC) విధించిన నేపథ్యంలో ఇలాంటి తప్పుదోవ పట్టించే వార్తలు సోషల్ మీడియాలో విస్తృతంగా షేర్ చేస్తున్నారు.
చివరగా, 2021-22 బడ్జెట్ ద్వారా కేంద్ర ప్రభుత్వం పెట్రోల్, డీజిల్ ధరలు పెంచలేదు.
సవరణ (JULY 01, 2021): ఇంతకు ముందు ఈ ఆర్టికల్ లో పెట్రోల్ మరియు డీజిల్ పై కేంద్ర ప్రభుత్వం వసూలు చేస్తున్న బేసిక్ ఎక్సయిజ్ డ్యూటీ మరియు స్పెషల్ అడిషనల్ ఎక్సయిజ్ డ్యూటీ మొత్తం రాష్ట్ర ప్రభుత్వాలకు పంచే డివిజబుల్ పూల్ లోకి వెళ్తుంది అని తప్పుగా పేర్కొనడం జరిగింది. కానీ 2002 ఫైనాన్స్ ఆక్ట్ ద్వారా ప్రవేశపెట్టిన స్పెషల్ అడిషనల్ ఎక్సయిజ్ డ్యూటీ డివిజబుల్ పూల్ లోకి రాదు, ఇందులో రాష్ట్రాలకు ఎటువంటి వాటా ఉండదు. కావున ఈ ఆర్టికల్ లోని వివరాలన్నీ అందుకు అనుగుణంగా మార్చటం జరిగింది. ఈ పొరపాటుకు చింతిస్తున్నాం.

created: February 2, 2021


text:
అహ్మదాబాద్ విమానాశ్రయం పేరు ‘అదానీ ఎయిర్ పోర్ట్’ గా మారలేదు, వీడియోలోనిది అదానీ రైలు కాదు - FACTLY
Sai Krishna Muthyanolla
December 16, 2020
‘సర్దార్ పటేల్ ఎయిర్ పోర్ట్ ఇప్పుడు అయింది అదానీ ఎయిర్ పోర్ట్’, ‘అదాని ట్రైన్ రెడీ’, అని చెప్తూ ఫోటో మరియు వీడియోలను సోషల్ మీడియాలో కొందరు పోస్ట్ చేస్తున్నారు. ఆ పోస్టుల్లో ఎంతవరకు నిజముందో చూద్దాం.
అహ్మదాబాద్ లోని విమానాశ్రయం పేరు ‘అదానీ ఎయిర్ పోర్ట్’ గా మార్చబడిందా?
క్లెయిమ్ 1: అహ్మదాబాద్ లోని ‘సర్దార్ వల్లభాయ్ పటేల్ విమానాశ్రయం’ ఇప్పుడు ‘అదానీ ఎయిర్ పోర్ట్’ గా అయినట్టు ఫోటోలో చూడవొచ్చు.
ఫాక్ట్: అహ్మదాబాద్ లోని ‘సర్దార్ వల్లభాయ్ పటేల్ విమానాశ్రయం’ యొక్క పేరుని ‘అదానీ ఎయిర్ పోర్ట్’ గా మార్చలేదు. ఆ విమానాశ్రయం యొక్క కార్యకలాపాలు, నిర్వహణ, మరియు అభివృద్ధి కి సంబంధించిన బాధ్యతలను ‘ఎయిర్‌పోర్ట్స్ అధారిటీ ఆఫ్ ఇండియా’ (AAI)’ వారు అదానీ గ్రూప్ కి అప్పగించారు. ఫోటోలోని బోర్డు పై అహ్మదాబాద్ నగరంలోకి వెళ్తుంటే ‘Welcome to Ahmedabad’ (పక్కన ‘adani Airports’) అని కనిపిస్తే, అదే బోర్డు పై మరో వైపు విమానాశ్రయం లోకి వెళ్తుంటే ‘Welcome to Sardar Vallabhbhai Patel International Airport’ (పక్కన ‘adani Airports’) అని రాసి ఉన్నట్టు కనిపిస్తుంది. కావున, పోస్ట్ లో ఆ బోర్డు యొక్క ఒక వైపు ఫోటో చూపిస్తూ, అహ్మదాబాద్ విమానాశ్రయం పేరు మార్చబడిందని ప్రజలను తప్పుదోవ పట్టిస్తున్నారు.
పోస్ట్ లో చెప్పిన విషయం గురించి ఇంటర్నెట్ లో వెతకగా, అహ్మదాబాద్ లోని ‘సర్దార్ వల్లభాయ్ పటేల్ విమానాశ్రయం’ యొక్క పేరు ‘అదానీ ఎయిర్ పోర్ట్’ గా మార్చబడలేదని, విమానాశ్రయం యొక్క కార్యకలాపాలు, నిర్వహణ, మరియు అభివృద్ధి కి సంబంధించి ‘ఎయిర్‌పోర్ట్స్ అధారిటీ ఆఫ్ ఇండియా’ (AAI)’ వారు అదానీ గ్రూప్ తో ఒప్పందం చేసుకున్నట్టు తెలిసింది. నవంబర్ 2020 లో ‘ఎయిర్‌పోర్ట్స్ అధారిటీ ఆఫ్ ఇండియా’ (AAI)’ వారు అదానీ గ్రూప్ కి అహ్మదాబాద్  విమానాశ్రయం యొక్క బాధ్యతలను అప్పగించింది.
పై విషయాలకు సంబంధించి ‘ఎయిర్‌పోర్ట్స్ అధారిటీ ఆఫ్ ఇండియా’ (AAI)’ వారు చేసిన ట్వీట్లను ఇక్కడ మరియు ఇక్కడ చూడవొచ్చు.
అహ్మదాబాద్ విమానాశ్రయం కి సంబంధించిన వెబ్ సైట్ మరియు ట్విట్టర్ అకౌంట్ లో విమానాశ్రయం పేరు ‘సర్దార్ వల్లభాయ్ పటేల్ ఇంటర్నేషనల్ ఎయిర్‌పోర్ట్’ అనే ఉన్నట్టు చూడవొచ్చు. ‘అదానీ గ్రూప్’ వారు చేసిన ట్వీట్ లో కూడా ‘సర్దార్ వల్లభాయ్ పటేల్ ఇంటర్నేషనల్ ఎయిర్‌పోర్ట్’ అని రాసారు.
విమానాశ్రయం యొక్క పేరు మార్చినట్టు చెప్తూ పోస్ట్ లో పెట్టిన బోర్డు ఫోటో నిజంగానే అహ్మదాబాద్ విమానాశ్రయం కి సంబంధించిందే. అయితే, అహ్మదాబాద్ నగరంలోకి వెళ్తుంటే బోర్డు పై ‘Welcome to Ahmedabad’ (పక్కన ‘adani Airports’) అని కనిపిస్తుందని, అదే బోర్డు పై మరో వైపు విమానాశ్రయం లోకి వెళ్తుంటే ‘Welcome to Sardar Vallabhbhai Patel International Airport’ (పక్కన ‘adani Airports’) అని రాసి ఉంటుందని ఒకరు ట్వీట్ చేసారు. అదే విషయం చెప్తూ ‘టీవీ9 గుజరాతీ’ వారు తాజాగా పోస్ట్ చేసిన వీడియోని ఇక్కడ చూడవొచ్చు.
లక్నో విమానశ్రయం యొక్క కార్యకలాపాలు, నిర్వహణ, మరియు అభివృద్ధి కూడా ‘ఎయిర్‌పోర్ట్స్ అధారిటీ ఆఫ్ ఇండియా’ (AAI)’ వారు అదానీ గ్రూప్ కి అప్పగించారు. ఆ విమానాశ్రయం కి సంబంధించిన బోర్డు పై కూడా ‘Chaudhary Charan Singh International Airport, Lucknow’ అని రాసి ఉండి, పక్కన ‘adani Airports’ అని ఉన్నట్టు ఇక్కడ చూడవొచ్చు. కావున, అహ్మదాబాద్ లోని ‘సర్దార్ వల్లభాయ్ పటేల్ విమానాశ్రయం’ యొక్క పేరుని ‘అదానీ ఎయిర్ పోర్ట్’ గా మార్చలేదు.
వీడియోలోని రైలు అదానీ గ్రూప్ కి సంబంధించినదా?
క్లెయిమ్ 2: అదానీ గ్రూప్ కి చెందిన రైలు వీడియో.
ఫాక్ట్: వీడియోలో ఉన్నది అదానీ గ్రూప్ కి చెందిన రైలు కాదు; భారత రైల్వే కి చెందిన రైలు. కేవలం, ప్రకటన మాత్రం అదానీ గ్రూప్ ది. కావున, పోస్ట్ లో అదానీ రైలు అని చెప్తూ ప్రజలను తప్పుదోవ పట్టిస్తున్నారు.
వీడియోలోని రైలు మీద ‘पश्चिम रेलवे, वडोदरा’ (‘పశ్చిమ రైల్వే, వదోదర’) అని రాసి ఉన్నట్టు చూడవొచ్చు. కావున, కొన్ని కీ-వర్డ్స్ తో వెతకగా, వీడియోలోని రైలు కి సంబంధించి ‘Western Railway’ వారు ఫిబ్రవరి 2020 లో చేసిన ట్వీట్ సెర్చ్ రిజల్ట్స్ లో వస్తుంది. తమ పది రైళ్ళ పై ప్రకటనలు పెట్టడం ద్వారా సుమారు కోటి రూపాయుల వరకు ఆదాయం పొందుతున్నట్టు ‘Western Railway’ వారు తమ ట్వీట్ లో రాసారు. ఆ రైళ్ళకి సంబంధించి వార్తాసంస్థలు ప్రచురించిన ఆర్టికల్స్ ని ఇక్కడ, ఇక్కడ, మరియు ఇక్కడ చదవొచ్చు. కావున, వీడియోలో ఉన్నది అదానీ గ్రూప్ కి చెందిన రైలు కాదు; భారతీయ రైల్వే కి చెందిన రైలు. కేవలం, ప్రకటన మాత్రం అదానీ గ్రూప్ ది.
Opening up avenues under Non Fare Revenue, WR has got the branding of its 10 Electric Locomotives done at Electric Loco Shed, Vadodara, fetching revenue of Rs. 1.05 Cr besides saving Rs 8 lakhs on painting. Sh Mukesh Sharma, Sr.Technician inaugurated it in presence of @DRMBRCWR. pic.twitter.com/N1xlD6EBMn
కేవలం అదానీ గ్రూప్ మాత్రమే కాదు, వివిధ సంస్థలు తమ ప్రకటనలను భారతీయ రైల్వే రైళ్ళ పై ప్రదర్శిస్తున్నాయి. వాటిల్లో కొన్నిటిని ఇక్కడ, ఇక్కడ, మరియు ఇక్కడ చూడవొచ్చు. వాణిజ్య ప్రకటనలు ప్రదర్శిస్తున్నందుకు భారతీయ రైల్వే కి ‘Non Fare Revenue’ కింద ఆదాయం వస్తుంది. కోవిడ్-19 కి సంబంధించిన మెసేజ్లను కూడా రైళ్ళ పై ప్రదర్శించినట్టు ఇక్కడ చూడవొచ్చు. రైల్వే ప్రైవేటీకరణ పై రైల్వే మంత్రి పీయూష్ గోయల్ జూలై 2020 లో ఏమన్నారో ఇక్కడ చూడవొచ్చు.
Nagpur Division of Central Railway has completed the work of Physical branding of Locomotives and earned the Non fare revenue for Railways. pic.twitter.com/CVisMgKLxw
చివరగా, అహ్మదాబాద్ విమానాశ్రయం పేరు ‘అదానీ ఎయిర్ పోర్ట్’ గా మారలేదు. వీడియోలోనిది అదానీ రైలు కాదు.

created: December 16, 2020


text:
‘చంద్రబాబు పనితీరు’ అని పెట్టిన ఈ రహదారి ఫోటో ఆంధ్రప్రదేశ్ కి సంబంధించింది కాదు - FACTLY
Sai Krishna Muthyanolla
October 11, 2020
చంద్రబాబు నాయుడు ప్రభుత్వం ఉన్నప్పుడు పనితీరు,  జగన్ మోహన్ రెడ్డి ప్రభుత్వం ప్రస్తుత పనితీరు అని చెప్తూ, రెండు రోడ్ల ఫోటోలతో కూడిన పోస్ట్ ని సోషల్ మీడియాలో చాలా మంది షేర్ చేస్తున్నారు. ‘చంద్రబాబు పనితీరు’ అని పెట్టి, ఒక రహదారి ఫోటో పెట్టారు. ఆ రహదారి ఫోటో ఎక్కడిదో చూద్దాం.
క్లెయిమ్: చంద్రబాబు ప్రభుత్వం ఉన్నప్పుడు నిర్మించిన రహదారి ఫోటో.
ఫాక్ట్ (నిజం): ‘చంద్రబాబు పనితీరు’ అని పెట్టిన రహదారి ఫోటో ఆంధ్రప్రదేశ్ కి సంబంధించింది కాదు. అది గుజరాత్ రాష్ట్రంలోని అహ్మదాబాద్-వడోదర ఎక్స్‌ప్రెస్‌వే ఫోటో. పోస్ట్ లోని రెండవ ఫోటో ఎక్కడిదో తెలియలేదు. కావున, పోస్ట్ లో గుజరాత్ ఫోటో పెట్టి, చంద్రబాబు ప్రభుత్వం నిర్మించిన రహదారి గా చెప్తూ ప్రజలను తప్పుదోవ పట్టిస్తున్నారు.
పోస్టులోని రహదారి ఫోటోని గూగుల్ రివర్స్ ఇమేజ్ సెర్చ్ లో వెతకగా, అదే ఫోటోని ఒకరు 2013 లోనే ఫేస్బుక్ లో పోస్ట్ చేసినట్టు తెలుస్తుంది. ఆ ఫోటో మీద ‘Ahmedabad – Vadodara Expressway’ (అహ్మదాబాద్-వడోదర ఎక్స్‌ప్రెస్‌వే ) అని రాసి ఉన్నట్టు చూడవొచ్చు. అంతేకాదు, ఆ ఫోటోలో దిశలు చూపెట్టే బోర్డు మీద కూడా ‘Vadodara’ (వడోదర),  ‘Nadiad’ (నడిఆద్) అని రాసి ఉన్నట్టు చూడవొచ్చు. ఆ బోర్డు క్లియర్ గా ఉన్న మరో ఫోటో ఇక్కడ చూడవొచ్చు.
‘National Highways Authority of India’ వారి వెబ్సైటులో కూడా పోస్ట్ లో పెట్టిన ఫోటో చూడవొచ్చు. ఆ  వెబ్సైటులోని ఫోటో మీద కూడా ‘Ahmedabad – Vadodara Expressway’ అని రాసి ఉన్నట్టు చూడవొచ్చు. కాకపోతే, వారు తప్పుగా ఆ ఫోటోని ‘Hoskote Dobbaspet’ (కర్ణాటక) ఆల్బమ్ (ఆర్కైవ్డ్) లో పెట్టారు.
ఇదే ఫోటోని ఛత్తీస్‌గఢ్ కి సంబంధించిన ఫోటోగా కొందరు షేర్ చేసినప్పుడు, అది తప్పు అంటూ 2018 లో ‘ఆల్ట్ న్యూస్’ వారు రాసిన ఆర్టికల్ ని ఇక్కడ చదవొచ్చు. అంతేకాదు, కొన్ని పాకిస్తాన్ వెబ్సైటులు కూడా ఇదే ఫోటోని పాకిస్తాన్ గురించి రాసిన ఆర్టికల్స్ లో పెట్టినట్టు ఇక్కడ , ఇక్కడ చూడవొచ్చు. పోస్ట్ లో పెట్టిన రెండవ ఫోటో ఎక్కడిదో మాకు తెలియలేదు.
చివరగా, ‘చంద్రబాబు పనితీరు’ అని పెట్టిన రహదారి ఫోటో ఆంధ్రప్రదేశ్ కి సంబంధించింది కాదు. అది గుజరాత్ రాష్ట్రంలోని అహ్మదాబాద్-వడోదర ఎక్స్‌ప్రెస్‌వే ఫోటో.

created: October 11, 2020


text:
ఆర్టిఫిషియల్ ఇంటెలిజెన్స్ ద్వారా తయారు చేసిన ఫోటోలని, అయోధ్య రైల్వే స్టేషన్ ఫోటోలని తప్పుగా షేర్ చేస్తున్నారు - FACTLY
Sai Krishna Muthyanolla
November 6, 2023
అట్టహాసంగా ముస్తాబై ఉన్న ఒక రైల్వే స్టేషన్ ఫోటోలు కొన్నిటిని అయోధ్య రైల్వే స్టేషన్ ఫోటోలని చెప్తూ సోషల్ మీడియాలో వైరల్ అవుతున్నాయి (ఇక్కడ, ఇక్కడ). వైరల్ అవుతున్న పోస్టుల ప్రకారం ఈ రైల్వే స్టేషన్ నవంబర్ 4వ తారీఖున ప్రారంభించారు. అసలు ఇందులో ఎంత నిజం ఉందో ఈ ఆర్టికల్ ద్వారా చూద్దాం.
క్లెయిమ్: ఉత్తర్ ప్రదేశ్ రాష్ట్రంలో ఉన్న అయోధ్య రైల్వే స్టేషన్ ఫోటోలు.
ఫాక్ట్: ఇవి ఆర్టిఫిషియల్ ఇంటెలిజెన్స్ ద్వారా తయారు చేసిన ఫోటోలు, అయోధ్య రైల్వే స్టేషన్ యొక్క నిజమైన రైల్వే స్టేషన్ ఫోటోలు కావు. కావున పోస్టులో చేస్తున్న క్లెయిమ్ తప్పు.
ముందుగా, అసలు అయోధ్యలో నవంబర్ 4వ తారీఖున రైల్వే స్టేషన్ ఏమైనా ప్రారంభించారా అని తగిన కీ వర్డ్స్ ఉపయోగించి ఇంటర్నెట్‌లో వెతికితే, ఈ క్లెయిమ్ రుజువుపరిచేలాగా ఎటువంటి సమాచారం దొరకలేదు. కానీ కొన్ని ప్రముఖ మీడియా సంస్థల వార్త కథనాల (ఇక్కడ, ఇక్కడ ) ప్రకారం అయోధ్యలో నిర్మితమవుతున్న రామ మందిరం థీమ్ లాగా తీసుకొని రూపుదిద్దుకొంటున్న (redevelopment) రైల్వే స్టేషన్ వచ్చే ఏడాది జనవరిలో ప్రారంభం అవుతుంది అని తెలిసింది.
రైల్వే మంత్రిత్వ శాఖ 2023 జూలైలో ఈ రైల్వే స్టేషన్ పనులు ఎంత వరకు వచ్చాయి అని తమ  X ద్వారా కొన్ని ఫోటోలతో కూడిన ఒక అప్డేట్ విడుదల చేశారు. ఈ ఫోటోలు వైరల్ ఫోటోల మాదిరిగా లేవు.
Redevelopment of Ayodhya Railway Station🚉
Architecture inspired by Shri Ram JanmBhoomi Temple🛕
Completed Works:
✅Station Building
✅Parking areas
✅External Water supply, External Electrification, Electrical Installations
✅Station Building Signage#NayeBharatKaNayaStation pic.twitter.com/1HOKnMHzn5
అసలు వైరల్ అవుతున్న ఫోటోల గురించి మరిన్ని వివరాలు తెలుసుకోవడానికి వాటిని రెవెర్స్ ఇమేజ్ సెర్చ్ చేసి చూడగా, ఇవి ఆర్టిఫిషియల్ ఇంటెలిజెన్స్ ద్వారా మోహిత్ మరియు అమర్ అనే సోషల్ మీడియా యూజర్లు తయారు చేసారని (ఇక్కడ, ఇక్కడ) తెలిసింది. ఇండియా టుడేతో మాట్లాడుతూ, ఈ ఫోటోలని తాను బింగ్ ఇమేజ్ క్రియేటర్ ఉపయోగించి తయారు చేసాడని మోహిత్ చెప్పాడు.
Multi modal transport hub for cities like Ayodhya and Varanasi.😍 https://t.co/DNkv4G73Y3 pic.twitter.com/N2XcqckOf2
వైరల్ అవుతున్న కొన్ని ఫోటోలు అమర్ అనే వ్యక్తి తయారు చేసాడు అని మధ్య ప్రదేశ్ ఇండెక్స్ అనే X అకౌంట్ వారు వాటిని షేర్ చేశారు.
1 Million Views 🥵🥵
After going through all the comments many people pointed out some problems with AI image.
1. Huge cost
2. Time
3. Not easy to maintain
All points are valid and I agree with them. But I still stand by my point that Ayodhya ji deserves better. The existing… https://t.co/NWaTrUIF3z pic.twitter.com/lS7ZP52jDa
చివరిగా, అయోధ్య రైల్వే స్టేషన్ నవంబర్ 4వ తారీఖున ప్రారంభం అవలేదు. వార్తా కథనాల్ని బట్టి అది జనవరి 2024లో తెరవబడుతుంది. వైరల్ అవుతున్న ఫోటోలు ఆర్టిఫిషియల్ ఇంటెలిజెన్స్ ద్వారా తయారు చేయబడినవి, ఇవి అయోధ్య స్టేషన్ యొక్క నిజమైన ఫోటోలు కావు.

created: November 6, 2023


text:
‘బీజేపీ ఈ సారి 400 సీట్లు దాటుతుందని’ కాంగ్రెస్ అధ్యక్షుడు మల్లికార్జున్ ఖర్గే వ్యంగంగా చేసిన వ్యాఖ్యలను షేర్ చేస్తున్నారు - FACTLY
Sai Krishna Muthyanolla
February 5, 2024
ఈ సారి బీజేపీ 400కు పైగా సీట్లు కైవసం చేసుకోబోతుందని ఏఐసీసీ అధ్యక్షుడు మల్లికార్జున్ ఖర్గే నోరు జారినట్టు ఒక వీడియో సోషల్ మీడియాలో షేర్ అవుతోంది. ఇటీవల జరిగిన పార్లమెంట్ సమావేశాల్లో ఖర్గే నాలిక కర్చుకున్నారంటూ ఈ వీడియోను షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: ఈ సారి బీజేపీ 400కు పైగా సీట్లు కైవసం చేసుకోబోతుందని ఏఐసీసీ అధ్యక్షుడు మల్లికార్జున్ ఖర్గే నోరు జారిన వీడియో.
ఫాక్ట్(నిజం):  “అబ్ కి బార్ 400 పార్” అనే బీజేపీ ఎన్నికల నినాదాన్ని ఉద్దేశిస్తూ అయన వ్యంగంగా ఈ వ్యాఖ్యలు చేశారే తప్ప, నిజంగానే బీజేపీ గెలుస్తుందన్న ఉద్దేశంతో కాదు. ఆ తరవాత తిరిగి తన ప్రసంగాన్ని ప్రారంభించిన ఖర్గే మాట్లాడుతూ ‘బీజేపీకు ఈ సారి 100 సీట్లు కూడా రావని అన్నారు’. ఖర్గే ప్రసంగాన్ని అసంపూర్ణంగా షేర్ చేయడంతో ఈ వాదన షేర్ అవుతుంది. కావున పోస్టు ద్వారా చెప్పేది తప్పుదోవ పట్టిస్తుంది.
2024 పార్లమెంట్ బడ్జెట్ సమావేశాల్లో మల్లికార్జున్ ఖర్గే మాట్లాడుతూ ఈ వ్యాఖ్యలు చేసినప్పటికీ, ఆయన బీజేపీను ఉద్దేశించి వ్యంగంగా ఈ వ్యాఖ్యలు చేసాడు. షేర్ అవుతున్న వీడియోకు సంబంధించి మరింత సమాచారం కోసం వెతకగా ఈ క్లిప్ యొక్క పూర్తి ఫూటేజ్ మాకు కనిపించింది.
బడ్జెట్ సమావేశాలకు సంబంధించి రాష్ట్రపతి ప్రసంగంపై ధన్యవాదాలు తెలిపుతూ రాజ్యసభలో చేసిన ప్రసంగంలో ఏఐసీసీ అధ్యక్షుడు మల్లికార్జున్ ఖార్గే మహిళల భద్రత, రిజర్వేషన్ అంశాలపై మోదీ ప్రభుత్వాన్ని విమర్శించారు. ఈ క్రమంలోనే ఆయన మాట్లాడుతూ “మహిళా రిజర్వేషన్ కు సంబంధించి సుప్రీంకోర్టులో ప్రజా ప్రయోజన వ్యాజ్యం దాఖలైనప్పుడు దానికి వ్యతిరేకంగా కౌంటర్ అఫిడవిట్ ఎందుకు ఇచ్చారు?మీరు అలా చేయాల్సింది కాదు. మీకు ఇప్పటికే 330-34 సీట్లు ఉన్నాయి. ఈ సారి 400 దాటుతున్నట్లు కనిపిస్తోంది”అని అన్నారు.”
ఐతే 400 దాటడానికి సంబంధించి “అబ్ కి బార్ 400 పార్” అనే బీజేపీ ఎన్నికల నినాదాన్ని ఉద్దేశిస్తూ అయన వ్యంగంగా ఈ వ్యాఖ్యలు చేశారే తప్ప, నిజంగానే బీజేపీ గెలుస్తుందని ఆయన అంచనా వేయలేదు. మల్లికార్జున్ ఖర్గే వ్యాఖ్యలకు బీజేపీ ఎంపీలు చప్పట్లు కొడుతూ, బల్లలు చ‌రుస్తూ స్పందించారు.
ఐతే ఆ తరవాత తిరిగి తన ప్రసంగాన్ని ప్రారంభించిన ఖర్గే మాట్లాడుతూ ‘బీజేపీకు ఈ సారి 100 సీట్లు కూడా రావని అన్నారు’. ఐతే ఖర్గే ప్రసంగంలోని ఈ భాగాన్ని తీసేసి, కేవలం ‘బీజేపీ 400 సీట్లు దాటుతుందన్న’ వ్యాఖ్యలను మాత్రమే షేర్ చేయడంతో ఖర్గే ఉద్దేశం అదేనంటూ అర్ధం వచ్చింది. కానీ నిజానికి ఖర్గే ఉద్దేశం అది కాదు. ఒకవేళ ఖర్గే ఉద్దేశం అదే అయ్యుంటే అయన తిరిగి తన ప్రసంగంలో  ‘బీజేపీకు ఈ సారి 100 సీట్లు కూడా రావు’ అంటూ వ్యాఖ్యానించి ఉండేవారు కాదు. కాబట్టి ఖర్గే వ్యాఖ్యలను అసంపూర్ణంగా షేర్ చేస్తున్నారని అర్ధం చేసుకోవచ్చు.
చివరగా, ‘బీజేపీ ఈ సారి 400 సీట్లు దాటుతుందని’ ఏఐసీసీ అధ్యక్షుడు మల్లికార్జున్ ఖర్గే వ్యంగంగా చేసిన వ్యాఖ్యలను షేర్ చేస్తున్నారు.

created: February 5, 2024


text:
తాటికల్లులో కొరోనా వైరస్ ను నివారించే గుణాలు ఉన్నాయని ఎయిమ్స్ బృందం తెలపలేదు - FACTLY
Sai Krishna Muthyanolla
March 11, 2020
‘తాటికల్లులో కొరోనా వైరస్ ను నివారించే లక్షణాలు ఉన్నాయంటూ ఎయిమ్స్ వైద్యబృందం గుర్తించింది’ అని చెప్తూ ఒక పోస్ట్ ని ఫేస్బుక్ లో చాలా మంది షేర్ చేస్తున్నారు . ఆ పోస్ట్ లో ఎంతవరకు నిజముందో చూద్దాం.
తాటికల్లులో కొరోనా వైరస్ ను నివారించే గుణాలు ఉన్నాయని ఎయిమ్స్ బృందం తెలిపింది.
ఫాక్ట్ (నిజం): తాటికల్లులో కొరోనా వైరస్ ను నివారించే లక్షణాలు ఉన్నాయంటూ ఎయిమ్స్ బృందం తెలిపినట్టు ఎక్కడా కూడా సమాచారం లేదు. భారత ప్రభుత్వం మరియు WHO (ప్రపంచ ఆరోగ్య సంస్థ) కూడా ఎక్కడా దాని గురించి చెప్పలేదు. ప్రస్తుతం, కొరోనా వైరస్ ను నివారించడానికి ఎటువంటి మందులు లేదా తెరపీలు లేవని WHO వారి వెబ్సైటులో చదవొచ్చు. కావున పోస్ట్ లో చెప్పింది తప్పు.
తాటికల్లులో కొరోనా వైరస్ ను నివారించే లక్షణాలు ఉన్నాయంటూ ఎయిమ్స్ ఎక్కడా అయినా చెప్పిందా అని వెతకగా, పోస్టులోని విషయాలను ఎయిమ్స్ బృందం తెలిపినట్టు ఎక్కడా కూడా సమాచారం లేదు. కొరోనా వైరస్ కి సంబంధించి ఎయిమ్స్ వారు రిలీజ్ చేసిన డాక్యుమెంట్ లో కూడా తాటికల్లు గురించి లేదు. భారత ప్రభుత్వం మరియు WHO (ప్రపంచ ఆరోగ్య సంస్థ) కూడా ఎక్కడా తాటికల్లులో కొరోనా వైరస్ ను నివారించే లక్షణాలు ఉన్నాయని చెప్పలేదు.
ఇంతక ముందు, కొన్ని వ్యాధికారక సూక్ష్మజీవులను అంతం చేసే లక్షణాలు తాటికల్లులో ఉన్నాయని వార్తాపత్రికల్లో మరియు రీసెర్చ్ పేపర్లలో ఆర్టికల్స్ వచ్చినట్టు చూడవొచ్చు. కానీ, కొరోనా వైరస్ ను నివారించే లక్షణాలు తాటికల్లులో ఉన్నాయని ఎయిమ్స్ బృందం చెప్పినట్టు ఏ ఒక్క ప్రముఖ వార్తాసంస్థ కూడా ప్రచురించలేదు.
ప్రస్తుతం, కొరోనా వైరస్ ను నివారించడానికి ఎటువంటి మందులు లేదా తెరపీలు లేవని WHO వారి వెబ్సైటులో చదవొచ్చు.
చివరగా, తాటికల్లులో కొరోనా వైరస్ ను నివారించే గుణాలు ఉన్నాయని ఎయిమ్స్ బృందం తెలపలేదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
కార్లలో బెంజీన్ వాయువు విడుదల అవడానికి ఎయిర్ కండీషనర్ (AC) కారణం కాదు - FACTLY
Sai Krishna Muthyanolla
August 9, 2021
కారు ఇంజన్ స్టార్ట్ చేసిన వెంటనే ఎయిర్ కండీషనర్ (AC) ఆన్ చేయడం ద్వారా వాహనం లోపల క్యాన్సర్ వ్యాధిని కలిగించే బెంజీన్ వాయువు విడుదల అవుతుంది, అని సోషల్ మీడియాలో ఒక పోస్టు షేర్ అవుతుంది. కారును నీడలో పార్క్ చేసినప్పుడు 400-800 మిల్లీ గ్రాముల బెంజీన్ పేరుకుంటుందని, అదే ఎండలో పార్క్ చేసినప్పుడు 2000-4000 మిల్లీ గ్రాముల బెంజీన్ వాయువు పేరుకుంటుందని ఈ పోస్టులో తెలుపుతున్నారు. ఈ బెంజీన్ వాయువు వాహనంలోని ఆటోమొబైల్ భాగాల నుండి విడుదలవుతుందని క్లెయిమ్ చేస్తున్నారు. కారులో ACని స్టార్ట్ చేసినప్పుడు అది చల్లని గాలి విడుదల చేసే ముందు ఇంజిన్ నుంచి వేడి గాలి కారులోకి వదులుతుందని, ఈ గాలిలో బెంజీన్ వాయువు ఉంటుందని తెలుపుతున్నారు. కారులో కూర్చున్న తరువాత వేడి ప్లాస్టిక్ వాసనను గమనించినట్లయితే, కొన్ని నిమిషాల పాటు కారు అద్దాలు తెరిచి ACని ఆన్ చేయాలనీ ఈ పోస్టులో తెలుపుతున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: కారు ఇంజన్ స్టార్ట్ చేసిన వెంటనే ఎయిర్ కండీషనర్ (AC) ఆన్ చేయడం ద్వారా  వాహనం నుండి క్యాన్సర్ వ్యాధిని కలిగించే బెంజీన్ వాయువు విడుదల అవుతుంది.
ఫాక్ట్ (నిజం): కారులో ప్రయాణిస్తున్న సమయంలో వాహనం నుండి వివిధ రకాలైన విష వాయువులు విడుదల అవుతాయని, ఈ విష వాయువులలో బెంజీన్ కూడా ఒకటని కోరియాలో జరిపిన ఒక అధ్యయనంలో తెలిపారు. కాని, వాహనాలలో బెంజీన్ వాయువు విడుదల అవడానికి ముఖ్య కారణం ఆ వాహనంలోని ఇంధనం అని ఈ రీసెర్చ్ డాక్యుమెంట్లో స్పష్టం చేసారు. కార్లలో విడుదలయ్యే ఈ బెంజీన్ వాయువు ద్వారా కాన్సర్ సోకే అవకాశం చాలా తక్కువ అని ‘American Cancer Society’ స్పష్టం చేసింది. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
బెంజీన్ వాయువు ద్వారా కాన్సర్ వ్యాధి సోకే అవకాశాలున్నట్టు ‘American Cancer Society’ మరియు ‘Centers for Disease Control and Prevention’ పబ్లిష్ చేసిన ఎడిషన్లలో రిపోర్ట్ చేసాయి. ఆ ఎడిషన్లని ఇక్కడ, ఇక్కడ చూడవచ్చు. పోస్టులో చేస్తున్న క్లెయింకు సంబంధించిన వివరాల కోసం గుగూల్‌లో వెతికితే, కొరియా అర్బన్ ప్రాంతాలలో వాహనాల (కార్లు మరియు బస్సులు) నుండి విడుదలయ్యే విష వాయువులు, ప్రయాణికులు పై ఎంత ప్రభావం చూపుతుందనే విషయం పై 2001లో అధ్యయనం జరిపినట్టు తెలిసింది. ఈ అధ్యయనానికి సంబంధించి పబ్లిష్ చేసిన డాక్యుమెంట్‌ని ఇక్కడ చూడవచ్చు. ఈ అధ్యయనంలో వాహనాల నుండి వెలువడే బెంజీన్ వాయువు గురించి వివరించారు.
కారులో ప్రయాణిస్తున్న సమయంలో వాహనం నుండి వివిధ రకాలైన విష వాయువులు విడుదల అవుతాయని, ఈ విష వాయువులలో బెంజీన్ కూడా ఒకటని ఈ అధ్యయనంలో స్పష్టంగా తెలిపారు. ఈ విషవాయువులు విడుదల అవడానికి ముఖ్య కారణం వాహనంలోని ఇంధనం అని తెలిపారు. కొత్త కార్లతో పోలిస్తే పాత బడిన కార్లలో ఈ బెంజీన్ స్థాయి, సంఖ్య  ఎక్కువగా ఉంటుందని తెలిపారు. అంతేకాదు, ఈ బెంజీన్ వాయువు విడుదల స్థాయి శీతాకాలంలో ఎక్కువగా ఉంటుందని ఈ అధ్యయనంలో తెలిపారు. ఆటోమొబైల్ భాగాల ద్వారా గానీ ఎయిర్ కండీషనర్ ద్వార బెంజీన్ వాయువు విడుదల అవుతుందని ఈ అధ్యయనంలో ఎక్కడా తెలుపలేదు.
పార్కింగ్ చేసిన వాహనాల నుండి వెలువడే హానికరమైన వాయువలకి సంబంధించి 2007లో జర్మనీలో ఒక అధ్యయనం నిర్వహించినట్టు తెలిసింది.  “Toxicity of Parked Motor Vehicle Indoor Air” అనే టైటిల్ తో  పబ్లిష్ చేసిన ఈ రీసెర్చ్ డాక్యుమెంట్‌ని ఇక్కడ చూడవచ్చు. ఈ అధ్యయనంలో భాగంగా ఒక కొత్త కారు,  మూడు సంవత్సరాలు పాత కారుని 150 ఫారెన్‌హీట్ డిగ్రీల ఎండలో ఉంచారు. ఈ వాహనాల లోపల విడుదలైన గాలి మాలిక్యూల్లని మనుషులకు, జంతువులకు అందించారు. పాత వాహనంతో పోలిస్తే కొత్త వాహనంలో విడుదలైన గాలి ప్రయాణికులపై తక్కువ ప్రభావం చూపుతుందని ఈ అధ్యయనం ద్వారా స్పష్టతకొచ్చారు. కొత్త కారులో దాగి ఉన్న ఈ గాలిని పీల్చడం ద్వారా రోగనిరోధక శక్తి పై స్వల్ప ప్రభావం, అలెర్జీ లాంటి లక్షణాలు వచ్చినట్టు ఇందులో తెలిపారు. కార్లలో విడుదలయ్యే బెంజీన్ స్థాయి వల్ల కాన్సర్ వ్యాధి సోకుతుందనే వాదనని ‘American Cancer Society’ కొట్టి పారేసినట్టు ‘Snopes’ వెబ్సైటు ఈ మెసెజ్‌కు సంబంధించి పబ్లిష్ చేసిన ఫాక్ట్-చెక్ ఆర్టికల్‌లో రిపోర్ట్ చేసింది.
చివరగా, కారు ఇంజిన్ స్టార్ట్ చేసిన వెంటనే ఎయిర్ కండీషనర్ (AC) ఆన్ చేయడం ద్వారా  బెంజీన్ వాయువు విడుదల అవుతున్నట్టుగా షేర్ చేస్తున్న ఈ మెసేజ్ తప్పుదోవ పట్టించేలా ఉంది.

created: August 9, 2021


text:
ఇటాలియన్ ఎయిర్ ఫోర్స్ వీడియోని భారత జెండా రంగులలో రఫేల్ కు ఫ్రాన్స్ ఇచ్చిన వీడ్కోలు అని షేర్ చేస్తున్నారు - FACTLY
Sai Krishna Muthyanolla
August 7, 2020
ఫ్రాన్స్ రఫేల్ వీడ్కోలులో భాగంగా భారత దేశ జెండాలోని మూడు రంగులు ప్రదర్శించారని చెప్తూ ఉన్న పోస్ట్ ఒకటి సోషల్ మీడియాలో వైరల్ అవుతుంది. ఈ కథనం ద్వారా అందులో ఎంత నిజముందో చూద్దాం.
ఫ్రాన్స్ ఎయిర్ ఫోర్స్ రఫేల్ వీడుకోలులో భాగంగా భారత దేశ జెండాలోని మూడు రంగులను ప్రదర్శించిన వీడియో.
ఫాక్ట్ (నిజం): ఈ వీడియో ఇటాలియన్ ఎయిర్ ఫోర్స్ రోమ్ లోని ‘Altare della Patria’ దగ్గర నిర్వహించిన ఒక ఎయిర్ షో కి సంబంధించింది. పైగా వీడియోలో కనిపించిన మూడు రంగులు ఇటలీ దేశ జెండాని సూచిస్తున్నాయి, భారత జెండాలోని మూడు రంగులను కాదు. ఈ ప్రదర్శన ఇటాలియన్ ఎయిర్ ఫోర్స్ కి చెందిన ‘Freece Tricolor’ (Tricolor Arrows) అనబడే ఒక ఏరోబాటిక్ టీం చేసింది. సాధారణంగా ఈ ప్రదర్శన ఇటలీ యొక్క రిపబ్లిక్ డే రోజు జరుగుతుంటుంది. ఈ వీడియోకి ఫ్రాన్స్ కి ఎటువంటి సంబంధం లేదు. కావున, పోస్టులో చేసిన క్లెయిమ్ తప్పు.
ఈ వీడియో కి సంబంధించిన కొన్ని స్క్రీన్ షాట్స్ ని రివర్స్ ఇమేజ్ సెర్చ్ చేయగా ఈ ప్రదర్శన ఇటాలియన్ ఎయిర్ ఫోర్స్ కి చెందిన ‘Freece Tricolor’ (Tricolor Arrows) అనబడే ఒక ఏరోబాటిక్ టీం చేసిందని తెలిసింది. సాధారణంగా ఈ ప్రదర్శన ఇటలీ యొక్క రిపబ్లిక్ డే రోజు జరుగుతుంటుంది. ఈ ప్రదర్శనకి సంబంధించిన మరికొన్ని ఫొటోలు ఇక్కడ చూడొచ్చు. పైగా వీడియో కనిపించిన మూడు రంగులు ( గ్రీన్, వైట్, రెడ్) ఇటలీ దేశ జెండాని సూచిస్తున్నాయి, భారత జెండాలోని మూడు రంగులను కాదు.
యూట్యూబ్ లో ‘Italian Air Force Tricolori Altare della Patria’ అనే కీ వర్డ్స్ తో వెతకగా పోస్టు లో ఉన్న వీడియో లాంటివే చాలా వీడియోలు మాకు కనిపించాయి. అలాంటి ఒక వీడియో ఇక్కడ చూడొచ్చు. దీన్నిబట్టి పోస్టు లో షేర్ చేస్తున్న వీడియోకి ఫ్రాన్స్ మరియు రఫేల్ కి ఎటువంటి సంబంధం లేదని కచ్చితంగా చెప్పొచ్చు.
ఇటలీ జాతీయ జెండా:
ఇలాంటి వీడియోనే లండన్ లోని Trafalgar Square దగ్గర భారత స్వతంత్ర దినోత్సవ వేడుకలు అని చెప్తూ ఉన్న ఒక వార్తని FACTLY తప్పని చెప్తూ రాసిన కథనం ఇక్కడ చదవొచ్చు.
చివరగా, ఇటాలియన్ ఎయిర్ ఫోర్స్ నిర్వహించిన ఒక ఎయిర్ షో కి సంబంధించిన వీడియోని ఫ్రాన్స్ రఫేల్ వీడ్కోలులో భాగంగా భారత దేశ జెండాలోని మూడు రంగులు ప్రదర్శించిందని తప్పుగా ప్రచారం చేస్తున్నారు.

created: August 7, 2020


text:
చైత్ర నవరాత్రి, రామ నవమి పండుగలు ఘనంగా నిర్వహించాలని యూపీ ప్రభుత్వం తీసుకున్న నిర్ణయాన్ని అఖిలేష్ యాదవ్ స్వాగతించారు - FACTLY
Sai Krishna Muthyanolla
March 16, 2023
చైత్ర నవరాత్రి, శ్రీరామ నవమి పండుగ కార్యక్రమాలను ఘనంగా నిర్వహించేందుకు ఉత్తరప్రదేశ్ ప్రభుత్వం నిర్ణయం తీసుకున్న నేపథ్యంలో, ప్రతిపక్షనేత అయిన సమాజ్‌వాదీ పార్టీ జాతీయ అధ్యక్షుడు అఖిలేష్ యాదవ్ ఈ నిర్ణయాన్ని వ్యతిరేకిస్తూ, ఇది అనవసరమైన చర్య అని, ప్రజల డబ్బుని దండగ చేస్తున్నారని వ్యాఖ్యానించినట్లు చెప్తున్న పోస్టు ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: చైత్ర నవరాత్రి, శ్రీరామ నవమి పండుగ కార్యక్రమాలను ఘనంగా నిర్వహించాలని ఉత్తరప్రదేశ్ ప్రభుత్వం తీసుకున్న నిర్ణయాన్ని అఖిలేష్ యాదవ్ వ్యతిరేకిస్తూ దీనిని అనవసర చర్యగా పేర్కొన్నారు.
ఫాక్ట్: ఈ నిర్ణయాన్ని అఖిలేష్ స్వాగతించడమే కాకుండా యూపీ ప్రభుత్వం జిల్లాకు రూ. లక్ష చొప్పున ఇస్తానన్న మొత్తాన్ని రూ. 10 కోట్లకు పెంచి అన్ని మతాల పండుగలను జరపాలని ఆయన సూచించారు. కావున పోస్టులో చేయబడ్డ క్లెయిమ్ తప్పు.
మీడియా కథనాల ప్రకారం, ఉత్తరప్రదేశ్ ప్రభుత్వం చైత్ర నవరాత్రి మరియు శ్రీరామ నవమి పండుగలకి సంబంధించి వివిధ కార్యక్రమాలను జరపాలని అన్నీ జిల్లా మెజిస్ట్రేట్ కార్యాలయాలకు ఆదేశాలు జారీ చేసింది. ఇందుకు గాను ఒక్కొక్క జిల్లాకు రూ. లక్ష చొప్పున కళాకారుల ఖర్చుల నిమిత్తం అందచేయనున్నట్లు తెలిపింది.
అయితే, ప్రభుత్వం తీసుకున్న ఈ నిర్ణయాన్ని అఖిలేష్ యాదవ్ స్వాగతిస్తూ, లక్ష రూపాయలు చాలా తక్కువ మొత్తమని, అన్ని మతాల పండుగలు జరుపుకోవడానికి కనీసం 10 కోట్ల రూపాయలను ఇవ్వాలంటూ 14 మార్చి 2023న తన అధికారిక ట్విట్టర్ ఖాతా ద్వారా పేర్కొన్నాడు. అలాగే బీజేపీ ప్రభుత్వం పండుగల నాడు ప్రజలకి ఉచిత గ్యాస్ సిలిండర్‌లను ఇవ్వాలని, అది ఈ శ్రీరామనవమితోనే మొదలవ్వాలని ఆయన డిమాండ్ చేశారు.
रामनवमी मनाने के लिए उप्र के ज़िलाधिकारियों को 1 लाख रुपये दिये जाने के प्रस्ताव का स्वागत है पर इतनी कम रक़म से होगा क्या, कम से कम 10 करोड़ देने चाहिए जिससे सभी धर्मों के त्योहारों को मनाया जा सके। भाजपा सरकार त्योहारों पर फ़्री सिलेंडर दे और इसकी शुरूआत इसी रामनवमी से हो।
చివరిగా, చైత్ర నవరాత్రి, శ్రీరామ నవమి పండుగ కార్యక్రమాలను ఘనంగా నిర్వహించాలని ఉత్తరప్రదేశ్ ప్రభుత్వం తీసుకున్న నిర్ణయాన్ని అఖిలేష్ యాదవ్ వ్యతిరేకించాడని జరుగుతున్న ప్రచారంలో వాస్తవం లేదు.


text:
'ప్రపంచంలో ఆర్థిక సంక్షోభ సమయంలో నల్లధనమే భారతదేశాన్ని కాపాడింది' అనే అభిప్రాయాన్ని అఖిలేష్ యాదవ్ వ్యక్తపరచలేదు - FACTLY
Sai Krishna Muthyanolla
November 25, 2021
ప్రపంచంలో ఆర్థిక సంక్షోభం నెలకొన్న సమయంలో నల్లధనమే భారతదేశాన్ని కాపాడిందని సమాజ్‌వాది పార్టీ అధినేత అఖిలేష్ యాదవ్ పేర్కొన్నట్టు సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: ప్రపంచంలో ఆర్థిక సంక్షోభం నెలకొన్న సమయంలో నల్లధనమే భారతదేశాన్ని కాపాడిందని అఖిలేష్ యాదవ్ ఇటీవల పేర్కొన్నారు.
ఫాక్ట్ (నిజం): 2016లో నరేంద్ర మోదీ ప్రభుత్వం నోట్ల రద్దు నిర్ణయం తరువాత అఖిలేష్ యాదవ్ మీడియాతో మాట్లాడుతూ, ప్రపంచంలో ఆర్థిక సంక్షోభం నెలకొన్న సమయంలో నల్లధనమే భారతదేశాన్ని కాపాడిందని ఆర్థికవేత్తలు విశ్లేషించి చెప్పారని పేర్కొన్నారు. అఖిలేష్ యాదవ్ ఈ వ్యాఖ్యలను తన సొంత అభిప్రాయంగా చెప్పలేదు. అంతేకాదు, నల్లధనానికి తాను కూడా వ్యతిరేకినని అఖిలేష్ యాదవ్ అప్పుడే మీడియాకు స్పష్టం చేసారు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన వివరాల కోసం గుగూల్‌లో వెతికితే, 2016లో నరేంద్ర మోదీ ప్రభుత్వం నోట్ల రద్దు గురించి అఖిలేష్ యాదవ్ మీడియాతో మాట్లాడుతూ, ప్రపంచ ఆర్థిక సంక్షోభ సమయాలలో నల్లదనం భారత ఆర్థిక వ్యవస్థని కాపాడిన విషయం గురించి ప్రస్తావించినట్టు తెలిసింది. అఖిలేష్ యాదవ్ మీడియాతో, “నల్లధనాన్ని నేను వ్యతిరేకిస్తాను. అయితే, ప్రపంచం ఆర్ధిక సంక్షోభంలో నెలకొన్న ప్రతిసారి భారత ఆర్ధిక వ్యవస్థను నల్లధనం యొక్క భారీ సమాంతర ఆర్ధిక వ్యవస్థే కాపాడిందని చాలా మంది ఆర్ధికవేత్తలు పేర్కొన్నారు”, అని తెలిపారు.
అఖిలేష్ యాదవ్ చేసిన ఈ వివాదాస్పదమైన వ్యాఖ్యలని రిపోర్ట్ చేస్తూ పలు వార్తా సంస్థలు ఆర్టికల్స్ పబ్లిష్ చేసాయి. ఆ ఆర్టికల్స్‌ని ఇక్కడ, ఇక్కడ మరియు ఇక్కడ చూడవచ్చు. నల్లధనానికి సంబంధించి చేసిన ఈ వ్యాఖ్యలు కేవలం, ఆర్థికవేత్తల విశ్లేషణలో తేలిన అభిప్రాయంగా మాత్రమే అఖిలేష్ యాదవ్ పేర్కొన్నారు. ఇది తన సొంత అభిప్రాయంగా అఖిలేష్ యాదవ్ చెప్పలేదు.
ప్రపంచంలో ఆర్థిక సంక్షోభంలో నెలకొన్న సమయాలలో నల్లధనం యొక్క సమాంతర ఆర్థిక వ్యవస్థ భారత ఆర్థిక వ్యవస్థని కాపాడిందని ప్రపంచ బ్యాంక్ మాజీ ప్రధాన ఆర్థికవేత్త మరియు భారత ప్రభుత్వానికి మాజీ ప్రధాన ఆర్థిక సలహాదారుడు, కౌశిక్ బసు తన ‘An Economist in the Real World’ పుస్తకంలో పేర్కొన్నట్టు తెలిసింది. ఈ విషయాన్ని రిపోర్ట్ చేస్తూ BBC సంస్థ 22 ఫిబ్రవరి 2016 నాడు ఆర్టికల్ పబ్లిష్ చేసింది. ఈ వివరాల ఆధారంగా అఖిలేష్ యాదవ్, నల్లధనం ప్రపంచ ఆర్థిక సంక్షోభ సమయంలో భారత ఆర్థిక వ్యవస్థని కాపాడిందంటూ చేసిన వ్యాఖ్యలు కేవలం ఆర్థికవేత్తల అభిప్రాయంగా మాత్రమే తెలిపినట్టు స్పష్టమయ్యింది.
చివరగా, ప్రపంచ ఆర్థిక సంక్షోభ సమయంలో నల్లధనం భారత ఆర్థిక వ్యవస్థని కాపాడిందని అఖిలేష్ యాదవ్ చేసిన వ్యాఖ్యలు ఆర్థికవేత్తల అభిప్రాయంగా మాత్రమే పేర్కొన్నారు.

created: November 25, 2021


text:
భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని సమాజ్‌వాది పార్టీ అధినేత అఖిలేష్ యాదవ్ అనలేదు - FACTLY
Sai Krishna Muthyanolla
November 2, 2021
భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని సమాజ్‌వాది పార్టీ  అధినేత అఖిలేష్ యాదవ్ అన్నట్టు సోషల్ మీడియాలో ఒక పోస్టు షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని సమాజ్‌వాది పార్టీ  అధినేత అఖిలేష్ యాదవ్ అన్నాడు.
ఫాక్ట్ (నిజం): సమాజ్‌వాది పార్టీ అధినేత అఖిలేష్ యాదవ్ ఇటీవల ఉత్తరప్రదేశ్ లోని  హర్దోయ్ నగరంలో నిర్వహించిన బహిరంగ సభలో పాకిస్తాన్ జాతి పిత ముహమ్మద్ అలీ జిన్నాని భారత స్వాతంత్ర్య ఉద్యమకారులు సర్దార్ వల్లభాయ్ పటేల్, మహాత్మా గాంధీ,  జవహర్‌లాల్ నెహ్రులతో పోల్చారు. వీరందరూ ఒకే విద్యాసంస్థలో చదువుకొని, బారిస్టర్ పట్టా పొంది, భారత స్వాతంత్ర్యం కోసం పోరాటం చేసారని అఖిలేష్ యాదవ్ పేర్కొన్నారు.  కానీ, భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని అఖిలేష్ యాదవ్ అనలేదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయింకు సంబంధించిన సమాచారం కోసం గుగూల్‌లో కీ పదాలు ఉపయోగించి వెతికితే, 31 అక్టోబర్ 2021 నాడు ఉత్తరప్రదేశ్ లోని హర్దోయ్ నగరంలో నిర్వహించిన బహిరంగ సభలో, సమాజ్‌వాది పార్టీ అధినేత అఖిలేష్ యాదవ్ పాకిస్తాన్ జాతి పిత ముహమ్మద్ అలీ జిన్నా ప్రస్తావన తెచ్చినట్టు తెలిసింది. అఖిలేష్ యాదవ్ తన ప్రసంగంలో ముహమ్మద్ అలీ జిన్నాని భారత స్వాతంత్ర్య ఉద్యమకారులు సర్దార్ వల్లభాయ్ పటేల్, మహాత్మా గాంధీ, జవహర్‌లాల్ నెహ్రులతో పోల్చినట్టు పలు న్యూస్ సంస్థలు వీడియోలని పబ్లిష్ చేసాయి. ఆ వీడియోలని ఇక్కడ, ఇక్కడ చూడవచ్చు.
‘ANI’ ట్వీట్ చేసిన వీడియోలో అఖిలేష్ యాదవ్, “సర్దార్ వల్లభాయ్ పటేల్, మహాత్మా గాంధీ, జవహర్‌లాల్ మరియు జిన్నా ఒకే విద్యాసంస్థలో చదువుకొని, బారిస్టర్ డిగ్రీ పట్టా పొంది, భారత స్వాతంత్ర్యం కోసం పోరాటం చేసారు”, అని అన్నాడు. అఖిలేష్ యాదవ్ చేసిన వ్యాఖ్యలని రిపోర్ట్ చేస్తూ పబ్లిష్ అయిన న్యూస్ ఆర్టికల్స్‌ని ఇక్కడ, ఇక్కడ చూడవచ్చు. కానీ, భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని అఖిలేష్ యాదవ్ తన ప్రసంగంలో పేర్కొనలేదు. 1940లో లాహోర్ నగరంలో జరిగిన బహిరంగ సభలో ముస్లింల కోసం ఉపఖండంలో ప్రత్యేక దేశం కావాలనే నినాదాన్ని ముహమ్మద్ అలీ జిన్నా చేసి, దేశ విభజనకి ముఖ్య కారణం  అయ్యారు. ముస్లింల కోసం ప్రత్యేక దేశం కావాలనే ఉద్దేశంతోనే జిన్నా బ్రిటిష్ పరిపాలన నుండి స్వాతంత్ర్యం కోసం పోరాటం చేసారని అనే వాళ్ళు కూడా ఉన్నారు.
#WATCH | Sardar Patel, Mahatma Gandhi, Jawaharlal Nehru and (Muhammad Ali) Jinnah studied in the same institute. They became barristers and fought for India's freedom… It was Iron Man Sardar Vallabhbhai Patel who imposed a ban on an ideology (RSS): SP chief Akhilesh Yadav pic.twitter.com/Pz3HkSrqn8
అఖిలేష్ యాదవ్, ముహమ్మద్ అలీ జిన్నాని ఉద్దేశించి చేసిన ఈ వ్యాఖ్యలని బీజేపి నాయకులతో పాటు, AIMIM అధినేత అసదుద్ధిన్ ఒవైసీ కూడా ఖండించారు. అసదుద్ధిన్ ఒవైసీ మీడియాతో మాట్లాడుతూ, “మహమ్మద్ అలీ జిన్నాతో భారతీయ ముస్లింలకు ఎలాంటి సంబంధం లేదని అఖిలేష్ యాదవ్ అర్థం చేసుకోవాలి. మా పెద్దలు రెండు దేశాల సిద్ధాంతాన్ని తిరస్కరించి భారతదేశాన్ని మాత్రమే తమ దేశంగా ఎంచుకున్నారు”, అని తెలిపారు.
Delhi | Akhilesh Yadav should understand that Indian Muslims have nothing to do with Muhammad Ali Jinnah. Our elders rejected the two nation theory and chose India as their country: AIMIM chief Asaduddin Owaisi https://t.co/vBZaoFIma0 pic.twitter.com/m4ZRhRHPDt
చివరగా, భారత దేశానికి స్వాతంత్ర్యం తెచ్చింది ముహమ్మద్ అలీ జిన్నా అని సమాజ్‌వాది పార్టీ  అధినేత అఖిలేష్ యాదవ్ అనలేదు.

created: November 2, 2021


text:
ఉత్తరప్రదేశ్‌లో అధికారానికి వస్తే అయోధ్య పేరు మారుస్తానని అఖిలేష్ యాదవ్ ప్రకటించలేదు - FACTLY
Sai Krishna Muthyanolla
December 1, 2021
“మేము గెలిస్తే అయోధ్య పేరు మార్చి మొఘలుల పేరు పెడతాం”, అని సమాజ్‌వాదీ పార్టీ అధినేత అఖిలేష్ యాదవ్ పేర్కొన్నట్టు సోషల్ మీడియాలో ఒక పోస్టు షేర్ అవుతుంది. 2022లో ఉత్తరప్రదేశ్ రాష్ట్రంలో అసెంబ్లీ ఎన్నికలు జరుగనున్న నేపథ్యంలో, ఈ పోస్టు సోషల్ మీడియాలో షేర్ అవుతుంది. ఈ పోస్టులో ఎంతవరకు నిజముందో చూద్దాం.
క్లెయిమ్: ఉత్తరప్రదేశ్ అసెంబ్లీ ఎన్నికలలో సమాజ్‌వాదీ పార్టీ అధికారంలోకి వస్తే అయోధ్య పేరు మార్చి మొఘలుల పేరు పెడతాం అని అఖిలేష్ యాదవ్ ప్రకటించారు.
ఫాక్ట్ (నిజం): 2022 ఉత్తరప్రదేశ్ అసెంబ్లీ ఎన్నికలలో అఖిలేష్ యాదవ్ పార్టీ అధికారంలోకి వస్తే అయోధ్య,  ప్రయాగ్‌రాజ్ పేరులని మారుస్తారని ఉత్తరప్రదేశ్ ముఖ్యమంత్రి యోగి ఆదిత్యనాథ్ ఇటీవల ‘Republic TV’కి ఇచ్చిన ఇంటర్వ్యూలో పేర్కొన్నారు. ఈ వ్యాఖ్యలు సమాజ్‌వాది పార్టీ అధినేత అఖిలేష్ యాదవ్ చేయలేదు. కావున, పోస్టులో చేస్తున్న క్లెయిమ్ తప్పు.
ఉత్తరప్రదేశ్ అసెంబ్లీ ఎన్నికలలో గెలిస్తే అయోధ్య పేరు మారుస్తానని అఖిలేష్ యాదవ్ బహిరంగ ప్రకటన ఎక్కడైన చేసారా అని వెతికితే, సమాజ్‌వాదీ పార్టీ ఇటీవల నిర్వహించిన ఎన్నికల బహిరంగ సభలలో గానీ, మరే మీడియా సమావేశంలో గానీ అఖిలేష్ యాదవ్ ఈ వ్యాఖ్యలు చేయలేదని తెలిసింది.  ఒక వేళ అఖిలేష్ యాదవ్ నిజంగా అలాంటి ప్రకటన చేసివుంటే, దేశంలోని అన్ని ప్రముఖ వార్తా సంస్థలు ఈ విషయాన్ని రిపోర్ట్ చేసేవి. కానీ, ఈ విషయాన్ని ఏ ఒక్క వార్తా సంస్థ రిపోర్ట్ చేసినట్టు మాకు ఆధారాలు దొరకలేదు.
అయితే, ఉత్తరప్రదేశ్ ముఖ్యమంత్రి యోగి ఆదిత్యనాథ్ ఇటీవల ‘Republic TV’కి ఇచ్చిన ఇంటర్వ్యూలో, “అఖిలేష్ యాదవ్ ఉత్తరప్రదేశ్ ఎన్నికలు గెలిచి అధికారానికి వస్తే అయోధ్య మరియు ప్రయాగ్‌రాజ్ నగరాల పేర్లు మారుస్తానని ప్రజలకు వాగ్ధానం చేసాడు”, అని ఆరోపించారు. ఒవైసీ, అఖిలేష్ యాదవ్ ఇద్దరూ ఒకే భాష వాడుతున్నారని, తాము అధికారంలోకి వస్తే అయోధ్య పేరు మారుస్తామని ప్రజలకు చెప్పారని యోగి ఆదిత్యనాథ్ ఈ ఇంటర్వ్యూలో పేర్కొన్నారు. ఈ ఇంటర్వ్యూ యొక్క పూర్తి వీడియోని ఇక్కడ చూడవచ్చు. ఈ వీడియోలోని 2.38 నిమిషాల దగ్గర యోగి ఆదిత్యనాథ్ ఈ వ్యాఖ్యలు చేసినట్టు తెలిసింది.
యోగి ఆదిత్యనాథ్ అఖిలేష్ యాదవ్ పై చేసిన ఈ ఆరోపణని పలు ఇతర వార్తా సంస్థలు కూడా రిపోర్ట్ చేసాయి. కానీ, అఖిలేష్ యాదవ్ తాను అధికారంలోకి వస్తే అయోధ్య పేరు మారుస్తానని ఉత్తరప్రదేశ్ ప్రజలకి వాగ్ధానం చేసినట్టు ఎక్కడా రిపోర్ట్ అవలేదు.  కేవలం యోగి అధిత్యనాథ్ చేసిన ఆరోపణ ఆధారంగా అఖిలేష్ యాదవ్ ఉత్తరప్రదేశ్ ఎన్నికలు గెలిస్తే అయోధ్య పేరు మారుస్తానని వాగ్ధానం చేసినట్టు సోషల్ మీడియాలో తప్పుగా షేర్ చేస్తున్నారు.
చివరగా, ఉత్తరప్రదేశ్‌లో అధికారానికి వస్తే అయోధ్య పేరు మారుస్తానని అఖిలేష్ యాదవ్ ప్రకటించలేదు.

created: December 1, 2021


text:
ఫోటోలో ఉన్నది ఢిల్లీలోని స్వామినారాయణ్ అక్షర్ ధామ్ ఆలయం. అయోధ్య రామ మందిర రూపం ఇంకా ఖాయం అవలేదు - FACTLY
Sai Krishna Muthyanolla
March 6, 2020
ఫేస్బుక్ లో ఒక ఫోటో ని పెట్టి, ‘ఖాయమైన అయోధ్య రామ మందిర రూపం’ అంటూ పోస్టు చేస్తున్నారు. పోస్టులో చెప్పిన దాంట్లో ఎంతవరకు నిజముందో విశ్లేషిద్దాం.
ఖాయమైన అయోధ్య రామ మందిర రూపం ఫోటో.
ఫాక్ట్ (నిజం): ఫోటో ఢిల్లీలోని స్వామినారాయణ్ అక్షర్ ధామ్ దేవాలయానిది. అంతేకాదు, అయోధ్య రామ మందిర రూపం ఇంకా ఖాయం అవలేదు. కావున, పోస్ట్ లో చెప్పింది తప్పు.
ఫోటోని రివర్స్ ఇమేజ్ సెర్చ్ చేసినప్పుడు, అందులో ఉన్నది ఢిల్లీలోని అక్షర్ ధామ్ దేవాలయం అని చాలా సెర్చ్ రిజల్ట్స్ వచ్చాయి. దాంతో, గూగుల్ మాప్స్ లో ఆ దేవాలయం ఫోటోలను చూసినప్పుడు, అందులో పోస్టులో ఉన్న ఫోటో లభించింది. ఆ ఆలయానికి సంబంధించిన మరిన్ని ఫోటోలను ఇక్కడ చూడవొచ్చు. కావున, ఫోటో అయోధ్య రామ మందిర రూపంది కాదు, అది ఢిల్లీలోని స్వామినారాయణ్ అక్షర్ ధామ్ దేవాలయానిది.
అయోధ్య రామ మందిర రూపం ఖాయమైందా అనే విషయం గురించి గూగుల్ లో వెతికినప్పుడు, దాన్ని ద్రువికరిస్తూ సమాచారమేమీ లభించలేదు. ‘The New Indian Express’ వారి 29 ఫిబ్రవరి 2020 కథనం ద్వారా, లార్సెన్ అండ్ టర్బో (ఎల్ అండ్ టి) సంస్థ రామ మందిర రూపకల్పన మరియు నిర్మాణాన్ని చేపట్టడానికి ముందుకొచ్చిందని, కానీ ఆ బాధ్యతని ఎవరికి ఇచ్చే విషయం మీద మార్చి మొదటి వారం లో జరగబాయే బోర్డు మీటింగ్ లో నిర్ణయం తీస్కుంటామని ‘శ్రీ రామ్ తీర్త్ క్షేత్ర ట్రస్ట్’ సభ్యుడొకరు చెప్పిన్నట్లుగా తెలుస్తుంది. కావున, ఇంకా రామ మందిర రూపకల్పన ఎవరు చేస్తారనే విషయం మీద బోర్డు నిర్ణయం తీసుకోవలసి ఉంది.
చివరగా, ఫోటోలో ఉన్నది ఢిల్లీలోని స్వామినారాయణ్ అక్షర్ ధామ్ ఆలయం. అయోధ్య రామ మందిర రూపం ఇంకా ఖాయం అవలేదు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
ఢిల్లీలోని స్వామినారాయణ్ అక్షర్ ధామ్ ఆలయ చిత్రాన్ని పెట్టి ‘దుబాయ్‌లోని హిందూ దేవాలయం’ అని తప్పుగా ప్రచారం చేస్తున్నారు - FACTLY
Sai Krishna Muthyanolla
March 6, 2020
రెండు ఫోటోలతో ఉన్న ఒక కొలేజ్ ని ఫేస్బుక్ లో చాలా మంది షేర్ చేస్తున్నారు. దాంట్లో ఉన్న పై ఫోటో మీద ‘భారత్ లోని ముస్లింల మసీద్’ అని, కింది ఫోటో మీద ‘దుబాయ్ లోని హిందూ దేవాలయం’ అని ఉంటుంది.  పోస్టులో చెప్పిన దాంట్లో ఎంతవరకు నిజముందో విశ్లేషిద్దాం.
కొలేజ్ లోని కింది ఫోటో దుబాయ్ లోని హిందూ దేవాలయానిది.
ఫాక్ట్ (నిజం): కొలేజ్ లోని కింది ఫోటో దుబాయ్ లోని హిందూ దేవాలయానిది కాదు. అది ఢిల్లీలోని స్వామినారాయణ్ అక్షర్ ధామ్  దేవాలయం. కావున, పోస్ట్ లో చెప్పింది తప్పు.
కొలేజ్ లోని పై ఫోటోని క్రాప్ చేసి రివర్స్ ఇమేజ్ సెర్చ్ చేసినప్పుడు, అది కాశ్మీర్ కి సంబంధించినదని ఇక్కడ చూడవొచ్చు
కొలేజ్ లోని కింది ఫోటోని క్రాప్ చేసి వెతికినప్పుడు, అది ‘Getty Images’ ఫోటో లైబ్రరీ లో లభించింది. ఆ వెబ్సైటు ద్వారా, ఆ ఫోటో ఢిల్లీలోని స్వామినారాయణ్ అక్షర్ ధామ్ దేవాలయానిదని తెలుస్తుంది. కావున, పోస్టు లో చెప్పినట్లుగా ఆ ఫోటోలో ఉన్నది దుబాయ్ లోని హిందూ దేవాలయం కాదు, అది భారత దేశం లోని హిందూ దేవాలయమే.
చివరగా, ఢిల్లీలోని స్వామినారాయణ్ అక్షర్ ధామ్ ఆలయ చిత్రాన్ని పెట్టి ‘దుబాయ్‌లోని హిందూ దేవాలయం’ అని తప్పుగా ప్రచారం చేస్తున్నారు.
‘మీకు తెలుసా’  సిరీస్ లో మా వీడియోస్ మీరు చూసారా?


text:
పాత ఫోటో పెట్టి, అయోధ్య మందిరానికి అక్షయ్ కుమార్ 10 కోట్ల విరాళం ఇచ్చినట్లుగా తప్పుడు ప్రచారం చేస్తున్నారు - FACTLY
Sai Krishna Muthyanolla
November 25, 2019
నటుడు అక్షయ్ కుమార్ మరియు ప్రధాని మోడీ కలిసి ఉన్న ఫోటో ని ఫేస్బుక్ లో పోస్టు చేసి, రామ మందిర నిర్మాణానికి 10 కోట్ల విరాళం ఇచ్చిన అక్షయ్ కుమార్ అని అంటున్నారు. ఆ పోస్ట్ లో ఎంతవరకు నిజముందో విశ్లేషిద్ధాం.
అయోధ్య రామాలయ నిర్మాణానికి అక్షయ్ కుమార్ 10 కోట్ల రూపాయల విరాళం.
ఫాక్ట్ (నిజం): 2017 లో అక్షయ్ కుమార్ తన రాబోయే సినిమా ‘టాయిలెట్- ఏక్ ప్రేమ్ కథ’ గురించి వివరించడానికి ప్రధాని మోడీని కలిసినప్పుడు తీసిన ఫోటో అది. అయోధ్య రామ మందిరానికి అక్షయ్ కుమార్ 10 కోట్ల రూపాయలు విరాళంగా ఇచ్చినట్టు ఎక్కడా కూడా సమాచారం లేదు. కావున పోస్ట్ లో చెప్పింది తప్పు.
పోస్ట్ లోని ఫోటోని గూగుల్ రివర్స్ ఇమేజ్ సెర్చ్ లో వెతకగా, ఆ ఫోటో మే 9, 2017 నుండి సోషల్ మీడియాలో సర్క్యూలేట్ అవుతున్నట్లుగా తెల్సింది. ఆ ఫోటో అనేక వార్తా పత్రికల కథనాల్లో ఉన్నపటికీ, దాని గురించి స్పష్టమైన సమాచారం తెలియలేదు. కానీ, రివర్స్ ఇమేజ్ సెర్చ్ చేసినప్పుడు వచ్చిన సెర్చ్ రిజల్ట్స్ లో ఒక వీడియో పోస్టులో పెట్టిన ఫోటో థంబ్ నేయిల్ గా ఉంది మరియు టైటిల్ లో ‘Akshay Kumar Met PM Modi & Discussed Toilet Ek Prem Katha’ అని ఉంది. ఆ సమాచారంతో నటుడు అక్షయ్ కుమార్ ట్విట్టర్ ఖాతా లో అడ్వాన్స్డ్ సెర్చ్ చేసినప్పుడు ఒక ట్వీట్ లభించింది. దాని ద్వారా, 2017లో అక్షయ్ కుమార్ తన రాబోయే సినిమా ‘టాయిలెట్- ఏక్ ప్రేమ్ కథ’ గురించి వివరించడానికి ప్రధాని మోడీని మే 9న కలిసారని తెలిసింది. ఆ ట్వీట్ లో వారు ఇరువురు ఆ సందర్భం లో దిగిన ఫోటో కూడా ఉంది. ఆ ఫోటోలో మరియు పోస్టులోని ఫొటోలో వారిద్దరు వేసుకున్న చొక్కాల రంగుల ని చూస్తే, పోస్టులోని ఫోటో కూడా ఆ సందర్భంలోనే తీసినట్లుగా అర్ధం అవుతుంది.
Met PM @narendramodi and got the opportunity to tell him about my upcoming 'Toilet-Ek Prem Katha.' His smile at just the title made my day! pic.twitter.com/qbvYrlbM2Y
అంతేకాదు, అక్షయ్ కుమార్ అయోధ్యలో రామ మందిరం కోసం 10 కోట్ల రూపాయలు విరాళంగా ఇచ్చాడా అని గూగుల్ లో వెతకగా, తను ఇచ్చినట్టు ఎక్కడా కూడా సమాచారం లేదు. తను నిజంగా అలా ప్రకటిస్తే అన్ని ప్రముఖ వార్తాసంస్థలు ఆ వార్తను ప్రచురించేవి.
అయోధ్య రామ మందిరం పై సుప్రీమ్ కోర్టు తీర్పు ఇస్తూ, కేంద్ర ప్రభుత్వం మూడు నెలల్లో ఒక ట్రస్ట్ ని ఏర్పాటు చేయాలని చెప్పింది. కేంద్ర ప్రభుత్వం ఇంకా ఆ ట్రస్ట్ ని ఏర్పాటు చేయలేదు.
అంతేకాదు, అయోధ్య రామ మందిరం కోసం వీ.హెచ్.పీ మరియు శ్రీ రామ్ జన్మభూమి న్యాస్ వారు ఎటువంటి డొనేషన్స్ తీసుకోవట్లేదని వీ.హెచ్.పీ లీడర్ మీడియా కి తెలిపినట్టు ‘NDTV’ ఆర్టికల్ లో చూడవొచ్చు.
ఇంతకుముందు, ముకేష్ అంబానీ అయోధ్య రామ మందిరం కోసం 500 కోట్ల విరాళం ఇచ్చాడని ఒక ఫోటో వైరల్ అయినప్పుడు, అది తప్పని ‘FACTLY’ రాసిన కథనం ఇక్కడ చదవవచ్చు.
చివరగా, పాత ఫోటో పెట్టి, అయోధ్య మందిరానికి అక్షయ్ కుమార్ 10 కోట్ల విరాళం ఇచ్చినట్లుగా తప్పుడు ప్రచారం చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: November 25, 2019


text:
అక్షయ్ కుమార్ ABVP జెండా పట్టుకున్న ఫోటో 2018 లోని ఢిల్లీ యూనివర్సిటీ మహిళల మారథాన్ అప్పటిది - FACTLY
Sai Krishna Muthyanolla
January 8, 2020
‘JNU లో ABVP కి మద్దతుగా బాలీవుడ్ నటుడు అక్షయ్ కుమార్’ అని చెప్తూ, ABVP జెండా పట్టుకొని ఉన్న అక్షయ్ కుమార్ ఫోటోని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో విశ్లేషిద్ధాం
JNU లో ABVP కి మద్దతుగా ABVP జెండా పట్టుకున్న అక్షయ్ కుమార్ ఫోటో.
ఫాక్ట్ (నిజం): ఆ ఫోటో ఢిల్లీ యూనివర్సిటీ ‘Women Marathon’ కి సంబంధించినదిగా 2018 లోనే అక్షయ్ కుమార్ ట్వీట్ చేసాడు. కావున పోస్ట్ లో చెప్పింది తప్పు.
పోస్ట్ లోని ఫోటోని గూగుల్ రివర్స్ ఇమేజ్ సెర్చ్ లో వెతకగా, అక్షయ్ కుమార్ ABVP జెండా పట్టుకున్న ఫోటోలు సెర్చ్ రిజల్ట్స్ లో చాలా వస్తాయి. జనవరి-2018 లో ‘ProKerala’ వారు ప్రచురించిన ఆర్టికల్ లో ఆ ఫోటో గురించి వివరాలు చూడవొచ్చు. ఢిల్లీ యూనివర్సిటీ (DU) (జే.ఎన్.యూ కాదు)  ‘Woman Marathon’ ని అక్షయ్ కుమార్ ప్రారంభించేటప్పుడు తీసిన ఫోటో అది అని తెలుస్తుంది. ఆ ఫోటో “Delhi University’s Women Marathon” కి సంబంధించినదిగా 2018 లోనే అక్షయ్ కుమార్ ట్వీట్ కూడాచేసాడు.
చివరగా, 2018 ఢిల్లీ యూనివర్సిటీ ‘Woman Marathon’ కి సంబంధించిన ఫోటో పెట్టి, ‘JNU లో ABVP కి మద్దత్తుగా అక్షయ్ కుమార్’ అని తప్పుగా షేర్ చేస్తున్నారు.
ఏది ఫేక్, ఏది నిజం సిరీస్ లో మా వీడియోస్ మీరు చూసారా?

created: January 8, 2020


text:
“హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చలేదు - FACTLY
Sai Krishna Muthyanolla
November 30, 2021
“హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చినట్టు ఒక పోస్ట్ ద్వారా సోషల్ మీడియాలో షేర్ చేస్తున్నారు. హిందూ సంస్కృతిని గురించి కూడా చేర్చినట్టు పోస్ట్ ద్వారా అంటున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చారు.
ఫాక్ట్: “హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చారని మాకు ఎటువంటి ఆధారాలు దొరకలేదు. కెనడాలోని అల్బెర్టా రాష్ట్రము ఇటీవల కిండర్ గార్టెన్ (ఆరు సంవత్సరములలోపు పిల్లల కొరకు ఉద్దేశించిన పాఠశాల) నుండి ఆరవ తరగతి వరకు కొత్త ముసాయిదా సిలబస్ (Draft K-6 Curriculum) విడుదల చేసింది. ఇందులో అన్ని మతాల గురుంచి, వాటి చరిత్ర గురుంచి పెట్టారు. 2వ తరగతి సిలబస్ లో ఏకేశ్వరోపాసన (దేవుడు ఒకడే ఉన్నాడనే సిద్ధాంతము) పాటించే మతాలు ఇస్లాం, క్రిస్టియానిటీ, జుడాయిజం గురుంచి పరిచయం చేస్తారు. 6వ తరగతి సిలబస్ లో హిందూ, సిక్కు, బౌద్ధ మతాల గురుంచి, అల్బెర్టా రాష్ట్రంలో నివసిస్తున్న వివిధ మతాల గురుంచి చెప్తారు. Draft K-6 Curriculum కేవలం హిందూ మతం కోసం పెట్టింది కాదు. హిందూ మతం గురుంచి కూడా 2వ తరగతిలోనే చెప్పాలని అక్కడి కొంత మంది హిందువులు గతంలో డిమాండ్ చేసారు. కానీ, ఇది ఇంకా కాలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
కెనడాలోని అల్బెర్టా రాష్ట్రము ఇటీవల కిండర్ గార్టెన్ (ఆరు సంవత్సరములలోపు పిల్లల కొరకు ఉద్దేశించిన పాఠశాల) నుండి ఆరవ తరగతి వరకు కొత్త ముసాయిదా సిలబస్ విడుదల చేసింది. దీనిని Draft K-6 Curriculum అని అంటారు; ఇది 2022-23 సంవత్సరం నుండి వాడుకలోకి వస్తుందని వారి వెబ్సైటులో తెలిపారు.
ఈ కొత్త సిలబస్‌లో (సోషల్ స్టడీస్) అన్ని మతాల గురుంచి, వాటి చరిత్ర గురుంచి పెట్టారు. 2వ తరగతి సిలబస్‌లో ఏకేశ్వరోపాసన (దేవుడు ఒకడే ఉన్నాడనే సిద్ధాంతము) పాటించే మతాలు ఇస్లాం, క్రిస్టియానిటీ, జుడాయిజం గురుంచి పరిచయం చేస్తారు. 6వ తరగతి సిలబస్‌లో హిందూ, సిక్కు, బౌద్ధ మతాల గురుంచి, అల్బెర్టా రాష్ట్రంలో నివసిస్తున్న వివిధ మతాల గురుంచి చెప్తారు.
“హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చలేదు. అన్ని మతాల గురుంచి, వారి చరిత్ర గురుంచి చెప్పినట్టే, హిందూ మతం చరిత్ర, పవిత్ర గ్రంథాలు, ముఖ్యమైన బోధనలు మొదలైనవి ఈ సిలబస్ లో ఉన్నాయి.
Draft K-6 Curriculum కేవలం హిందూ మతం కోసం పెట్టింది కాదు. హిందూ మతం గురుంచి కూడా 2వ తరగతిలోనే చెప్పాలని అక్కడి కొంత మంది హిందువులు గతంలో డిమాండ్ చేసారు. కానీ, ఇది ఇంకా కాలేదు.
చివరగా, “హిందూ సంస్కృతి ఉత్కృష్టమైనది. హిందువులు గొప్పవారు” అని కెనడాలోని అల్బెర్టా రాష్ట్రం యొక్క స్కూల్ సిలబస్‌లో చేర్చలేదు.

created: November 30, 2021


text:
అలెగ్జాండర్ భూమార్గం ద్వారా భారత దేశంలోకి ప్రవేశించాడు, వాస్కోడగామా కనుగొన్నది సముద్ర మార్గం - FACTLY
Sai Krishna Muthyanolla
June 14, 2021
వాస్కోడగామా 1498లో భారత్ ని కనుగోని ఉంటే క్రి.పూ 320 లో అలెగ్జాండర్ భారత దేశం పై యుద్ధం ఎలా చేసాడని ప్రశ్నిస్తూ సోషల్ మీడియాలో ఒక పోస్ట్ షేర్ అవుతుంది. ఆ పోస్టులో ఎంతవరకు నిజముందో చూద్దాం.
క్లెయిమ్: పోర్చుగీస్ నావికుడు వాస్కోడగామా కంటే ముందే గ్రీసు రాజు అలెగ్జాండర్ భారతదేశంకి మార్గం కనుగొన్నాడు.
ఫాక్ట్ (నిజం): పోర్చుగీస్ నావికుడు వాస్కోడగామా 1498లో సముద్ర మార్గాం ద్వారా భారత దేశంలోని కాలికట్ తీర ప్రాంతాన్ని చేరుకున్నారు. అలెగ్జాండర్ క్రి.పూ 326 లో ఈజిప్ట్, పశ్చిమ ఆసియా దేశాల భూమార్గం ద్వార భారత ఉపఖండం లోకి ప్రవేశించాడు. అలెగ్జాండర్, వాస్కోడగామా కనుగొన్న సముద్ర మార్గాన భారతదేశంలోకి ప్రవేశించలేదు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చేస్తున్న క్లెయిమ్ కు సంబంధించిన వివరాల కోసం గూగుల్ లో వెతికితే, పోర్చుగీస్ నావికుడు వాస్కోడగామా 1498లో భారత దేశానికి మొట్టమొదటగా సముద్ర మార్గాన్ని కనుగొన్నట్టు తెలిసింది. వాస్కోడగామా ఆఫ్రికా కోస్ట్ మీదుగా కేప్ ఆఫ్ గుడ్ హోప్ చుట్టూ తిరిగి, హిందూ మహా సముద్రం మీదుగా భారత దేశంలోని కాలికట్ తీర ప్రాంతాన్ని చేరుకున్నట్టు ‘NCERT’ బుక్స్ లో స్పష్టంగా తెలిపారు.
మాసిడోనియా రాజు అలెగ్జాండర్-3 భారత దేశానికి ఏ మర్గాన ప్రవేశించాడని వెతకగా, అలెగ్జాండర్ ఈజిప్ట్, పశ్చిమ ఆసియా దేశాల భూమార్గం ద్వార భారత ఉపఖండం లోకి ప్రవేశించినట్టు తెలిసింది. అలెగ్జాండర్ క్రి.పూ 326 లో ఉత్తర భారతంలోని సింధు నదిని దాటుకొని వచ్చి పోరస్ రాజు తో యుద్ధం చేసినట్టు భారత ప్రభుత్వ వెబ్సైటు ‘Know India’ లో తెలిపారు. ఈ వివరాల ఆధారంగా అలెగ్జాండర్ సముద్ర మార్గం ద్వారా కాకుండా భూమార్గం ద్వారా భారత దేశంలోకి ప్రవేశించాడని ఖచ్చితంగా చెప్పవచ్చు.
చివరగా, గ్రీసు రాజు అలెగ్జాండర్ ఈజిప్ట్, పశ్చిమ ఆసియా దేశాల భూమార్గం ద్వారా భారత దేశంలోకి ప్రవేశించాడు, వాస్కోడగామా కనుగొన్న సముద్ర మార్గంలో కాదు.


text:
జిన్నా ఫొటోని తొలగించాలన్న హిందూ మహాసభ డిమాండ్‌పై అలీఘర్ ముస్లిం యూనివర్సిటి ఇంకా ఎటువంటి నిర్ణయం తీసుకోలేదు - FACTLY
Sai Krishna Muthyanolla
February 2, 2023
అలీఘర్ ముస్లిం యూనివర్సిటీలో ఇటీవల గణతంత్ర దినోత్సవం రోజున మతపరమైన నినాదాలు చేసినందుకు ఒక విద్యార్ధిని సస్పెండ్ చేసిన నేపథ్యంలో, “అలీఘర్ ముస్లిం యూనివర్సిటీలో మహమ్మద్ అలీ జిన్నా ఫొటోను తొలగించి, దాని స్థానంలో వీర్ సావర్కర్ చిత్ర పటాన్ని ఆవిష్కరించిన హిందూ మహాసభ సభ్యులు”, అని చెప్తూ ఒక పోస్టు సోషల్ మీడియాలో బాగా ప్రచారంలో ఉంది. దీంట్లో ఎంత నిజం ఉందో ఇప్పుడు చూద్దాం.
క్లెయిమ్: అలీఘర్ ముస్లిం యూనివర్సిటీలో మహమ్మద్ అలీ జిన్నా ఫొటోను తొలగించి, దాని స్థానంలో వీర్ సావర్కర్ చిత్ర పటాన్ని ఆవిష్కరించిన హిందూ మహాసభ సభ్యులు.
ఫాక్ట్: 29 జనవరి 2023 నాడు అఖిల భారత హిందూ మహాసభకు చెందిన కొందరు సభ్యులు అలీఘర్ ముస్లిం యూనివర్సిటీలో ఉన్న మహమ్మద్ అలీ జిన్నా ఫొటోను తొలగించి సావర్కర్ చిత్ర పటాన్ని ఏర్పాటు చేయాలని వస్తుండగా వారిని అలీఘర్ పోలీసులు మద్రక్ టోల్ ప్లాజా వద్దు అడ్డుకొని వారితో మాట్లాడి, వారి నుంచి మెమోరాండం తీసుకొని అక్కడినుంచి పంపించారు. జిన్నా ఫొటోని వెంటనే యూనివర్సిటీ నుంచి తొలగించాలని హిందూ మహాసభ సభ్యులు యూనివర్సిటీ నిర్వాహకులకు అల్టిమేటం జారీ చేశారు. అయితే, యూనివర్సిటీ దీని పైన ఎటువంటి నిర్ణయం తీసుకోలేదు. కావున పోస్టులో చేసిన క్లెయిమ్ తప్పుదోవ పట్టించే విధంగా ఉంది.
ముందుగా, ఈ విషయం గురించి ఇంటర్నెట్లో వెతకగా Navbharat Times, ABP Live, Zee News తదితర వార్తా సంస్థలు ఈ ఘటునకు సంబంధించి ప్రచురించిన కథనాలు లభించాయి. ఈ కథనాల ప్రకారం, 29 జనవరి 2023 నాడు అఖిల భారత హిందూ మహాసభకు చెందిన కొందరు సభ్యులు అలీఘర్ ముస్లిం యూనివర్సిటీలో ఉన్న మహమ్మద్ అలీ జిన్నా ఫొటోను తొలగించి సావర్కర్ చిత్ర పటాన్ని ఏర్పాటు చేయాలని వస్తుండగా వారిని అలీఘర్ పోలీసులు మద్రక్ టోల్ ప్లాజా వద్దు అడ్డుకొని వారితో మాట్లాడి, వారి నుంచి మెమోరాండం తీసుకొని అక్కడినుంచి పంపించారు.
హిందూ మహాసభ సభ్యులు మాట్లాడుతూ, జిన్నా ఫొటో ఉండటం వలన విద్యార్ధులలో తీవ్రవాద లక్షణాలు ఏర్పడే ప్రమాదం ఉందని, అందువలన జిన్నా ఫొటోని వెంటనే యూనివర్సిటీ నుంచి తొలగించి సావర్కర్ ఫొటోని ఏర్పాటుచేయాలని యూనివర్సిటీ నిర్వాహకులకు 72 గంటల అల్టిమేటం జారీ చేస్తున్నట్లు పేర్కొన్నారు. అలాగే,  మతపరమైన నినాదాలు చేసిన విద్యార్ధుల పైన మరింత కఠిన చర్యలు తీసుకోవాలని డిమాండ్ చేశారు.
అయితే యూనివర్సిటీలో ఉన్న మహమ్మద్ అలీ జిన్నా ఫొటోను తొలగించినట్లు ఇప్పటివరకు యూనివర్సిటీ నిర్వాహకులు కానీ, మీడియా కానీ ఎక్కడా రిపోర్ట్ చేయలేదు. పైగా యూనివర్సిటీలో జిన్నా ఫోటోని తొలగించాలని 2018 నుంచే అనేక ఆందోళనలను జరుగుతున్నాయి.
చివరిగా, అలీఘర్ ముస్లిం యూనివర్సిటీలో జిన్నా ఫోటోని తొలగించాలని హిందూ మహాసభ డిమాండ్ చేసినప్పటికీ, యూనివర్సిటీ నిర్వాహకులు దానిపై ఇంకా ఎటువంటి నిర్ణయం తీసుకోలేదు.

created: February 2, 2023


text:
తెలంగాణా మరియు తమిళనాడులో అన్ని ప్రార్థనా స్థలాలకు యూనిట్ కరెంట్ ఒకేలా ఛార్జ్ చేస్తారు - FACTLY
Sai Krishna Muthyanolla
October 20, 2022
Update (20 October 2022):
సాధారణ పౌరులు, దేవాలయాలకు కరెంట్ యూనిట్‌కు రూ.7.85. ఛార్జ్ చేస్తే, మసీదు మరియు చర్చీలకు కరెంట్ యూనిట్‌కు రూ. 1.85 మాత్రమే ఛార్జ్ చేస్తున్నారంటూ ఒక పోస్ట్ తెలంగాణాలో చాలా మంది షేర్ చేస్తున్నారు.
అయితే, తెలంగాణ స్టేట్ ఎలక్ట్రిసిటీ రెగ్యులేటరీ కమిషన్ టారిఫ్ ఆర్డర్ ప్రకారం, వివిధ ప్రార్థనా ప్రదేశాలకు ఛార్జ్ చేసే కరెంట్ యూనిట్ రేట్లలో ఎటువంటి మతపరమైన వ్యత్యాసం లేదు. పూర్తి మతపరమైన ప్రార్థనా ప్రదేశాలకు (అంటే చర్చిలు, దేవాలయాలు, మసీదులు, గురుద్వారాలు) రూ. 6.40/యూనిట్ (2 kW వరకు లోడ్ కోసం), మరియు రూ. 7.00/యూనిట్ (2 kW కన్నా ఎక్కువ లోడ్ కోసం) ఛార్జ్ చేస్తారు.
Published (20 May 2022):
తమిళనాడులో దేవాలయాలకు కరెంట్ యూనిట్ కి 8 రూపాయలు ఛార్జ్ చేస్తే, మసీదు మరియు చర్చీలకు కరెంట్ యూనిట్ కి  2.85 రూపాయలు మాత్రమే ఛార్జ్ చేస్తారు అని చెప్తూ, ఒక పోస్ట్ ని ఫేస్బుక్ లో చాలా మంది షేర్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
తమిళనాడులో దేవాలయాలకు  కరెంట్ యూనిట్ కి 8 రూపాయలు ఛార్జ్ చేస్తే, మసీదు మరియు చర్చీలకు కరెంట్ యూనిట్ కి 2.85 రూపాయలు మాత్రమే ఛార్జ్ చేస్తారు.
ఫాక్ట్ (నిజం): పోస్టులో చెప్పినట్టు దేవాలయాలకు ఒక కరెంట్ రేటు మరియు మిగితా ప్రార్థనా స్థలాలకు వేరే రేటు ఉన్నట్టు ఎక్కడా కూడా సమాచారం లేదు. అన్ని ప్రార్థనా స్థలాలకు యూనిట్ కరెంట్ ఒకటేలా ఛార్జ్ చేస్తారని వివిధ ఆర్డర్లలో చూడవొచ్చు. కావున పోస్ట్ లో చెప్పింది తప్పు.
పోస్టులో చెప్పిన విషయం గురించి ‘Tamil Nadu Electricity Regulatory Commission (TNERC)’  వారి వెబ్సైటులో వెతకగా, వారు 2019-20 ఆర్ధిక సంవత్సరానికి సంబంధించి రిలీజ్ చేసిన ఒక ఆర్డర్ లో కరెంట్ రేట్లకు సంబంధించిన వివరాలు ఉన్నట్టు తెలుస్తుంది. ఆ ఆర్డర్ లో ఎక్కడా కూడా దేవాలయాలకు ఒక రేటు మరియు మిగితా ప్రార్థనా స్థలాలకు వేరే రేటు ఉన్నట్టు సమాచారం లేదు. ఆ ఆర్డర్ లో కేవలం ‘Actual Places of Public Worship’ (‘ప్రార్థనా స్థలాలు’) అని రాసి ఉన్నట్టు చూడవొచ్చు. అన్ని ప్రార్థనా స్థలాలకు రెండు నెలలకు గాను 120 రూపాయలు ఫిక్స్డ్ ఛార్జ్ మరియు 120 యూనిట్ల వరకు యూనిట్ కి  2.85 రూపాయలు (అసలు- 5.75 రూపాయలు ప్రతి యూనిట్ కి, ప్రభుత్వ సబ్సిడీ – 2.90 రూపాయలు ప్రతి యూనిట్ కి) ఛార్జ్ చేస్తారు. 120 యూనిట్ల తరువాత ప్రతి యూనిట్ కి  5.75 రూపాయలు (ప్రభుత్వ సబ్సిడీ లేదు) ఛార్జ్ చేస్తారు. ప్రభుత్వ సబ్సిడీకి సంబంధించిన వివరాలు కూడా ఆ ఆర్డర్ లో చూడవొచ్చు. 2019-20 ఆర్ధిక సంవత్సరానికి ప్రార్థనా స్థలాలకు ఇచ్చే సబ్సిడీ సుమారు 16.30 కోట్ల రూపాయలు అవ్వొచ్చని అంచనా వేసారు.
అయితే, పైన ఇచ్చిన వివరాలు ‘Low Tension Supply’ కి సంబంధించినవి. ఒకవేల ప్రార్థనా స్థలాలు ‘High Tension Supply’ తీసుకుంటే, దాని చార్జీలు వేరే ఉంటాయి. వాటిని ‘Tamil Nadu Generation and Distribution Corporation (TANGEDCO)’ వెబ్సైటులో చూడవొచ్చు. 2006 లో కొన్ని దేవాలయాలకు రాయితీ ఇవ్వమని అభ్యర్థన వచ్చినప్పుడు, ఆదాయం బట్టి అన్ని ప్రార్థనా స్థలాలకు ఆ రాయితీలు వర్తించేలా ఇచ్చిన ఆర్డర్ ని ఇక్కడ చూడవొచ్చు. పోస్టులో పెట్టిన కరెంట్ చార్జీల ఫోటో వైరల్ అవుతున్నందున, దానిపై ‘TANGEDCO’ వారిని FACTLY వివరణ కోరింది. వారి నుండి సమాధానం వచ్చాక ఈ ఆర్టికల్ అప్డేట్ చేయబడుతుంది.
చివరగా, తమిళనాడు లో అన్ని ప్రార్థనా స్థలాలకు యూనిట్ కరెంట్ ఒకటేలా ఛార్జ్ చేస్తారు.
వివరణ (20 May 2020):
FACTLY రాసిన ఇమెయిల్ కి  తమిళనాడు ఎలక్ట్రిసిటీ డిపార్ట్మెంట్ వారు సమాధానం ఇస్తూ  వేర్వేరు ప్రార్థనా స్థలాలకు వేరు వేరుగా ఛార్జ్ విధిచట్లేదని స్పష్టం చేసారు. వైరల్ అవుతున్న మెసేజ్ లోని సమాచారం కూడా తప్పని తెలిపారు.
‘మీకు తెలుసా’ సిరీస్ లో మా వీడియోస్ మీరు చూసారా?

created: October 20, 2022


text:
ఆల్ ఇండియా ముస్లిం పర్సనల్ లా బోర్డు అధ్యక్షుడు ముస్లిం అమ్మాయిలపై ఇలాంటి వ్యాఖ్యలు చేసినట్టు ఎటువంటి ఆధారాలు లేవు - FACTLY
Sai Krishna Muthyanolla
September 20, 2021
“అఫ్గానిస్తాన్‌లో జరిగిన పరిణామాలతో విసుగు చెంది, ఇస్లాం మీద అసహ్యంతో, గత 2 నెలల్లో సుమారు 5000 మంది ముస్లిం అమ్మాయిలు హిందూ అబ్బాయిలను పెళ్లి చేసుకున్నారు” అని ఆల్ ఇండియా ముస్లిం పర్సనల్ లా బోర్డు అధ్యక్షుడు అన్నారని ఒక పోస్ట్ సోషల్ మీడియాలో బాగా షేర్ చేస్తున్నారు. ఈ కథనం ద్వారా అందులో ఎంత నిజముందో చూద్దాం.
క్లెయిమ్: “అఫ్గానిస్తాన్‌లో జరిగిన పరిణామాలతో విసుగు చెంది, ఇస్లాం మీద అసహ్యంతో, గత 2 నెలల్లో సుమారు 5000 మంది ముస్లిం అమ్మాయిలు హిందూ అబ్బాయిలను పెళ్లి చేసుకున్నారు” – ఆల్ ఇండియా ముస్లిం పర్సనల్ లా బోర్డు అధ్యక్షుడు.
ఫాక్ట్: ఆల్ ఇండియా ముస్లిం పర్సనల్ లా బోర్డు (AIMPLB) అధ్యక్షుడు అలా అన్నట్టు ఎక్కడా కూడా ఎటువంటి సమాచారం లేదు. పోస్టులో ఉన్న ఫోటోలోని వ్యక్తి సజ్జద్ నొమాని. సజ్జద్ నొమాని ఆల్ ఇండియా ముస్లిం పర్సనల్ లా బోర్డు సభ్యుడు. సుమారు 5000 మంది ముస్లిం అమ్మాయిలు హిందూ అబ్బాయిలను పెళ్లి చేసుకున్నారని సజ్జద్ నొమాని అన్నారు. . కానీ, ఇలా పెళ్లి చేసుకుంటున్నారనడానికి అఫ్గానిస్తాన్‌లో జరిగిన పరిణామాలు కారణం అని ఆయన అనలేదు. సజ్జద్ నొమాని అఫ్గానిస్తాన్‌లో తాలిబాన్లు చేసిన పనులను ప్రశంసించారు. కావున, పోస్ట్ ద్వారా చెప్పేది తప్పుదోవ పట్టించే విధంగా ఉంది.
పోస్టులో చెప్పిన విషయం గురించి ఇంటర్నెట్‌లో వెతకగా, ఆల్ ఇండియా ముస్లిం పర్సనల్ లా బోర్డు (AIMPLB) అధ్యక్షుడు అలా అన్నట్టు ఎక్కడా కూడా ఎటువంటి సమాచారం లేదు. ఒకవేళ నిజంగానే అలాంటి వ్యాఖ్యలు చేసి ఉంటే, వార్తాపత్రికలు దాని గురించి ప్రచురించేవి.
సుమారు 5000 మంది ముస్లిం అమ్మాయిలు హిందూ అబ్బాయిలను పెళ్లి చేసుకున్నారని సజ్జద్ నొమాని అన్నారు. పోస్టులో ఉన్న ఫోటోలోని వ్యక్తి కూడా సజ్జద్ నొమాని. సజ్జద్ నొమాని ఆల్ ఇండియా ముస్లిం పర్సనల్ లా బోర్డు సభ్యుడు, అధ్యక్షుడు కాదు.  కానీ, ఇలా పెళ్లి చేసుకుంటున్నారనడానికి అఫ్గానిస్తాన్‌లో జరిగిన పరిణామాలు కారణం అని అనలేదు. దానికి సంబంధించి వీడియో ఇక్కడ చూడొచ్చు.
ముస్లిం మహిళలను హిందూ మతం వైపు ఆకర్షించడానికి ప్రణాళికబద్ధంగా కుట్ర జరుగుతోందని అన్నారు. మొబైల్ ఫోన్లతో పాటు కళాశాల విద్య వలన ఇలా జరుగుతుందని కారణాలు చెప్పారు. ముస్లిం బాలికలు ఇతర మతాల వారితో స్నేహం చేస్తున్నారని, వారు ఏమి చేస్తున్నారో వారి తల్లిదండ్రులకు తెలియట్లేదని ఆయన అన్నారు. తల్లిదండ్రులు తమ అమ్మాయిలకు ఇస్లాం గురించి బోధించడం లేదని మరియు వారి చుట్టూ ఏమి జరుగుతుందో చెప్పడం లేదని ఆయన అన్నారు. ఈ కారణాలు చెప్పారే తప్ప అఫ్గానిస్తాన్‌లో జరిగిన పరిణామాలతో విసుగు చెంది, ఇస్లాం మీద అసహ్యంతో చేసారని అనలేదు.
ఆల్ ఇండియా ముస్లిం పర్సనల్ లా బోర్డు సభ్యుడు సజ్జద్ నొమాని అఫ్గానిస్తాన్‌లో తాలిబాన్లు చేసిన పనులను ప్రశంసించారు. కానీ, ఇది ఆల్ ఇండియా ముస్లిం పర్సనల్ లా బోర్డు వారి ఆలోచన కాదని తర్వాత బోర్డు వారు చెప్పారు. షరియా చట్టాల ప్రకారం “చెల్లదు” కాబట్టి యువతలో మతాంతర వివాహాలను చేయొద్దని తల్లిదండ్రులకు విజ్ఞప్తి చేస్తూ ఆల్ ఇండియా ముస్లిం పర్సనల్ లా బోర్డు ఆగష్టులో ఏడు అంశాల ఆదేశాలను జారీ చేసినట్టు న్యూస్ ఆర్టికల్స్ ద్వారా తెలుస్తుంది.
చివరగా, ఆల్ ఇండియా ముస్లిం పర్సనల్ లా బోర్డు అధ్యక్షుడు ముస్లిం అమ్మాయిలపై ఇలాంటి వ్యాఖ్యలు చేసినట్టు ఎటువంటి ఆధారాలు లేవు.

created: September 20, 2021


text:
ఈ వీడియోలో దాడి చేస్తున్న మహిళలు, దాడికి గురైన వ్యక్తి అందరూ క్రైస్తవ మతానికి చెందిన వారే - FACTLY
Sai Krishna Muthyanolla
May 29, 2023
Update (29 May 2023):
కేరళలో బీజేపీ మంత్రిని అక్కడి మహిళలు కొడుతున్న దృశ్యాలంటూ ఇదే వీడియోని ఇప్పుడు కొందరు సోషల్ మీడియాలో షేర్ చేస్తున్నారు. కానీ, క్రింద వివరించినట్టు, వీడియోలో మహిళలు కొండుతున్న వ్యక్తి పేరు షాజీ. ఎంపెరర్ ఇమ్మాన్యుయేల్ చర్చ్‌కు సంబంధించిన ఒక మహిళ చిత్రాలని మార్ఫ్ చేసి ఇంటర్నెట్లో షేర్ చేశాడని ఆరోపిస్తూ క్రైస్తవ మహిళల బృందం షాజీపై దాడి చేసింది. షాజీ అనే వ్యక్తి బీజేపీ మంత్రి కాదు.
Published (18 January 2023):
కేరళలో హిందూ మహిళ పట్ల అసభ్యంగా ప్రవర్తించిన ఒక ముస్లిం వ్యక్తిని అక్కడి హిందూ మహిళలు చితకబాదుతున్న దృశ్యాలు, అంటూ సోషల్ మీడియాలో ఒక వీడియో షేర్ అవుతోంది. ఈ పోస్టులో ఎంతవరకు నిజముందో చూద్దాం.
క్లెయిమ్: కేరళలో హిందూ మహిళ పట్ల అసభ్యంగా ప్రవర్తించిన ఒక ముస్లిం వ్యక్తిని అక్కడి హిందూ మహిళలు చితకబాదుతున్న దృశ్యాలు.
ఫాక్ట్ (నిజం): వీడియోలోని ఘటన ఇటీవల కేరళ రాష్ట్రం త్రిస్సూర్ జిల్లాలోని మురియాద్ గ్రామంలో చోటుచేసుకుంది. 05 జనవరి 2023 నాడు మురియాద్ ఎంపెరర్ ఇమ్మాన్యుయేల్ చర్చ్‌కు చెందిన 50 మంది మహిళల బృందం షాజీ అనే వ్యక్తిపై, అతని కుటుంబంపై దాడి చేసిన దృశ్యాలని ఈ వీడియో చూపిస్తుంది. ఎంపెరర్ ఇమ్మాన్యుయేల్ చర్చ్‌కు సంబంధించిన ఒక మహిళ చిత్రాలని మార్ఫ్ చేసి ఇంటర్నెట్లో షేర్ చేశాడని ఆరోపిస్తూ క్రైస్తవ మహిళల బృందం షాజీపై దాడి చేసింది. ఈ వీడియోలో దాడి చేస్తున్న మహిళలు హిందూవులు కాదు. కావున, పోస్టులో చేస్తున్న క్లెయిమ్ తప్పు.
పోస్టులో షేర్ చేసిన వీడియో యొక్క స్క్రీన్ షాట్లను రివర్స్ ఇమేజ్ సర్చ్ చేసి వెతికితే, ఇవే దృశ్యాలు కలిగిన వీడియోని పలు వార్తా సంస్థలు ఇటీవల పబ్లిష్ చేసినట్టు తెలిసింది. ఆ వీడియోలని ఇక్కడ, ఇక్కడ మరియు ఇక్కడ చూడవచ్చు. కేరళ రాష్ట్రం మురియాద్ గ్రామంలో ఎంపెరర్ ఇమ్మాన్యుయేల్ చర్చ్ విశ్వాసులకు, చర్చి నుండి వైదొలిగిన వారి మధ్య చోటుచేసుకున్న ఘర్షణ దృశ్యాలంటూ ఈ వార్తా సంస్థలు రిపోర్ట్ చేశాయి.
ఈ ఘటనకు సంబంధించిన పూర్తి వివరాలని రిపోర్ట్ చేస్తూ పబ్లిష్ చేసిన న్యూస్ ఆర్టికల్స్‌ని ఇక్కడ, ఇక్కడ, ఇక్కడ చూడవచ్చు. 05 జనవరి 2023 నాడు ఎంపెరర్ ఇమ్మాన్యుయేల్ చర్చ్‌కు సంబంధించిన మహిళల బృందం షాజీ అనే వ్యక్తిపై, అతని కుటుంబంపై దాడి చేసినట్టు ఈ ఆర్టికల్స్‌లో రిపోర్ట్ చేశారు. ఎంపెరర్ ఇమ్మాన్యుయేల్ చర్చ్‌కు సంబంధించిన ఒక మహిళ చిత్రాలని మార్ఫ్ చేసి ఇంటర్నెట్లో  షేర్ చేశాడని ఆరోపిస్తూ క్రైస్తవ మహిళల బృందం షాజీపై దాడి చేసినట్టు ఈ వార్తా సంస్థలు రిపోర్ట్ చేశాయి. షాజీ, అతని కుటుంబం ఇటీవలే ఇమ్మాన్యుయేల్ చర్చి నుంచి విడిపోయినట్టు ఈ ఆర్టికల్స్‌లో తెలిపారు.
ఈ దాడికి సంబంధించి 59 మంది మహిళలపైన ఆలూర్ పోలీస్ స్టేషన్లో కేసు నమోదు అయింది. ఎంపెరర్ ఇమ్మాన్యుయేల్ చర్చ్ నుండి వైదొలిగామనే కారణం చేత తమ మీద కక్ష కట్టి చర్చి విశ్వాసకులు కావాలనే దాడికి పాల్పడినట్టు ఎఫ్ఐఆర్‌లో షాజీ కుటుంబం ఆరోపించారు. పోలీసులు ఇప్పటికే ఈ దాడిలో పాలుపంచుకున్న 11 మంది మహిళలను అరెస్ట్ చేసినట్టు ‘ఇండియా టుడే’ 07 జనవరి 2023 నాడు పబ్లిష్ చేసిన ఆర్టికల్‌లో రిపోర్ట్ చేసింది. ఈ వీడియోలో దాడి చేస్తున్న మహిళలు, దాడికి గురైన వ్యక్తి అందరూ క్రైస్తవ మతానికి చెందిన వారు.
చివరగా, కేరళలోని ఎంపెరర్ ఇమ్మాన్యుయేల్ చర్చ్ మహిళ సభ్యులకు, చర్చి నుండి వైదొలిగిన వ్యక్తి మధ్య జరిగిన ఘర్షణ వీడియోని హిందూ-ముస్లిం మత నేపథ్యంతో  షేర్ చేస్తున్నారు.


text:
1947 నుండి 1977 మధ్యలో కేంద్ర విద్యా శాఖ మంత్రులుగా పనిచేసిన కాంగ్రెస్ నాయకులందరూ ముస్లిం మతానికి చెందిన వారు కాదు - FACTLY
Sai Krishna Muthyanolla
March 30, 2021
కాంగ్రెస్ ప్రభుత్వ పాలనలో 1947 నుండి 1977 వరకు ముస్లిం నాయకులు మాత్రమే కేంద్ర విద్యా శాఖ మంత్రులుగా పనిచేసారు, అంటూ సోషల్ మీడియాలో ఒక పోస్ట్ షేర్ అవుతోంది. పోస్టులో తెలిపిన ముస్లిం నాయకుల కారణంగానే అక్బర్, బాబర్, ఔరంగజేబ్ లని కీర్తిస్తూ పాఠ్య పుస్తకాలు ప్రచురించబడినట్టు క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: 1947 నుండి 1977 మధ్యలో ముస్లిం నాయకులు మాత్రమే కేంద్ర విద్యా శాఖ మంత్రులుగా పనిచేసారు.
ఫాక్ట్ (నిజం): 1947 నుండి 1977 వరకు కాంగ్రెస్ పాలనలో తొమ్మిది మంది నాయకులు విద్యా శాఖ మంత్రులుగా పనిచేసారు. వీరిలో నలుగురు ముస్లిం మతానికి చెందిన వారు కాదు. కావున, పోస్టులో చేస్తున్న క్లెయిమ్ తప్పుదోవ పట్టించేలా ఉంది.
పోస్టులో చేస్తున్న క్లెయిమ్ కి సంబంధించిన వివరాల కోసం గూగుల్ లో వెతికితే, 1947 నుండి 1977 వరకు విద్యా శాఖ మంత్రులుగా పనిచేసిన నాయకుల జాబితా Ministry of Education వెబ్సైటులో దొరికింది. 1947 నుండి 1977 వరకు తొమ్మిది మంది కేంద్ర విద్యా శాఖ మంత్రులుగా పనిచేసినట్టు ఈ వెబ్సైటు ద్వార తెలిసింది. వారు మౌలానా అబ్దుల్ కలాం ఆజాద్ (1947-58), Dr. K.L. శ్రిమాలి (1958-63), హుమాయున్ కబీర్ (1963), M.C. చాగ్ల (1963-66), ఫఖ్రుద్ధిన్ అలీ అహ్మద్ (1966-67), Dr. త్రిగుణ సేన్ (1967-69), Dr. V.K.R.V. రావు (1969-71), సిద్ధార్థ శంకర్ రాయ్ (1971-72) మరియు S. నురుల్ హసన్ (1972-79) అని తెలిసింది. 1947 నుండి 1977 వరకు విద్యా శాఖా మంత్రులుగా పనిచేసిన ఈ నాయకుల వివరాలని ‘Council of Ministers 1947-2015’ డాక్యుమెంట్ లో కూడా చూడవచ్చు. ఈ తొమ్మిది మంది నాయకులలో నలుగురు ముస్లిం మతానికి చెందిన వారు కాదు.
ముస్లిం మతంతో సంబంధం లేని ఆ నలుగురు నాయకులు  Dr. K.L. శ్రిమాలి, Dr. త్రిగుణ సేన్, Dr. V.K.R.V. రావు మరియు సిద్ధార్థ శంకర్ రాయ్ ల వివరాలని ఇక్కడ, ఇక్కడ, ఇక్కడ మరియు ఇక్కడ చూడవచ్చు. పాఠ్య పుస్తకాలలో అక్బర్, బాబర్, ఔరంగజేబ్ జీవిత చరిత్రలని ప్రచురించడానికి 1947 నుండి 1977 మధ్య విద్యా శాఖ మంత్రులుగా పనిచేసిన అయిదుగురు ముస్లిం నాయకులు కారణమని ఎటువంటి ఖచ్చితమైన ఆధారాలు దొరకలేదు.
చివరగా, 1947 నుండి 1977 మధ్యలో కేంద్ర విద్యా శాఖ మంత్రులుగా పనిచేసిన నాయకులందరూ ముస్లిం మతానికి చెందిన వారు కాదు.


text:
నూతన పార్లమెంటు ప్రారంభోత్సవాన్ని బహిష్కరించిన పార్టీలన్నిటికీ కనీసం ఒక్క ఎంపీ సీటైనా ఉంది - FACTLY
Sai Krishna Muthyanolla
May 26, 2023
భారత నూతన పార్లమెంటు భవనాన్ని ప్రధాని మోదీ కాకుండా రాష్ట్రపతి ద్రౌపది ముర్ము ప్రారంభించాలని కోరుతూ దేశంలోని 20కి పైగా ప్రతిపక్ష పార్టీలు పార్లమెంటు ప్రారంభోత్సవాన్ని బహిష్కరించిన నేపథ్యంలో, వాటిలోని 11 పార్టీలకు కనీసం ఒక్క ఎంపీ సీటు కూడా లేదని చెప్తున్న పోస్టు ఒకటి సోషల్ మీడియాలో బాగా ప్రచారంలో ఉంది. దీంట్లో ఎంత నిజముందో ఇప్పుడు చూద్దాం.
క్లెయిమ్: పార్లమెంటు ప్రారంభోత్సవాన్ని బహిష్కరించిన 19 పార్టీలలో 11 పార్టీలకు కనీసం ఒక్క ఎంపీ సీటు కూడా లేదు.
ఫాక్ట్: అధికారిక గణాంకాల ప్రకారం పార్లమెంటు ప్రారంభోత్సవాన్ని బహిష్కరించిన 20 పార్టీలలో (ఎంఐఎంతో కలిపి) ప్రతి పార్టీకీ లోక్‌సభ మరియు రాజ్యసభలలో కలిపి కనీసం ఒక్క ఎంపీ సీటైనా ఉంది. కావున పోస్టులో చేయబడ్డ క్లెయిమ్ తప్పు.
మీడియా కథనాల ప్రకారం, ఈ ఆర్టికల్ రాసే సమయానికి కాంగ్రెస్, ఆమ్ ఆద్మీ పార్టీ, సిపిఐ, సిపిఐ(ఎం), సమాజ్ వాదీ పార్టీ మొదలైన 20 ప్రతిపక్ష పార్టీలు నూతన పార్లమెంటు ప్రారంభోత్సవాన్ని బహిష్కరిస్తున్నట్లు ప్రకటించాయి. పార్లమెంటు అధికారిక వెబ్‌సైట్లో (ఇక్కడ & ఇక్కడ) ఇచ్చిన గణాంకాల ప్రకారం ఆయా పార్టీలకు లోక్‌సభ మరియు రాజ్యసభలో ఉన్న ఎంపీల సంఖ్యను ఈ క్రింద పట్టికలో చూడవచ్చు.
పై గణాంకాలను ఆధారంగా, పార్లమెంటు ప్రారంభోత్సవాన్ని బహిష్కరించిన పార్టీలన్నిటికీ లోక్‌సభ మరియు రాజ్యసభలలో కలిపి కనీసం ఒక్క ఎంపీ సీటైనా ఉందని నిర్ధారించవచ్చు. ఈ పార్టీల మొత్తం(లోక్‌సభ & రాజ్యసభ) ఎంపీ సీట్లు 242.
చివరిగా, పార్లమెంటు ప్రారంభోత్సవాన్ని బహిష్కరించిన 19 పార్టీలలో 11 పార్టీలకు కనీసం ఒక్క ఎంపీ సీటు కూడా లేదని జరుగుతున్న ప్రచారంలో ఎంతమాత్రం నిజం లేదు.


text:
ఈ వీడియోలో స్పృహ కోల్పోయి పడిపోయినవారు చనిపోలేదు; వాళ్ళు చనిపోయినట్టు తప్పుగా షేర్ చేస్తున్నారు - FACTLY
Sai Krishna Muthyanolla
January 28, 2022
లైవ్ టీవీ రికార్డింగ్ జరుగుతున్నప్పుడు ఉన్నట్టుండి కొందరు వ్యక్తులు స్పృహ కోల్పోయి పడిపోయిన ఒక వీడియో కంపైలేషన్ సోషల్ మీడియాలో విస్తృతంగా షేర్ అవుతుంది. వీడియోలో స్పృహ కోల్పోయి పడిపోయిన వారు ఉన్నట్టుండి ఆకస్మికంగా చనిపోయారని అర్ధం వచ్చేలా సోషల్ మీడియాలో షేర్ చేస్తున్నారు. ఈ కథనం ద్వారా ఆ వీడియోలకు సంబంధించిన నిజమేంటో చూద్దాం.
క్లెయిమ్: లైవ్ టీవీ రికార్డింగ్ జరుగుతున్నప్పుడు వ్యక్తులు ఉన్నట్టుండి చనిపోయిన ఘటనల కంపైలేషన్.
ఫాక్ట్: వీడియోలో చూపిస్తున్న ఘటనల్లో కేవలం ఒక్క ఘటన మినహాయిస్తే మిగతా అన్ని ఘటనల్లో స్పృహ కోల్పోయి వ్యక్తులు చనిపోలేదు, అందరూ కోలుకున్నారు. వీరు వివిధ కారణాల వల్ల స్పృహ కోల్పోయారు. మరణం ఎప్పుడు వస్తుందో ఎవరు చెప్పలేరు అనే నేపథ్యంలో ఈ వీడియోలో చూపిస్తున్న ఘటనల్లో వ్యక్తులు చనిపోయారంటూ షేర్ చేస్తున్నారు. కావున పోస్టు ద్వారా చెప్పేది తప్పు.
పోస్టులో షేర్ చేసిన వీడియోలో కేవలం ఒక్క ఘటన మినహాయిస్తే మిగతా అన్ని ఘటనల్లో స్పృహ కోల్పోయి వ్యక్తులు చనిపోలేదు. వివిధ కారణాల వల్ల వాళ్ళు కేవలం స్పృహ కోల్పోయారు, ఆ తరవాత కోలుకున్నారు. వైరల్ వీడియోలోని కొన్ని ఘటనలకి సంబంధించిన వివరాలు కింద చూద్దాం.
క్లిప్ 1:
ఈ క్లిప్‌లో  మీడియా సమావేశంలో సడన్‌గా స్పృహ కోల్పోయిన వ్యక్తి కేరళకు చెందిన ప్రముఖ సాంస్కృతిక కార్యకర్త ప్రొఫెసర్ ఎమ్ ఎన్ విజయన్. ఈ ఘటన 2007లో త్రిస్సూర్ ప్రెస్ క్లబ్‌లో జరిగింది.
మీడియా సమావేశంలో మాట్లాడుతూ ప్రొఫెసర్ విజయన్ ఉన్నట్టుండి స్పృహ కోల్పోయాడు. అనంతరం ఆయనని హాస్పిటల్‌కి తరలించగా అప్పటికే చనిపోయాడని డాక్టర్లు నిర్దారించారు. ఈ ఘటనకి సంబంధించిన సమాచారం ఇక్కడ మరియు ఇక్కడ చూడొచ్చు.
క్లిప్ 2:
ఈ క్లిప్‌లోని ఘటన 2013లో జరిగింది. KUTV రిపోర్టర్ బ్రూక్ గ్రాహం రిపోర్టింగ్ మధ్యలో స్పృహ కోల్పోయి పడిపోయింది. ఐతే ఈ ఘటనలో తను చనిపోలేదు. ఘటన తరవాత ఆమె తిరిగి కోలుకుంది. దీనికి సంబంధించిన సమాచారం ఇక్కడ చూడొచ్చు.
క్లిప్ 3:
ఈ క్లిప్‌లో స్పృహ కోల్పోయి కింద పడిపోయి కనిపిస్తున్నది పాకిస్తాన్ 92 ఛానల్ రిపోర్టర్ ఇర్జా ఖాన్. ఈ ఘటన 2016లో జరిగింది. వేడి వాతావరణం మరియు ఊపిరాడని కారణంగా ఇర్జా ఖాన్ స్పృహతప్పి పడిపోయింది. ఐతే ఆమె తిరిగి కోలుకుంది. ఈ ఘటన తరవాత ఇర్జా ఖాన్ చనిపోయిందన్న వార్త వైరల్ కావడంతో, ఇర్జా ఖాన్ ట్వీట్ ద్వారా తాను క్షేమంగానే ఉన్నానని తెలిపింది.
క్లిప్ 4:
ఈ క్లిప్‌లో స్టేజీపై ఒక అమ్మాయి పాట పాడుతూ సడన్‌గా కింద పడిపోయిన ఘటన 2017లో టర్కీలో జరిగింది. ఐతే ఈ ఘటనలో తను చనిపోలేదు. దీనికి సంబంధించిన సమాచారం ఇక్కడ మరియు ఇక్కడ చూడొచ్చు.
క్లిప్ 5:
ఫైటర్ ప్లేన్‌లో ఒక వ్యక్తి స్పృహ కోల్పోయిన ఈ ఘటన 2013లో జరిగింది. సన్‌రైస్ అనే ఆస్ట్రేలియా టీవీ ప్రోగ్రాంలో గ్రాంట్ డెన్యెర్ అనే వ్యక్తి ఇలా స్పృహ కోల్పోయాడు. ఐతే ఈ ఘటనలో అతను చనిపోలేదు. ఈ ఘటన తరవాత తను ట్వీట్ కూడా చేసాడు. ఈ ఘటనకి సంబంధించిన వార్తా కథనం ఇక్కడ చూడొచ్చు.
వైరల్ వీడియోలో చూపిస్తున్న మిగతా ఘటనలో స్పృహ కోల్పోయిన వారు కూడా చనిపోలేదు. వారు తిరిగి కోలుకున్నారు. వీటికి సంబంధించిన ఆధారాలు ఇక్కడ, ఇక్కడ, ఇక్కడ, ఇక్కడ, ఇక్కడ మరియు ఇక్కడ చూడొచ్చు.  ఐతే మరణం ఎప్పుడు వస్తుందో ఎవరు చెప్పలేరు అనే నేపథ్యంలో ఈ వీడియోలో చూపిస్తున్న ఘటనల్లో వ్యక్తులు చనిపోయారంటూ తప్పుగా షేర్ చేస్తున్నారు
చివరగా, ఈ వీడియోలో స్పృహ కోల్పోయి పడిపోయినవారు చనిపోలేదు, వాళ్ళు చనిపోయినట్టు తప్పుగా షేర్ చేస్తున్నారు.

created: January 28, 2022


text:
ఈ పోస్టులో పేర్కొన్న అన్ని ప్రపంచ దేశాలు తమ ప్రజలకి కరోనా వాక్సిన్లని ని ఉచితంగా అందిస్తున్నాయి - FACTLY
Sai Krishna Muthyanolla
March 15, 2021
ప్రపంచ దేశాలలో కరోనా వాక్సిన్ ధరలని తెలుపుతూ సోషల్ మీడియాలో ఒక పోస్ట్ షేర్ అవుతోంది. భారత దేశంలో రూపొందించిన కరోనా వాక్సిన్ ప్రపంచంలోనే ఉత్తమమైందని ఈ పోస్టులో క్లెయిమ్ చేస్తున్నారు. ఆ పోస్టులో ఎంతవరకు నిజముందో చూద్దాం.
క్లెయిమ్: ప్రపంచంలోని వివిధ దేశాలలో కరోనా వాక్సిన్ ధరలు.
ఫాక్ట్ (నిజం): ఈ పోస్టులో తెలిపిన వివిధ దేశాల ప్రభుత్వాలు, తమ ప్రజలకి కరోనా వాక్సిన్ ని ఉచితంగా అందిస్తున్నాయి. భారత ప్రభుత్వం కూడా ఇక్కడి ప్రజలకు కరోనా వాక్సిన్ ని పబ్లిక్ హెల్త్ కేర్ సెంటర్లలో ఉచితంగా అందిస్తుంది. భారత ప్రభుత్వం ఇచ్చిన  ప్రెస్ రిలీజ్ లో ప్రైవేటు హాస్పిటల్స్ కరోనా వాక్సిన్ ఒక్క డోస్ కి 250 రూపాయలకు ఛార్జ్ చేసుకోవచ్చని ప్రకటించింది. కావున, పోస్టులో చేస్తున్న క్లెయిమ్ తప్పు.
అమెరికా:
U.S. Department of Health & Human Services 11 ఫిబ్రవరి 2021 నాడు ఇచ్చిన ప్రెస్ రిలీజ్ లో, జో బిడెన్ ప్రభుత్వం Pfizer కంపెనీ నుండి అదనపు కోవిడ్-19 వాక్సిన్లు కొనుగోలు చేస్తునట్టు తెలిపింది. అమెరికా  ప్రభుత్వం ఈ వాక్సిన్లని ప్రజలకు ఉచితంగా అందిస్తున్నట్టు ప్రెస్ రిలీజ్ లో ప్రకటించారు. ‘Vaccine administration costs for private-sector administration partners are being covered by healthcare payers: private insurance, Medicare or Medicaid, and an HHS program to cover COVID-19 costs for the uninsured which is reimbursing providers at Medicare rates from the Provider Relief Fund’ అని ఈ ప్రెస్ రిలీజ్ లో తెలిపారు.
CDC (Centers for Disease Control and Prevention) ఇచ్చిన ప్రెస్ రిలీజ్ లో కూడా అమెరికా ఫెడరల్ ప్రభుత్వం తమ ప్రజలకి కరోనా వాక్సిన్లని ఉచితంగా అందిస్తునట్టు తెలిపారు.  ఈ వాక్సిన్ అందిస్తున్న సంస్థలకి అమెరికా Health Resources and Services Administration’s Provider Relief Fund  ద్వారా డబ్బులు రీయింబర్స్‌మెంట్ చేయబడుతాయని ఈ ప్రెస్ రిలీజ్ లో తెలిపారు. మర్చి 2020 లో పాస్ చేసిన Coronavirus Aid, Relief, and Economic Security (CARES) Act లో కూడా ఇదే తెలిపారు.
ఐరోపా:
European Commission వెబ్సైటులో తెలిపిన సమాచారం ప్రకారం, ఐరోపా లోని చాలా దేశాలు తమ ప్రజలకు కరోనా వాక్సిన్లని ఉచితంగా అందిస్తునట్టు తెలిపారు.
చైనా:
చైనా నేషనల్ హెల్త్ కమిషన్ తెలిపిన సమాచారం ప్రకారం చైనా ప్రభుత్వం అక్కడి ప్రజలకి కరోనా వాక్సిన్లని ఉచితంగా అందిస్తుంది.
భారత దేశం:
CO-WIN 2.0 వెబ్సైటులో Ministry of Health and Family Welfare ఇచ్చిన గైడ్లైన్స్ ప్రకారం, భారత దేశంలో నివసిస్తున్న ప్రజలకి ప్రభుత్వం కరోనా వాక్సిన్లని ప్రభుత్వ హెల్త్ కేర్ సెంటర్లలో ఉచితంగా అందిస్తునట్టు తెలిపారు. ప్రైవేటు ఆసుపత్రిలో కరోన వాక్సిన్ ధరలని భారత ప్రభుత్వం ఎప్పటికప్పుడు నిర్ణయిస్తుందని ఈ వెబ్సైటులో తెలిపారు.
Ministry of Health and Family Welfare ఇచ్చిన ప్రెస్ రిలీజ్ ని PIB రిపోర్ట్ చేస్తూ, దేశంలో కొవిడ్ వాక్సినేషన్ సెంటర్ (CVC) అర్హత పొందిన ప్రైవేటు ఆసుపత్రులు ఒక్కో డోస్ కి 250 రూపాయలు ఛార్జ్ చేసుకోవచ్చని తెలిపింది.
బ్రెజిల్, రష్యా మరియు సౌదీ అరేబియా:
బ్రెజిల్, రష్యా మరియు సౌదీ అరేబియా దేశాలు తమ ప్రజలకి ఉచితంగా కరోనా వాక్సిన్ అందిస్తునట్టు చాలా అంతర్జాతీయ వార్త సంస్థలు రిపోర్ట్ చేసాయి.
కరోనా వాక్సిన్ ని తయారు చేసిన సంస్థలు తమ వాక్సిన్లని వివిధ దేశాలకు వేర్వేరు ధరలకు అమ్ముతున్నప్పటికీ, ఆ దేశాలు తమ ప్రజలకి కరోనా వాక్సిన్లని ఉచితంగా అందిస్తున్నాయి.
భారత ప్రభుత్వం 60 సంవత్సరాలు పై వయసు కలిగిన వారికి మరియు 45 నుండి 59 సంవత్సరాలు మధ్య వయసు ఉన్నవారికి కొన్ని నియమాలతో  కోవిడ్-19 వాక్సిన్లని ని అందించాలని నిర్ణయం తీసుకున్న నేపథ్యంలో ఈ పోస్టులు షేర్ అవుతున్నాయి.
చివరగా, ఈ పోస్టులో తెలిపిన అన్ని దేశాలు తమ ప్రజలకి కరోనా వాక్సిన్ ని ఉచితంగా అందిస్తున్నాయి.


text:
అలహాబాద్ రైల్వే బ్రిడ్జి అండర్ పాస్ పై నిలిచి ఉన్న వర్షపు నీరుని చూపిస్తూ ప్రధాని మోదీ నియోజకవర్గం అయిన వారణాసిలోని రహదారి పరిస్థితంటూ షేర్ చేస్తున్నారు - FACTLY
Sai Krishna Muthyanolla
July 17, 2020
ప్రధానమంత్రి నరేంద్ర మోదీ నియోజకవర్గం అయిన వారణాసిలో చిన్నపాటి వర్షానికే సముద్రంగా మారిన రహదారి అంటూ షేర్ చేస్తున్న ఒక ఫోటో సోషల్ మీడియాలో వైరల్ అవుతోంది. పోస్టులో షేర్ చేసిన ఆ ఫోటోలో నీటితో నిండిపోయి ఉన్న రోడ్డు పక్కన ప్రధాని మోదీ, ఉత్తర ప్రదేశ్ ముఖ్యమంత్రి యోగి ఆదిత్యనాద్ తో సహా పలువురు బిజెపి లీడర్ల ఫోటోలతో ఉన్న బ్యానర్ ఉంది. ఆ పోస్టులో ఎంతవరకు నిజముందో చూద్దాం.
ప్రధానమంత్రి నరేంద్ర మోదీ నియోజకవర్గం అయిన వారణాసిలో చిన్నపాటి వర్షానికే సముద్రాన్ని తలపిస్తున్న రహదారి.
ఫాక్ట్ (నిజం): పోస్టులోని ఆ ఫోటో ఆగస్ట్ 2018లో ఉత్తర ప్రదేశ్ రాష్ట్రంలోని అలహాబాద్ నగరంలో తీసినట్టుగా విశ్లేషణలో తెలిసింది. బిజేపి లోక్‌సభ సభ్యురాలు రీటా బహుగుణ జోషి నియోజకవర్గం అయిన అలహాబాద్ నగరంలో వర్షం దాటికి రైల్వే బ్రిడ్జి అండర్ పాస్ పై నీరు నిలిచిపోయిన సందర్బంలో తీసిన ఫోటో అది. కావున, పోస్టులో చేసిన క్లెయిమ్ తప్పు.
పోస్టులో షేర్ చేసిన ఫోటోని రివర్స్ ఇమేజ్ సెర్చ్ చేయగా, ‘Patrika’ వార్తా సంస్థ వారు 2018లో రాసిన ఒక ఆర్టికల్ లో ఈ ఫోటో దొరికింది. ఆ ఆర్టికల్ లో ఇచ్చిన సమాచారం ప్రకారం  అలహాబాద్ నగరంలోని రైల్వే బ్రిడ్జి అండర్ పాస్ పై నిలిచి ఉన్న వర్షపు నీటిలో  ప్రజలు ప్రయానిస్తున్నారంటూ తెలిపారు. బిజేపి లోక్‌సభ సభ్యురాలు రీటా బహుగుణ జోషి నియోజకవర్గం అయిన అలహాబాద్ నగరంలో చోటుచేసుకున్న ఈ సంఘటనని ప్రధాని మోదీ  ప్రాతినిథ్యం వహిస్తున్న వారణాసిలో జరిగిన సంఘటనగా కొందరు ఇలా సోషల్ మీడియాలో చిత్రికరిస్తున్నారు.
‘Patrika’ వార్త సంస్థ రాసిన ఆర్టికల్ లో ఆ ఫోటో తీసింది రాజేష్ కుమార్ సింగ్ అని తెలిపారు. ఈ సమాచారం ఆధారంగా వెతకగా ‘AP Images’ వెబ్సైటులో పోస్టులోని అదే ఫోటో దొరికింది. ‘AP Images’ వెబ్సైటులోనూ ఆ ఫోటో అలహాబాద్ రైల్వే బ్రిడ్జి అండర్ పాస్ కి సంబంధించిన ఫోటో అని తెలిపారు. ఈ ఆధారాలతో పోస్టులో చూపిస్తున్న ఆ  ఫోటో ప్రధాని మోదీ  నియోజకవర్గం అయిన వారాణసికి సంబంధించినది కాదు అని  ఖచ్చితంగా చెప్పవచ్చు.
చివరగా, అలహాబాద్ నగరంలోని రైల్వే బ్రిడ్జి అండర్ పాస్ పై నిలిచి ఉన్న వర్షపు నీటిని  చూపిస్తూ ప్రధానమంత్రి నరేంద్ర మోదీ  నియోజకవర్గం అయిన వారణాసిలోని రహదారి పై నిలిచిపోయి ఉన్న వర్షపు నీరుగా చిత్రీకరిస్తున్నారు.


text:
2009-14 మధ్య కూడా రైల్వే బడ్జెట్ లో తెలంగాణ ప్రాంతానికి కేటాయింపులు జరిగాయి - FACTLY
Sai Krishna Muthyanolla
February 10, 2021
‘నరేంద్ర మోదీ గారి ప్రభుత్వంలో పురోగమిస్తోన్న తెలంగాణ రైల్వేలు’ అని పెట్టి, 2009-14 మధ్య తెలంగాణ కి రైల్వే బడ్జెట్ లో సగటున సున్నా (‘0’) కోట్ల రూపాయలు కేటాయిస్తే, 2021-22 సంవత్సరానికి 2,420 కోట్ల రూపాయలు కేటాయించినట్టు ఉన్న ఒక ఇన్ఫోగ్రాఫిక్ ఫోటోని సోషల్ మీడియాలో కొంత మంది పోస్ట్ చేస్తున్నారు. ఆ పోస్ట్ లో ఎంతవరకు నిజముందో చూద్దాం.
క్లెయిమ్: 2009-14 మధ్య తెలంగాణ కి రైల్వే బడ్జెట్ లో సగటున సున్నా కోట్ల రూపాయలు కేటాయిస్తే, 2021-22 సంవత్సరానికి 2,420 కోట్ల రూపాయలు కేటాయించారు.
ఫాక్ట్: 2021-22 సంవత్సరానికి 2,420 కోట్ల రూపాయల రైల్వే బడ్జెట్ ని తెలంగాణ రాష్ట్రానికి కేటాయించారు. కానీ, 2009-14 మధ్య తెలంగాణ కి రైల్వే బడ్జెట్ లో సగటున సున్నా కోట్ల రూపాయలు కేటాయించారనే మాట వాస్తవం కాదు. 2009-14 మధ్య కూడా రైల్వే బడ్జెట్ కింద తెలంగాణ ప్రాంతానికి కేటాయింపులు జరిగాయి. 2009-14 సంవత్సరాలలో తెలంగాణ రాష్ట్రం లేదు. సరైన డేటా లేకుంటే 2009-14 మధ్య సగటును మరియు 2021-22 బడ్జెట్ ను పోల్చకూడదు. కానీ, పోస్ట్ లో ‘సున్నా’ అని పెట్టి ప్రజలను తప్పుదోవ పట్టిస్తున్నారు.
2021-22 సంవత్సరానికి రైల్వే బడ్జెట్ లో తెలంగాణ కి ఎంత కేటాయించారో తెలుసుకోవడానికి ఇంటర్నెట్ లో వెతకగా, ఆ విషయం పై దక్షిణ మధ్య రైల్వే ఇచ్చిన ప్రెస్ రిలీజ్ వారి వెబ్ సైట్ లో దొరుకుతుంది. తెలంగాణ రాష్త్రం లోకి పూర్తిగా లేదా పాక్షికంగా వచ్చే ఇన్‌ఫ్రాస్ట్రక్చర్ ప్రాజెక్టులు మరియు భద్రతా పనుల కోసం 2021-22 సంవత్సరానికి 2,420 కోట్ల రూపాయలు కేటాయించినట్టు ప్రెస్ రిలీజ్ లో చదవొచ్చు. కావున, పోస్ట్ లో 2021-22 సంవత్సరానికి సంబంధించి ఇచ్చిన వివరాలు కరెక్టే.
2009-14 మధ్య తెలంగాణ ప్రాంతానికి (2014 లో తెలంగాణ రాష్ట్రం ఏర్పడింది) రైల్వే బడ్జెట్లలో ఎంత కేటాయించారనే డేటాని భారతీయ రైల్వే వెబ్ సైట్ లోని పింక్ బుక్స్ (‘రైల్వేలో మౌలిక సదుపాయాల పనుల గురించి, గ్రాంట్ల డిమాండ్లు మరియు వివిధ పనులను నిర్వహించడానికి బడ్జెట్ కేటాయింపుల సమగ్ర వివరాలతో కూడిన సంకలనం’) లో చూడవొచ్చు. తెలంగాణ ప్రాంతంలోని కొన్ని ప్రాజెక్టులకు 2010-11, 2011-12, 2012-13, and 2013-14 సంవత్సరాలలో ప్రతిపాదిత కేటాయింపుల వివరాలు కింద టేబుల్ లో చూడవొచ్చు.
పై టేబుల్ లోని సమాచారం ప్రకారం 2009-14 మధ్య కూడా తెలంగాణ ప్రాంతానికి రైల్వే బడ్జెట్ లో కేటాయింపులు ఉన్నాయి; పోస్ట్ లో చెప్పినట్టు సున్నా కోట్ల రూపాయలు మాత్రం కాదు. టేబుల్ లోని సమాచారం తెలంగాణ ప్రాంతానికి చెందిన కొన్ని ప్రాజెక్టుల వివరాలు మాత్రమే అని గమనించాలి; పూర్తి కేటాయింపుల వివరాలు కాదు. అంతేకాదు, అవి ప్రతిపాదిత కేటాయింపులు (అసలు కేటాయింపులు ఎక్కువ లేదా తక్కువ ఉండవొచ్చు).
పోస్ట్ లోని ఇన్ఫోగ్రాఫిక్ ని హైదరాబాద్ లోని ప్రెస్ ఇన్ఫర్మేషన్ బ్యూరో (‘PIB in Hyderabad’) వారు కూడా ఫేస్బుక్ లో పోస్ట్ (ఆర్కైవ్డ్) చేసినట్టు తెలిసింది. ఆ విషయం పై హైదరాబాద్ పీఐబీ అధికారులతో FACTLY మాట్లాడగా, ఆ ఇన్ఫోగ్రాఫిక్ వారికి రైల్వే అధికారుల నుండి వచ్చినట్టు తెలిపారు. దక్షిణ మధ్య రైల్వే వారు కూడా అదే ఇన్ఫోగ్రాఫిక్ ని పోస్ట్ చేసినట్టు ఇక్కడ (ఆర్కైవ్డ్) చూడవొచ్చు. దక్షిణ మధ్య రైల్వే పీఆర్ఓ అధికారులను FACTLY సంప్రదించగా, అన్ని రాష్ట్రాలకు ఒకటే టెంప్లేట్ ఇన్ఫోగ్రాఫిక్ వాడారని, 2009-14 సంవత్సరాలలో తెలంగాణ రాష్ట్రం లేనందున ఆ సంవత్సరాలలో కేటాయింపులు ఆంధ్రప్రదేశ్ కిందికి వస్తాయని, అందుకే తెలంగాణ కి సంబంధించిన ఇన్ఫోగ్రాఫిక్ లో సున్నా పెట్టినట్టు వారు తెలిపారు. తెలంగాణ రాష్ట్రం ఏర్పడిన తర్వాత 2014-20 మధ్య సగటును 2021-22 బడ్జెట్ తో పోలుస్తూ ఇంకో ఇన్ఫోగ్రాఫిక్ పెట్టినట్టు వారు తెలిపారు.
అయితే, పోస్ట్ చేసిన 2009-14 ఇన్ఫోగ్రాఫిక్ లో ఈ వివరాలు ఏమీ కూడా లేవు. దీని వలన సోషల్ మీడియాలో 2009-14 మధ్యలో అప్పటి ప్రభుత్వం తెలంగాణ ప్రాంతానికి ఏమి కేటాయించలేదు అని అర్థం వచ్చేటట్లు షేర్ చేస్తున్నారు. 2009-14 సంవత్సరాలలో తెలంగాణ రాష్ట్రం లేదన్నది నిజమే.  సరైన డేటా లేకుంటే 2009-14 మధ్య సగటును మరియు 2021-22 బడ్జెట్ ను పోల్చకూడదు. కానీ, పోస్ట్ లో ‘సున్నా’ అని పెట్టి ప్రజలను తప్పుదోవ పట్టిస్తున్నారు.
చివరగా, 2009-14 మధ్య కూడా రైల్వే బడ్జెట్ లో తెలంగాణ ప్రాంతానికి కేటాయింపులు జరిగాయి. ఇన్ఫోగ్రాఫిక్ లో చూపెట్టినట్టు ‘సున్నా’ మాత్రం కాదు.

created: February 10, 2021


text:
ఇంజనీరింగ్ చదవడానికి మాథ్స్, ఫిజిక్స్ తప్పనిసరి కాదని AICTE తెలిపినప్పటికీ కావలసిన అర్హత ప్రమాణాలు కాలేజీలు నిర్ణయించుకోవచ్చు - FACTLY
Sai Krishna Muthyanolla
June 6, 2022
‘కేంద్రం కామర్స్ విధ్యార్దులు కూడా ఇంజనీరింగ్ చదవడానికి అవకాశం ఇచ్చింది’ అని చెప్తున్న పోస్ట్ ఒకటి సోషల్ మీడియాలో విస్తృతంగా షేర్ అవుతోంది. ఈ కథనం ద్వారా పోస్టులో చెప్తున్న విషయానికి సంబంధించి నిజమేంటో చూద్దాం.
క్లెయిమ్: ‘కేంద్రం కామర్స్ విధ్యార్దులు కూడా ఇంజనీరింగ్ చదవడానికి అవకాశం ఇచ్చింది’.
ఫాక్ట్ (నిజం): నూతన విద్యా విధానం (NEP), 2020లో చెప్తున్నదానికి అనుగుణంగా ఇంజనీరింగ్ ప్రవేశాలకు ఇంటర్/హై స్కూల్ స్కూల్‌లో మాథ్స్ మరియు ఫిజిక్స్ తప్పనిసరి కాదని AICTE 2021లో ప్రకటించింది. అలాగే 2022-23 విద్యా సంవత్సరానికి సంబంధించి AICTE విడుదల చేసిన అప్రూవల్ ప్రాసెస్ హ్యాండ్‌బుక్‌లో కూడా పేర్కొంది. మాథ్స్, ఫిజిక్స్ తప్పనిసరి కాదని AICTE పేర్కొన్నప్పటికీ, ఈ విషయంలో తుది నిర్ణయం తీసుకునే అధికారం సంబధిత రాష్ట్ర ప్రభుత్వం/అనుబంధ విశ్వవిద్యాలయం/బోర్డుకు వదిలేసింది. పైగా CEC చేసిన వారు ఇంజనీరింగ్ చేయవచ్చని AICTE ప్రత్యేకంగా చెప్పనప్పటికీ ఇంజనీరింగ్ అర్హతకు సంబంధించి AICTE పేర్కొన్న కొన్ని టెక్నికల్ వొకేషనల్ సబ్జెక్టులలో కొన్ని కామర్స్ అనుబంధ కోర్సులు కూడా ఉన్నాయి. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
విద్యార్థులు తమ ఆసక్తి బట్టి వివిధ విద్యా విభాగాల నుండి తమకు నచ్చిన సబ్జెక్టులను చదువుకొనేలా అవకాశం కల్పించాలని నూతన విద్యా విధానం (NEP), 2020లో పేర్కొన్నదానికి మరియు పలు రాష్ట్ర ప్రభుత్వాల అభ్యర్థనలకు అనుగుణంగా, ఆల్ ఇండియన్ కౌన్సిల్ ఫర్ టెక్నికల్ ఎడ్యుకేషన్ (AICTE) గత సంవత్సరం (2021) ఇంజనీరింగ్ ప్రోగ్రాంలో ప్రవేశానికి కావాల్సిన అర్హతలలో మార్పులు చేసింది.
AICTE చేసిన మార్పులు ఏమిటి?
ఇంతకు ముందు ఇంజనీరింగ్ కోర్సులలో ప్రవేశం పొందాలనుకున్న వారు ఇంటర్/హై స్కూల్‌లో మాథ్స్, ఫిజిక్స్ తోపాటు (కెమిస్ట్రీ, బయోటెక్నాలజీ, బయాలజీ, కంప్యూటర్ సైన్స్, ఇన్ఫర్మేషన్ టెక్నాలజీ, ఇన్ఫర్మేటిక్స్ ప్రాక్టీసెస్, అగ్రికల్చర్, ఇంజినీరింగ్ గ్రాఫిక్స్, బిజినెస్ స్టడీస్ మరియు టెక్నికల్ వొకేషనల్ సబ్జెక్టులు) ఏదైనా ఒక సబ్జెక్టు చదివి ఉండాలి. మరియు ఈ సబ్జెక్టులలో కనీస మార్కులు (45% జనరల్ విద్యార్థులు) సంపాదించి ఉండాలి.
ఐతే గత సంవత్సరం AICTE చేసిన మార్పుల ప్రకారం ఇంజనీరింగ్ కోర్సులలో ప్రవేశం కోసం ఇంటర్/హై స్కూల్‌లో మాథ్స్ మరియు ఫిజిక్స్ కచ్చితంగా చదివి  ఉండాల్సిన అవసరం లేదు. ఈ కొత్త నిబంధనల ప్రకారం ఒక విద్యార్థి AICTE తెలిపిన 14 సబ్జెక్టుల లిస్టులో ఏవైనా మూడు సబ్జెక్టులు చదివి ఉంటే సరిపోతుంది. దేశంలో ఇంజనీరింగ్ విద్యకు సంబంధించి AICTE విడుదల చేసిన అప్రూవల్ ప్రాసెస్ హ్యాండ్‌బుక్‌లో ఈ విషయాన్ని పేర్కొంది.
కంప్యూటర్ సైన్స్, బయోటెక్నాలజీ, అగ్రికల్చర్, ఇంజినీరింగ్ గ్రాఫిక్స్, బిజినెస్ స్టడీస్, ఐటీ, ఎంటర్‌ప్రెన్యూర్‌షిప్, ఫిజిక్స్, కెమిస్ట్రీ, మ్యాథమెటిక్స్, బయాలజీ ఇన్ఫర్మేటిక్స్ ప్రాక్టీస్ మొదలైన సబ్జెక్టులలో ఏవైనా మూడు సబ్జెక్టులు చదివి ఉంటే సరిపోతుంది. వీటితోపాటు CBSE అందించే టెక్నికల్ వొకేషనల్ సబ్జెక్టులు చదివిన వారికి కూడా ఇంజనీరింగ్ చదివేందుకు AICTE అర్హత కల్పించింది.
ఐతే పోస్టులో చెప్తున్నట్టు, CEC చదివిన వారుకు కూడా ఇంజినీరింగ్ చదవడానికి అర్హులని ప్రత్యేకంగా పేర్కొనక పోయినప్పటికీ, CBSE అందించే టెక్నికల్ వొకేషనల్ సబ్జెక్టులలో కొన్ని కామర్స్ అనుబంధ కోర్సులు కూడా ఉన్నాయి. కాబట్టి ఈ కోర్సులు చదివినవారు కూడా ఇంజనీరింగ్‌కు అర్హులవుతారు.
ఐతే ఇప్పుడు ఇంజనీరింగ్ చదవడానికి మాథ్స్, ఫిజిక్స్ అవసరం లేదా?
AICTE ప్రతిపాదించిన మార్పుల ప్రకారం ఇంజనీరింగ్ ప్రవేశానికి మాథ్స్, ఫిజిక్స్ కచ్చితంగా చదవాల్సిన అవసరం లేనప్పటికీ, ఈ విషయంలో తుది నిర్ణయాన్ని సంబధిత రాష్ట్ర ప్రభుత్వం/ అనుబంధ విశ్వవిద్యాలయం/బోర్డుకు వదిలేసింది.
అంటే ఇంజనీరింగ్ ప్రవేశాలకు సంబంధించిన అర్హత ప్రమాణాలను (ఏ సబ్జెక్టులు చదివి ఉండాలన్నది) రాష్ట్ర ప్రభుత్వం లేదా అనుబంధ విశ్వవిద్యాలయం/బోర్డు నిర్ణయించవచ్చు. ఐతే వేరువేరు కోర్సులు చేసి ఇంజనీరింగ్‌లోకి ప్రవేశించిన వారికి ఇబ్బంది కలగకుండా ఉండేందుకు కాలేజీలు/యూనివర్సిటీలు బ్రిడ్జి కోర్సులు (మాథ్స్, ఫిజిక్స్, మొదలైన సబ్జెక్టులు) అందించవచ్చని కూడా AICTE తెలిపింది.
చివరగా, ఇంజనీరింగ్ చదవడానికి మాథ్స్, ఫిజిక్స్ తప్పనిసరి కాదని AICTE తెలిపినప్పటికీ కావలసిన అర్హత ప్రమాణాలు కాలేజీలు నిర్ణయించుకోవచ్చు.


text:
ఆంధ్రప్రదేశ్ రాష్ట్ర అప్పులు FRBM పరిమితులను దాటినప్పటికీ, అప్పులకు సంబంధించి ఈ వివరాలు మాత్రం కరెక్ట్ కాదు - FACTLY
Sai Krishna Muthyanolla
October 12, 2021
1956 నుండి 2019 వరకు ఆంధ్రప్రదేశ్ రాష్ట్రం చేసిన మొత్తం అప్పులు 3.14 లక్షల కోట్లైతే, ప్రస్తుత ముఖ్యమంత్రి జగన్ హయాంలో, ఈ 28 నెలల్లో చేసిన అప్పు మొత్తం 2.92 లక్షల కోట్లని చెప్తున్న పోస్ట్ ఒకటి సోషల్ మీడియాలో షేర్ అవుతుంది. ఈ కథనం ద్వారా ఆ వార్తలో ఎంత నిజముందో చూద్దాం.
క్లెయిమ్: 1956 నుండి 2019 వరకు ఆంధ్రప్రదేశ్ రాష్ట్రం చేసిన మొత్తం అప్పులు 3.14 లక్షల కోట్లైతే, జగన్ ఈ 28 నెలల్లో చేసిన అప్పు మొత్తం 2.92 లక్షల కోట్లు.
ఫాక్ట్ (నిజం): ఆంధ్రప్రదేశ్ రాష్ట్ర అప్పులు FRBM పరిమితులను దాటిన మాట నిజమైనప్పటికి, అప్పులకు సంబంధించి ఈ వివరాలు కరెక్ట్ కాదు. RBI లెక్కల ప్రకారం 2019 మార్చ్ నెల చివరకి ఆంధ్రప్రదేశ్ రాష్ట్ర ప్రభుత్వంపై ఉన్న మొత్తం అప్పు రూ. 2.64 లక్షల కోట్లు. ఇదే 2021 మార్చ్ నెల చివరకి కల్లా రూ. 3.57 లక్షల కోట్లకు చేరుకుంది. 2019లో రాష్ట్ర GSDPలో అప్పుల వాటా 30.6% కాగా, 2020లో 31.8% మరియు 2021(BE)లో 32.7% చేరుకుంది. కావున పోస్టు ద్వారా చెప్పేది తప్పుదోవ పట్టించే విధంగా ఉంది.
రాష్ట్రాల అప్పులకు సంబంధించి రిజర్వు బ్యాంక్ అఫ్ ఇండియా స్టేట్ ఫైనాసెస్స్: ఎ స్టడీ ఆఫ్ బడ్జెట్స్ పేరుతో విడుదల చేసిన రిపోర్ట్ ప్రకారం 2019 మార్చ్ నెల చివరకి ఆంధ్రప్రదేశ్ రాష్ట్ర ప్రభుత్వంపై ఉన్న మొత్తం అప్పు  రూ. 2.64 లక్షల కోట్లు. ఇదే 2021 మార్చ్ నెల చివరకి కల్లా రూ. 3.57 లక్షల కోట్లకు చేరుకుంది. ఐతే ఇక్కడ గమనించాల్సిన విషయం, ఇవి ఆయా సమయాల్లో అధికారంలో ఉన్న ప్రభుత్వాలు చేసిన అప్పుల వివరాలు కాదు, ఆ రోజు వరకు ఆంధ్రప్రదేశ్  బాకీ పడ్డ అప్పుల మొత్తం మాత్రమే. క్లుప్తంగా చెప్పాలంటే అంతకు ముందున్న ప్రభుత్వాలు చేసిన అప్పులు కూడా ఇందులో కలుస్తాయి. ఆరోజుకి తిరిగి చెల్లించని అప్పులన్నీ అందులోకి వస్తాయి.
2019 మార్చ్ చివరినాటికి  ఉన్న అప్పులకి 2021 మార్చ్ వచ్చేసరికి 93 వేల కోట్ల పెరుగుదల కనిపిస్తుంది. ఐతే పైన తెలిపిన అప్పుల వివరాలబట్టి ప్రస్తుత ప్రభుత్వం నికరంగా చేసిన అప్పులకు సంబంధించి మనము ఒక నిర్ధారణకు రాలేము, ఎందుకంటే  ప్రస్తుత ప్రభుత్వం, గత ప్రభుత్వాలు చేసిన అప్పులకు వడ్డీ చెల్లించడం, మేచ్యూర్ అయిన లోన్లు చెల్లించడం కూడా చేసి ఉంటుంది.
కాబట్టి GDPలో అప్పుల యొక్క నిష్పత్తిని (debt-to-GDP ratios) పరిగణలోకి తీసుకుంటే మనకు అప్పులకు సంబంధించి ప్రభుత్వ విధానాలపై సరైన అవగాహన వచ్చే అవకాశం ఉంది. రిజర్వు బ్యాంక్ అఫ్ ఇండియా నివేదిక ప్రకారం 2019లో ఆంధ్రప్రదేశ్ రాష్ట్ర GSDPలో అప్పుల వాటా 30.6% కాగా, 2020లో 31.8% మరియు 2021(BE)లో 32.7% చేరుకుంది. అప్పులకు సంబంధించి ఆంధ్రప్రదేశ్ మరియు ఇతర పెద్ద రాష్ట్రాలకు సంబంధించిన గణాంకాలు కింది టేబుల్‌లో చూడొచ్చు.
రాష్ట్ర ప్రభుత్వాలు ఇష్టానుసారంగా అప్పులు చేయకుండా, ఆర్ధిక వ్యవస్థ నియంత్రణలో ఉంచేందుకు, 2003లో అప్పటి కేంద్ర ప్రభుత్వం ‘ఫిస్కల్ రెస్పాన్సిబిలిటీ అండ్ మేనేజ్మెంట్ ఆక్ట్, 2003’ (FRBM)ని తీసుకొచ్చింది. ఈ చట్టం ద్వారా  కేంద్ర, రాష్ట్రాల GDPలో (స్థూల జాతీయోత్పత్తి) ఫిస్కల్ డెఫిసిట్ శాతం, GDPలో అప్పుల శాతం మొదలైన అంశాలలో పరిమితులు విధించారు. ఈ ఆక్ట్ లో రాష్ట్ర ప్రభుత్వాలు చేసే అప్పులు రాష్ట్ర GSDPలో 20% మించకుండా ఉండేలా చూడాలని నిర్దేశించారు.
ఐతే పైన తెలిపిన వివరాల ప్రకారం ఆంధ్రప్రదేశ్ రాష్ట్ర GSDPలో అప్పుల వాటా FRBM పరిమితులను మించిపోయాయని అర్ధమవుతుంది. పైగా ఆంధ్రప్రదేశ్ రాష్ట్రంపై అప్పుల భారం పెరిగిపోతున్నాయంటూ గతంలో CAG తమ నివేదికలో పేర్కొంది. కాకపోతే పోస్టులో తెలిపిన అప్పుల వివరాలు మాత్రం కరెక్ట్ కాదు.
చివరగా, ఆంధ్రప్రదేశ్ రాష్ట్ర అప్పులు FRBM పరిమితులను దాటినప్పటికీ, అప్పులకు సంబంధించి ఈ వివరాలు మాత్రం కరెక్ట్ కాదు.

created: October 12, 2021